(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΚΣΤ΄

Δευτέρα, 18 Νοεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ Κ. Σκρέκα, Δ. Καιρίδη, σελ.
2. Ανακοινώνεται ότι τη συνεδρίαση παρακολουθούν μαθήτριες και μαθητές και εκπαιδευτικοί συνοδοί τους από το 2ο Γυμνάσιο Αιγίου. , σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς την Υπουργό Εργασίας και Κοινωνικής Ασφάλισης με θέμα: «Να αντιμετωπιστούν οι εργοδοτικές παραβάσεις που αφορούν στην εφαρμογή της ψηφιακής κάρτας. Να αποσυρθούν άμεσα οι διατάξεις της εγκυκλίου 37271/21-6-2024 του Υπουργείου Εργασίας που πριμοδοτούν την εργοδοτική αυθαιρεσία»., σελ.
 β) Προς τον Υπουργό Εθνικής Οικονομίας και Οικονομικών:
 i. με θέμα: «Η ΝΔ για πάνω από δύο χρόνια σχεδιάζει: Τελικώς άφησε τμήμα της χερσαίας ζώνης Ηρακλείου 'Ορφανό’»;, σελ.
 ii. με θέμα: «Για το κόκκινο δάνειο του Αγροτικού Συνεταιρισμού Ζάρου στην Παγκρήτια Συνεταιριστική Τράπεζα»., σελ.
 γ) Προς τον Υπουργό Υγείας:
 i. με θέμα: «Ανάγκη αναθεώρησης της Υπουργικής Απόφασης (ΥΑ) Α5/3010/1985 ως προς τη διαδικασία ηχομέτρησης εντός των καταστημάτων υγειονομικού ενδιαφέροντος»., σελ.
 ii. με θέμα: «Προσλήψεις προσωπικού για να λειτουργούν όλες οι χειρουργικές κλινικές των Γενικών Νοσοκομείων της Δυτικής Μακεδονίας χωρίς μπαλώματα και εντατικοποίηση εργασίας»., σελ.
 δ) Προς την Υπουργό Εργασίας και Κοινωνικής Ασφάλισης με θέμα: « Άμεση ανάκληση των απολύσεων εργαζομένων στη ΣΙΔΕΝΟΡ ΑΕ»., σελ.
 ε) Προς τον Υπουργό Αγροτικής Ανάπτυξης και Τροφίμων με θέμα: «Βούλιαξαν στις λάσπες και τα νερά του DANIEL οι αποζημιώσεις των κτηνοτρόφων». , σελ.
 στ) Προς τον Υπουργό Περιβάλλοντος και Ενέργειας, με θέμα: «Αυθαιρεσίες της ΕΛΒΙΟΚ ΑΕ». , σελ.
 ζ) Προς τον Υπουργό Ανάπτυξης με θέμα: «Από την εξυγίανση στο ναυάγιο και από τη σωτηρία στις εικονικές συναλλαγές»., σελ.
 η) Προς τον Υπουργό Περιβάλλοντος και Ενέργειας με θέμα: «Ποιο είναι το εργασιακό μέλλον των εργαζομένων στον Ατμοηλεκτρικό Σταθμό (ΑΗΣ) Μελίτης στην Φλώρινα;»., σελ.
 θ) Προς τον Υπουργό Δικαιοσύνης:
 i. με θέμα: «Καταγγελίες για παραλείψεις του Εφέτη Ανακριτή Λάρισας σχετικά με το δυστύχημα στα Τέμπη»., σελ.
 ii. με θέμα: «Για την αδικαιολόγητη καθυστέρηση της ανάκρισης στην υπόθεση δολοφονίας του Νίκου Σαμπάνη από αστυνομικά όργανα»., σελ.

Γ. ΝΟΜΟΘΕΤΙΚΗ ΕΡΓΑΣΙΑ
 Κατάθεση σχεδίου νόμου: Οι Υπουργοί Πολιτισμού, Εθνικής Οικονομίας και Οικονομικών και Εξωτερικών κατέθεσαν στις 15-11-2024 σχέδιο νόμου: «Κύρωση της συμφωνίας πολιτιστικής συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού»., σελ.

ΠΡΟΕΔΡΕΥΩΝΤΕΣ

ΚΩΝΣΤΑΝΤΙΝΟΠΟΥΛΟΣ Ο. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:

 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΠΛΑΚΙΩΤΑΚΗΣ Ι. , σελ.

Β. Επί των επικαίρων ερωτήσεων:

 ΓΕΩΡΓΙΑΔΗΣ Σ. , σελ.
 ΔΗΜΑΣ Χ. , σελ.
 ΚΑΡΑΓΚΟΥΝΗΣ Κ. , σελ.
 ΚΕΛΛΑΣ Χ. , σελ.
 ΚΕΡΑΜΕΩΣ Ν. , σελ.
 ΚΟΚΚΑΛΗΣ Β. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΜΟΥΛΑΚΗΣ Χ. , σελ.
 ΜΑΝΗ-ΠΑΠΑΔΗΜΗΤΡΙΟΥ Ά. , σελ.
 ΜΟΥΛΚΙΩΤΗΣ Γ. , σελ.
 ΜΠΟΥΓΑΣ Ι. , σελ.
 ΝΑΤΣΙΟΣ Δ. , σελ.
 ΠΑΠΑΔΑΚΗΣ Π. , σελ.
 ΠΕΡΚΑ Θ. , σελ.
 ΣΚΥΛΑΚΑΚΗΣ Θ. , σελ.
 ΣΤΟΛΤΙΔΗΣ Λ. , σελ.
 ΣΥΝΤΥΧΑΚΗΣ Ε. , σελ.
 ΤΑΓΑΡΑΣ Ν. , σελ.
 ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΣΤ**΄**

Δευτέρα 18 Νοεμβρίου 2024

Αθήνα, σήμερα στις 18 Νοεμβρίου 2024, ημέρα Δευτέρα και ώρα 15.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ.**

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 18 Νοεμβρίου 2024, ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 162/7-11-2024 και 178/1-11-2024 επίκαιρες ερωτήσεις θα απαντηθούν από τον Υπουργό Υγείας κ. Σπυρίδωνα - Άδωνι Γεωργιάδη.

Η υπ’ αριθμόν 175/11-11-2024 επίκαιρη ερώτηση θα απαντηθεί από τον Υπουργό Περιβάλλοντος και Ενέργειας, κ. Θεόδωρο Σκυλακάκη.

Η υπ’ αριθμόν 123/9-10-2024 ερώτηση (κατ’ άρθρο 130 παράγραφος 5 του Κανονισμού της Βουλής) θα απαντηθεί από την Υπουργό Εργασίας και Κοινωνικής Ασφάλισης κ. Νίκη Κεραμέως.

Οι υπ’ αριθμόν 157/5-11-2024 και 173/11-11-2024 επίκαιρες ερωτήσεις θα απαντηθούν από τον Υφυπουργό Εθνικής Οικονομίας και Οικονομικών κ. Χρίστο Δήμα.

Η υπ’ αριθμόν 151/4-11-2024 επίκαιρη ερώτηση θα απαντηθεί από τον Υφυπουργό Περιβάλλοντος και Ενέργειας κ. Νικόλαο Ταγαρά.

Η υπ’ αριθμόν 158/5-11-2024 επίκαιρη ερώτηση θα απαντηθεί από την Υφυπουργό Ανάπτυξης κ. Άννα Μάνη-Παπαδημητρίου.

Η υπ’ αριθμόν 174/11-11-2024 επίκαιρη ερώτηση θα απαντηθεί από τον Υφυπουργό Εργασίας και Κοινωνικής Ασφάλισης, κ. Κωνσταντίνο Καραγκούνη.

Οι υπ’ αριθμόν 176/11-11-2024 και 184/11-11-2024 επίκαιρες ερωτήσεις θα απαντηθούν από τον Υφυπουργό Δικαιοσύνης κ. Ιωάννη Μπούγα.

Η υπ’ αριθμόν 166/8-11-2024 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Χρήστο Κέλλα.

Η υπ’ αριθμόν 161/6-11-2024 επίκαιρη ερώτηση που απευθύνεται προς τον Υπουργό Υποδομών και Μεταφορών κ. Χρήστο Σταϊκούρα, δεν θα απαντηθεί λόγω αναρμοδιότητας.

Η υπ’ αριθμόν 177/11-11-2024 επίκαιρη ερώτηση που απευθύνεται προς τον Υπουργό Δικαιοσύνης κ. Γεώργιο Φλωρίδη, δεν θα απαντηθεί λόγω αναρμοδιότητας.

Θα ξεκινήσουμε με την πρώτη με αριθμό 123/9-10-2024 ερώτηση του κύκλου των αναφορών-ερωτήσεων της Βουλευτού Β3΄ Νότιου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κ. Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Να αντιμετωπιστούν οι εργοδοτικές παραβάσεις που αφορούν στην εφαρμογή της ψηφιακής κάρτας. Να αποσυρθούν άμεσα οι διατάξεις της εγκυκλίου 37271/21-6-2024 του Υπουργείου Εργασίας που πριμοδοτούν την εργοδοτική αυθαιρεσία».

Παρακαλώ, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρία Υπουργέ, από τις δηλώσεις σας τον Ιούλιο εφέτος μάθαμε ότι επτακόσιες πενήντα χιλιάδες εργαζόμενοι δουλεύουν με ψηφιακή κάρτα εργασίας που τους κατοχυρώνει από τις αυθαιρεσίες των εργοδοτών. Αντίθετα, όμως, μας καταγγέλλεται από την Ομοσπονδία Συλλόγων Εργαζομένων στις υπηρεσίες και το εμπόριο ότι η ψηφιακή κάρτα χρησιμοποιείται για να νομιμοποιεί την εργοδοτική αυθαιρεσία, δηλαδή τα ωράρια λάστιχο, χωρίς νόμιμη αμοιβή.

Πώς γίνεται αυτό; Πρώτον υποχρεώνονται οι εργαζόμενοι να χτυπούν την κάρτα τους μετά την έναρξη εργασίας τους ή πριν την λήξη τους. Παράδειγμα όσοι εργάζονται από τις πέντε το πρωί εξαναγκάζονται να χτυπούν την κάρτα τους στις έξι για να μην πληρώνονται υπερωρίες. Η κάρτα όσων δουλεύουν σε εταιρείες φύλαξης είναι μονίμως χτυπημένη σε οκτάωρες ημερήσιες βάρδιες, ενώ δουλεύουν δωδεκάωρα και βέβαια δεν εμφανίζονται να δουλεύουν Κυριακές και αργίες.

Δεύτερο παράδειγμα, οι μερικής απασχόλησης εργαζόμενοι αναγκάζονται να χτυπάνε κάρτα στη λήξη της μερικής απασχόλησης, ενώ συνεχίζουν να δουλεύουν. Τρίτο παράδειγμα, οι προϊστάμενοι των εργαζόμενων ζητάνε το barcode της κάρτας τους για να χτυπάνε οι ίδιοι την κάρτα. Βέβαια αν ερχόταν η επιθεώρηση εργασίας θα είχαν πρόβλημα.

Φαίνεται όμως ότι το Υπουργείο Εργασίας, το δικό σας και η Γενική Γραμματέας, η κ. Στρατινάκη, σκέφτηκε να τακτοποιήσει αυτό το πρόβλημα με την εγκύκλιο και 37271/21-6-2024. Πώς; Με την εγκύκλιό της καταργείται η δήλωση ωραρίου εργασίας πριν την έναρξη και αρκεί να γίνεται απολογιστική δήλωση στο τέλος κάθε μήνα. Έτσι οι εργοδότες αναγκάζουν τον εργαζόμενο να μην χτυπά την κάρτα όταν ξεκινά την εργασία και όταν έρθει ο έλεγχος να μπορεί να δηλώνει ότι μόλις ήρθε. Και έτσι κι αλλιώς δεν θα δηλώσει απολογιστικά στο τέλος του μήνα. Και για να μη γίνει και καμμιά παρεξήγηση με τους επιθεωρητές, δικαιολογούνται τρεις φορές το μήνα μη χτυπημένες κάρτες εργασίας είτε στην έναρξη είτε στη λήξη του ωραρίου.

Όσο για τις εταιρείες φύλαξης τα χτυπήματα πρέπει να στέλνονται μέχρι τις δώδεκα το βράδυ. Άρα μπορούν να τακτοποιούν οι εργοδότες οποιαδήποτε παράβαση.

Η ψηφιακή κάρτα, κυρία Υπουργέ, δεν είναι δυστυχώς πανάκεια. Σήμερα με τις συλλογικές συμβάσεις εργασίας να βρίσκονται ακόμη στο χαμηλότερο ποσοστό της Ευρώπης 25%, ενώ έπρεπε να είναι τουλάχιστον στο 80%, ο εργαζόμενος με ατομική σύμβαση εργασίας δυστυχώς είναι στα χέρια κάθε κακόβουλου εργοδότη. Η μόνη ελπίδα είναι ένα ισχυρό Σώμα Επιθεωρητών Εργασίας, που όμως δεν έχουμε.

Γι’ αυτό σας ρωτώ και τις ερωτήσεις τις πολλές που είχα, τις συμπτοσώ σε δύο. Πρώτον, θα αποσύρετε την απαράδεκτη εγκύκλιο του Υπουργείου σας 37271/21-6-2024, που πριμοδοτεί κατά την άποψή μας και νομιμοποιεί την εργοδοτική αυθαιρεσία και θα ενισχύσετε το ΣΕΠΕ για να μπορεί να κάνει τους αναγκαίους ελέγχους στις ψηφιακές κάρτες;

Και δεύτερον θα αντιμετωπίσετε τις μεθόδους παραβιάσεων καταγραφής του χρόνου εργασίας μέσω της ψηφιακής κάρτας;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κυρία Φωτίου.

Στην ερώτηση θα απαντήσει η Υπουργός Εργασίας και Κοινωνικής Ασφάλισης κ. Κεραμέως.

Ορίστε, κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Σας ευχαριστώ πολύ, κύριε Πρόεδρε. Κυρία συνάδελφε, ευχαριστώ πολύ για την ερώτηση.

Η ψηφιακή κάρτα εργασίας είναι μία από τις πρωτοβουλίες της Κυβέρνησης που αποτελούν -θα έλεγα- προμετωπίδα των πολιτικών μας για τη διασφάλιση των εργασιακών δικαιωμάτων. Και σας ευχαριστώ γιατί σήμερα με την ερώτησή σας, μας δίνεται η ευκαιρία να αποσαφηνίσουμε κάποιες βασικές πτυχές της ψηφιακής κάρτας.

Είπατε ότι εμείς θεωρούμε πω η ψηφιακή κάρτα αποτελεί πανάκεια. Όχι είναι η απάντηση. Δεν θεωρούμε ότι η ψηφιακή κάρτα αποτελεί πανάκεια. Όμως είναι ένα πολύ χρήσιμο εργαλείο συνολικά για την αγορά εργασίας και δη για την προστασία των εργαζομένων. Λειτουργεί από μόνο του; Όχι, λειτουργεί συνδυαστικά προφανώς με τη συμμόρφωση των εργοδοτών, τους συστηματικούς ελέγχους, το πολύ σκληρό έργο της Ανεξάρτητης Αρχής της Επιθεώρησης Εργασίας, όπου θα επανέλθω σε αυτό στη συνέχεια. Πάντως σίγουρα η ψηφιακή κάρτα είναι ένα σημαντικό μέτρο προς τα εμπρός. Να θυμίσω άλλωστε ότι η ΓΣΕΕ είναι εκείνη που πρότεινε αρχικά πριν από χρόνια τη χρήση της ψηφιακής κάρτας εργασίας.

Τώρα η πραγματικότητα είναι ότι η ψηφιακή κάρτα ξεκίνησε πριν από δύο χρόνια. Ξεκίνησε με σταδιακή εφαρμογή ανά κλάδο, πρώτα με τα μεγάλα σουπερμάρκετ, τράπεζες, εταιρείες σεκιούριτι, τις ΔΕΚΟ και ούτω καθεξής. Το καλοκαίρι που μας πέρασε, περάσαμε σε υποχρεωτική εφαρμογή στη βιομηχανία και στο λιανεμπόριο, ήτοι μέχρι το καλοκαίρι είχαμε επτακόσιους πενήντα χιλιάδες εργαζόμενους πράγματι στην υποχρεωτική χρήση της κάρτας και από το Σεπτέμβριο και μετά πήγαμε και στο επόμενο βήμα που είναι η πιλοτική εφαρμογή στον τουρισμό και στην εστίαση. Διανύουμε τώρα την πιλοτική αυτή εφαρμογή μέχρι τον Μάρτιο του 2025.

Σε ό,τι αφορά τις υπηρεσίες φύλαξης και προστασίας, που αναφέρετε και στην ερώτησή σας, έχουν ενταχθεί στο μηχανισμό ψηφιακής κάρτας από τον Φεβρουάριο του 2023 και συνεπώς υποχρεούνται να διαθέτουν και να ενεργοποιούν σύστημα ψηφιακής κάρτας εργασίας για το σύνολο των εργαζομένων τους με σύμβαση ή σχέση εξαρτημένης εργασίας, εφόσον έχουν κύριο ΚΑΔ, κωδικό δραστηριότητας, ακριβώς στη συγκεκριμένη υπηρεσία. Μιλάμε για περίπου επτακόσιες επιχειρήσεις και περίπου πενήντα μία χιλιάδες εργαζόμενους.

Είναι γεγονός όμως ότι οι επιχειρήσεις αυτές από τη φύση τους έχουν μία ιδιαιτερότητα γιατί δεν έχουν φυσική παρουσία στις εγκαταστάσεις στην έδρα του εργοδότη τους, παρά -καταλαβαίνετε- βρίσκονται στον εκάστοτε χώρο παροχής της υπηρεσίας φύλαξης και προστασίας.

Λέτε σε αυτά που αναφέρατε προηγουμένως ότι έχετε καταγγελίες ότι αυτό μπορεί να οδηγήσει σε κατάχρηση με την έννοια ότι μπορεί να χτυπήσει την κάρτα και ενώ να δηλώνει ότι έχει φύγει να παραμείνει στους χώρους εργασίας ή να τη χτυπήσει εργοδότης. Μάλιστα. Όλες αυτές οι περιπτώσεις όμως, κυρία Φωτίου, ελέγχονται ακριβώς από την Επιθεώρηση Εργασίας. Γι’ αυτό υπάρχει η Επιθεώρηση Εργασίας.

Εγώ θα είμαι πολύ προσεκτική σε αυτά που θα πω για την Επιθεώρηση Εργασίας γιατί θεωρώ ότι κάνουν ένα πολύ σημαντικό έργο, πολύ σημαντικό έργο! Και μάλιστα βλέπουμε και μια διαρκή βελτίωση σε όλους τους αριθμούς. Να πάρει κανείς τους ελέγχους; Έχουμε μια αύξηση που αγγίζει το 8% στον αριθμό των ελέγχων από πέρσι -θα σας πω μόνο- σε σχέση με φέτος.

Τα πρόστιμα για το πρώτο δεκάμηνο του 2024 τα οποία έχουν επιβληθεί από την Επιθεώρηση Εργασίας αγγίζουν τα 40 εκατομμύρια ευρώ. Αυτό τι αποδεικνύει; Αυτό αποδεικνύει ότι οι άνθρωποι κάνουν τη δουλειά τους, βγαίνουν και κάνουν ελέγχους και είναι πολύ σημαντικό ότι με το εργαλείο τους της ψηφιακής κάρτας μπορούμε πλέον να θωρακίζουμε τα δικαιώματα των εργαζομένων.

Να μην πάτε μακριά, πρόσφατα πριν από κάποιο καιρό, κάποιες εβδομάδες, βγάλαμε στη δημοσιότητα τα στοιχεία τα στοιχεία της ψηφιακής κάρτας στους κλάδους που έχει ήδη εφαρμοστεί, συγκρίνοντας τη δήλωση υπερωριών πριν τη χρήση της κάρτας και μετά τη χρήση της κάρτας και είδαμε εντυπωσιακά νούμερα. Είδαμε μια αύξηση στις δηλωθείσες υπερωρίες που κυμαίνεται από 8% με 10% ανά κλάδο μέχρι και 60% σε κλάδο.

Άρα λοιπόν αυτό μας δείχνει ότι η ψηφιακή κάρτα είναι ένα χρήσιμο εργαλείο με δύο στόχους θα πω εγώ. Ο πρώτος και βασικότερος είναι να προστατεύσει τον εργαζόμενο και ο δεύτερος είναι να προστατεύσει και τον υγιή ανταγωνισμό, γιατί και αυτό έχει τη σημασία του.

Θα επανέλθω και εν συνεχεία στα υπόλοιπα και στα θέματα της στελέχωσης της Επιθεώρησης.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Παρακαλώ, κυρία Φωτίου, έχετε τον λόγο για τη δευτερολογία σας.

**ΘΕΑΝΩ ΦΩΤΙΟΥ:** Ίσως δεν καταλάβατε πώς ακυρώνεται ο στόχος της ψηφιακής κάρτας, που είναι η ακριβής καταγραφή του ωραρίου εργασίας του εργαζομένου και η πληρωμή των υπερωριών, γιατί εγώ σας λέω πώς ακυρώνεται ο στόχος. Και σας είπα και πώς με την εγκύκλιο της Γενικής Γραμματέως σας, που δεν άκουσα λέξη για αυτό, νομιμοποιείτε τις εργοδοτικές αυθαιρεσίες.

Δηλαδή γνωρίζετε ότι δεν χτυπάνε ψηφιακές κάρτες πρώτον, στα εμπορικά κέντρα, καταστήματα καλλυντικών, spa, κέντρα αισθητικής, όσοι δεν εργάζονται μόνιμα για λογαριασμό τρίτων εταιρειών, shop in shop. Δεύτερον, το εργολαβικό προσωπικό που εργάζεται στις αποθήκες πολυκαταστημάτων, σουπερμάρκετ, logistics ως pickers, δηλαδή προετοιμάζουν τις παραγγελίες. Τρίτον, συνεργεία καθαρισμού δημόσιων και ιδιωτικών υπηρεσιών με βασική απασχόληση τις βραδινές ώρες εμφανίζουν χτυπημένες τις κάρτες σε ημερήσιες βάρδιες. Τέταρτον, εργαζόμενοι ηλεκτρονικών παραγγελιών χτυπάνε την κάρτα του ωραρίου τους στη λήξη, ενώ εκείνοι συνεχίζουν να δουλεύουν. Πέμπτον, σε οδηγούς ζητήθηκε να μην χτυπάνε καθόλου κάρτα, αφού βρίσκονται εκτός καταστήματος. Και η έκδοση βιβλιαρίου ανηλίκων με χειρόγραφο τρόπο καθιστά ανίκανο το ΣΕΠΕ να προστατέψει τα παιδιά γιατί δεν γνωρίζει ούτε πόσα ούτε πού βρίσκονται τα παιδιά.

Τώρα, το πολύπαθο όμως ΣΕΠΕ έχει υποστεί μεγάλα πλήγματα από τις κυβερνήσεις του κ. Μητσοτάκη. Πρώτον, η υποστελέχωση και οι διευθύνσεις της νέας, δήθεν, ανεξάρτητης αρχής αποψίλωσαν τις περιφερειακές επιθεωρήσεις και σε νησιά και σε τόπους μεγάλης τουριστικής κίνησης και έτσι δεν μπορούν να ελεγχθούν αποτελεσματικά οι κλάδοι του τουρισμού, επισιτισμού, που έχουν τη μεγάλη παραβατικότητα.

Δεύτερον, από τις εννιακόσιες πενήντα οργανικές θέσεις διακόσιες είναι κενές και οι μόνες προσλήψεις που έγιναν ήταν το 2019. Μετά έγιναν δεκαεπτά μετακινήσεις. Πρόσφατα έχετε προκηρύξει νέες θέσεις. Δεν ξέρω αν έχει γίνει έστω και μία πρόσληψη, θα μου απαντήσετε. Καμμία ουσιαστική στήριξη των επιθεωρητών στο έργο τους και δικαστική προστασία τους μετά την κατάργηση των ν.4578/2018 και ν.4611/2019. Η εντατικοποίηση για την επίτευξη ποσοτικών στόχων δεν αφήνει στους επιθεωρητές εργασίας χρόνο για ενημέρωση των εργατικών σωματείων και την ανταπόκριση στα αιτήματά τους.

Ποια είναι όμως τα ποιοτικά χαρακτηριστικά των ελέγχων; Από τους πίνακες που ανάρτησε το ΣΕΠΕ για τον Οκτώβριο του 2024 βλέπουμε ότι η κατηγορία «παραβάσεις για την ψηφιακή κάρτα εργασίας» είναι η δεύτερη υψηλότερη μετά τους «πίνακες προσωπικού». Όταν οι έλεγχοι αφορούν εργασιακές σχέσεις οι παραβάσεις είναι το 31% των ελέγχων. Θα σας τα έχουν πει ίσως οι συνεργάτες σας. Τα υψηλότερα πρόστιμα κατά μέσο όρο αφορούν παραβάσεις εργασιακών σχέσεων και των ειδικών επιθεωρητών, ενώ τα χαμηλότερα αφορούν παραβάσεις υγείας και ασφάλιση.

Οι επιθεωρητές εργασίας κάνουν καλά τη δουλειά τους, με αυτοθυσία, όμως εσείς τους ευτελίζετε όταν δουλεύουν σε κτήρια χωρίς air condition, όταν οι διευθυντικές θέσεις καλύπτονται αναξιοκρατικά από γαλάζια στελέχη, ενώ οι μη αρεστοί μετακινούνται τιμωρητικά. Τους ευτελίζετε όταν αποδέχεστε δωρεά επίπλων από τη «FOLLI-FOLLIE», για να εξοικονομήσετε πόρους, και σπαταλάτε 50.000 ευρώ για την εκδήλωση για τον ενάμιση χρόνο της αρχής και 23.000 μπόνους για το πρώτο εξάμηνο του 2024 στον διοικητή.

Γι’ αυτό ξαναρωτώ, κυρία Υπουργέ, επειδή δεν είπατε λέξη για την απαράδεκτη εγκύκλιο της κ. Στρατινάκη του Υπουργείου σας με αριθμό 37271/21-6-2024, θα την αποσύρετε, που πριμοδοτεί και νομιμοποιεί την εργοδοτική αυθαιρεσία -σας τα είπα αναλυτικά, νομίζω- και θα ενισχύσετε την Επιθεώρηση Εργασίας για να μπορέσει να κάνει τους αναγκαίους ελέγχους στις ψηφιακές κάρτες; Δεύτερον, θα αντιμετωπίσετε τις μεθόδους παραβιάσεων καταγραφής του πραγματικού χρόνου εργασίας μέσω της ψηφιακής κάρτας;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κυρία Φωτίου, έρχομαι στα ερωτήματά σας. Ερώτημα πρώτο: Λέτε, γίνεται κατάχρηση, γιατί; Να εξηγούμαστε, λέτε εσείς ότι χτυπάνε την κάρτα, ότι έχουν τελειώσει την εργασία τους και παραμένουν στον χώρο εργασίας στους, σωστά; Λέτε ότι παραμένουν και δουλεύουν. Απάντηση λοιπόν: Έρχεται η Επιθεώρηση Εργασίας και, εάν βρει στον χώρο εργασίας έστω και έναν εργαζόμενο -μην υποτιμάτε το έργο της αρχής, κυρία Φωτίου- εάν βρει έστω και έναν εργαζόμενο ο οποίος δεν έχει εκείνη τη στιγμή χτυπημένη ψηφιακή κάρτα εργασίας, το πρόστιμο είναι 10.500 ευρώ στον εργοδότη για κάθε έναν εργαζόμενο.

Γι’ αυτόν ακριβώς τον λόγο η ψηφιακή κάρτα σε συνδυασμό με τους ελέγχους της Επιθεώρησης Εργασίας αντιμετωπίζουν ακριβώς αυτά τα παραδείγματα τα οποία αναφέρετε. Ακόμα και με το απολογιστικό σύστημα, που αναφέρατε, πάλι πρέπει να χτυπήσει ο εργαζόμενος την κάρτα. Άρα λοιπόν τα δύο μαζί, αφ’ ενός η χρήση της ψηφιακής κάρτας και αφ’ ετέρου οι έλεγχοι από την Επιθεώρηση Εργασίας, τα δύο αυτά μαζί, διασφαλίζουν την καταγραφή του πραγματικού χρόνου εργασίας του εργαζόμενου και ότι αμείβεται πραγματικά γι’ αυτό. Εξ ου, κυρία Φωτίου, αν δεν ίσχυε αυτό που σας έλεγα, πώς βλέπουμε 62% αύξηση υπερωριών σε κλάδους που έχει ήδη μπει η ψηφιακή κάρτα; Έχουμε 62% παραπάνω υπερωρίες μετά τη χρήση της κάρτας.

Έρχομαι στο θέμα της Επιθεώρησης Εργασίας. Μιλάτε για την υποστελέχωση του φορέα και σας απαντώ: Η Επιθεώρηση Εργασίας έχει εννιακόσιες ενενήντα πέντε οργανικές θέσεις. Ποσοστό καλυμμένων θέσεων εξ αυτών είναι το 90%. Το 90% των εννιακοσίων ενενήντα πέντε οργανικών θέσεων της ανεξάρτητης αρχής είναι καλυμμένο. Μόλις τώρα, το 2024, έχουν προστεθεί στο ανθρώπινο δυναμικό της Επιθεώρησης Εργασίας είκοσι οκτώ νέοι υπάλληλοι. Καταβάλλεται κάθε προσπάθεια, προκειμένου ακριβώς να ενισχυθεί το πολύτιμο ανθρώπινο δυναμικό.

Αλλά μου έκανε εντύπωση γιατί άκουσα και ένα παράπονο ότι πληρώθηκαν μπόνους. Γιατί είναι κακό να αμείβονται οι υπάλληλοι ανάλογα με το έργο που επιτελούν; Δεν θέλω να πιστέψω ότι διαφωνείτε με κάτι τέτοιο, διότι θέλουμε να υπάρχουν τα σωστά κίνητρα για την καλύτερη, ακριβώς, παροχή υπηρεσιών και τις καλύτερες υπηρεσίες ελέγχου από την ίδια την Επιθεώρηση Εργασίας.

Και να σας πω ειρήσθω εν παρόδω ότι καταβάλλεται μια πολύ μεγάλη προσπάθεια, προκειμένου να ενισχυθεί η αρχή και με περαιτέρω εργαλεία τεχνολογικής φύσεως, για να μπορούν να κάνουν ακόμα πιο αποτελεσματικά τους ελέγχους. Άρα αξιοποίηση σημαντικών χρηματοδοτικών εργαλείων, για να μπορούν να κάνουν διασταυρούμενους ελέγχους, η Επιθεώρηση να μπορεί να πάει ακόμα πιο στοχευμένα, προκειμένου ακριβώς να διασφαλίσει την εφαρμογή της εργατικής νομοθεσίας οριζοντίως.

Άρα λοιπόν σε ό,τι αφορά ακριβώς και την εγκύκλιο την οποία αναφέρατε, αν καταλαβαίνω καλά, θέλετε να ανακληθεί η εγκύκλιος, άρα να μην εφαρμοστεί η ψηφιακή κάρτα εργασίας; Αυτό κάνει η εγκύκλιος. Η εγκύκλιος της κ. Στρατινάκη, της πρώην Γενικής Γραμματέως, προβλέπει αναλυτικά την εφαρμογή της ψηφιακής κάρτας με αφορμή την επέκταση στη βιομηχανία και στο λιανεμπόριο σε επτακόσιους πενήντα χιλιάδες εργαζόμενους. Πάει και βάζει λοιπόν μια ασπίδα προστασίας σε επτακόσιους πενήντα χιλιάδες εργαζόμενους.

Σας είπα και στην αρχή -αναφέρατε κάποιους κλάδους που δεν έχουν ακόμη εισαχθεί- η ψηφιακή κάρτα είναι μια πάρα πολύ μεγάλη αλλαγή, μια επανάσταση, σε ό,τι αφορά την προστασία του εργαζόμενου και από την αρχή είχε προβλεφθεί μία σταδιακή εφαρμογή. Σας ανέφερα λοιπόν τα στάδια. Σας είπα ότι μόνο τους τελευταίους μήνες έχουμε ενισχύσει πάρα πολύ τον αριθμό των εργαζομένων που υπάγονται στους κλάδους υπό προστασία. Αγγίζουμε λοιπόν πλέον το ενάμιση εκατομμύριο, αν συνυπολογίσει κανείς και τουρισμό και εστίαση. Και ναι, μένουν και κάποιες υπηρεσίες ακόμα, στις οποίες σταδιακά θα εφαρμοστεί. Η δέσμευση του Πρωθυπουργού είναι μέχρι το τέλος της δεύτερης τετραετίας να έχει επεκταθεί η ψηφιακή κάρτα παντού.

Ακριβώς σε αυτή την κατεύθυνση εργαζόμαστε, τονίζω, με δύο στόχους. Αφ’ ενός και κυρίως την προστασία του εργαζόμενου, αφ’ ετέρου την προστασία του υγιούς ανταγωνισμού. Θέλω να πιστεύω ότι αυτοί είναι δύο στόχοι που θέλουμε όλοι να τους υπηρετήσουμε.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς σας ευχαριστούμε, κυρία Υπουργέ.

Εισερχόμαστε στην πρώτη με αριθμό 157/5-11-2024 επίκαιρη ερώτηση πρώτου κύκλου του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικών με θέμα: «Η ΝΔ για πάνω από δύο χρόνια σχεδιάζει: Τελικώς άφησε τμήμα της χερσαίας ζώνης Ηρακλείου 'Ορφανό’»;

Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Όπως γνωρίζετε, ο Οργανισμός Λιμένος Ηρακλείου το 2012 μεταφέρθηκε από την τότε κυβέρνηση της Νέας Δημοκρατίας στο ΤΑΙΠΕΔ και το 2021 δημοσίευσε πρόσκληση εκδήλωσης ενδιαφέροντος για την πώληση του πλειοψηφικού πακέτου, ήτοι 67% επί του συνόλου. Τον Σεπτέμβρη που μας πέρασε, προ διμήνου δηλαδή, το 2024, ολοκληρώθηκε η μεταβίβαση του πλειοψηφικού πακέτου μετοχικού κεφαλαίου του Οργανισμού Λιμένος Ηρακλείου (ΟΛΗ) έναντι του τιμήματος των 80 εκατομμυρίων ευρώ από την εταιρεία «GRIMALDI» και «Μινωικές ΓΡΑΜΜΕΣ». Κατόπιν, ήρθε και ο κυρωτικός νόμος 5126/2024 για τη σύμβαση παραχώρησης μεταξύ του ελληνικού δημοσίου και του ΟΛΗ αναφορικά με τη χρήση και εκμετάλλευση ορισμένων χωρών.

Τι συνετελέστη εδώ, κύριε Υπουργέ; Έσπευσε η Κυβέρνηση –φαντάζομαι, και με την ιδεοληπτική προσέγγιση που την διέπει σε θέματα ιδιωτικοποιήσεων- να ιδιωτικοποιήσει το λιμάνι. Οι παρεμβάσεις μας από το 2020 ως Αξιωματική Αντιπολίτευση ήταν, για να προστατεύσουμε, να θωρακίσουμε και να ενισχύσουμε τον δημόσιο χώρο που συνιστά η χερσαία ζώνη εκτός των κιγκλιδωμάτων του λιμένα. Με αυτόν τον όρο συζητείτο στην τοπική δημόσια σφαίρα το ζήτημα. Μάλιστα, τώρα δράττομαι της ευκαιρίας να πω και ότι ο Πρόεδρος εδώ, ο κ. Πλακιωτάκης, ήταν Υπουργός Εθνικής Ναυτιλίας και γνωρίζει το εν λόγω ζήτημα και τις δεσμεύσεις που υπήρχαν τότε.

Τι συνέβη, κύριε Υπουργέ; Ολοκληρώθηκε, κυρώθηκε η ιδιωτικοποίηση και έχουμε το εξής παράδοξο και συνάμα οξύμωρο: μία ολόκληρη ζώνη, μια μεγάλη αρτηρία της πόλης του Ηρακλείου, η Λεωφόρος Νεάρχου, να είναι «ορφανή» όσον αφορά την αρμοδιότητα. Αν -χτυπάμε ξύλο- κάτι συμβεί τώρα σε αυτή τη μεγάλη περιοχή, σε αυτή τη λεωφόρο, υπάρχει δομικό κενό αρμοδιότητας.

Εμείς τι ζητάμε, πέρα από το προφανές, που είναι να αποκρυσταλλωθεί, να ξεκαθαρίσει το τοπίο, και η χερσαία ζώνη, όπως είχατε δεσμευτεί ως Κυβέρνηση να έρθει στην κυριότητα του Δήμου Ηρακλείου, ώστε να μπορέσει να ενισχύσει τον δημόσιο χώρο. Εμείς ουσιαστικά ζητούμε και ρωτάμε συνάμα: Πότε θα ολοκληρωθούν οι απαιτούμενες ενέργειες για την παραχώρηση στο Δήμο Ηρακλείου της περιοχής, που δεν περιλαμβάνεται στην παραχώρηση του ΟΛΗ, της χερσαίας ζώνης; Και βέβαια, ποιος θα φέρει την ευθύνη σε περίπτωση ατυχήματος ένεκα του υφιστάμενου διαπιστωμένου εύλογο πια διαχειριστικού κενού;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κύριε Μαμουλάκη.

Θα απαντήσει ο Υφυπουργός Εθνικής Οικονομίας και Οικονομικών κ. Χρίστος Δήμας.

Παρακαλώ, κύριε Υπουργέ.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, πράγματι, θέσατε ένα πολύ σημαντικό ζήτημα στην ερώτηση. Το είπατε και εσείς ότι πριν από δύο περίπου μήνες ολοκληρώθηκε η μεταβίβαση του 67% των μετοχών του Οργανισμού Λιμένος Ηρακλείου προς την κοινοπραξία «GRIMALDI-ΑΝΕΚ» από το ΤΑΙΠΕΔ και το ελληνικό δημόσιο διατηρεί το 33% των μετοχών. Η μεταβίβαση αυτή είναι πολύ σημαντική όχι μόνο για το Ηράκλειο και την Κρήτη, αλλά συνολικά για την εθνική οικονομία, διότι ο Οργανισμός Λιμένος Ηρακλείου απέκτησε έναν ισχυρό μέτοχο, όπως είναι ο όμιλος «GRIMALDI», που είναι ένα από τους μεγαλύτερους ναυτιλιακούς ομίλους στην Ευρώπη. Το δημόσιο εξασφαλίζει ένα σημαντικό αντάλλαγμα ύψους 80 εκατομμυρίων ευρώ διατηρώντας, όπως είπα πριν, παράλληλα το 33% του οργανισμού. Και τέλος, γιατί είναι η πρώτη φορά, όπου εφαρμόζεται η νέα διάταξη του ν.5131/2024, σύμφωνα με την οποία το 50% του τιμήματος θα διατεθεί για την αναβάθμιση των λιμανιών που βρίσκονται στο χαρτοφυλάκιο του ΤΑΙΠΕΔ.

Επομένως, και έτσι αποδεικνύεται πως η Κυβέρνηση εφαρμόζει εμπράκτως μια συγκροτημένη στρατηγική για την αναβάθμιση των λιμανιών όλης της χώρας που φέρνει αποτελέσματα, διότι η αναβάθμιση αυτή σημαίνει καλύτερες υπηρεσίες για τους νησιώτες, αλλά και τους τουρίστες, διευκόλυνση του εμπορίου, περισσότερα έσοδα για το δημόσιο, ανάπτυξη και νέες θέσεις εργασίας.

Από εκεί και πέρα, για το ειδικότερο ζήτημα που θίγετε, πράγματι με αποφάσεις του Διοικητικού Συμβουλίου του Οργανισμού Λιμένος Ηρακλείου του 2021 προέκυψε η χερσαία ζώνη περίπου εκατό στρεμμάτων κυρίως κοινόχρηστων χώρων περιλαμβανομένου σημαντικού τμήματος της παραλιακής οδού. Επ' αυτού του τμήματος, το οποίο έχει αποχαρακτηριστεί, ο Οργανισμός Λιμένος δεν έχει πλέον την αρμοδιότητα ούτε για τις εγκαταστάσεις φωτισμού, τη συντήρηση την καθαριότητα των χώρων.

Ωστόσο, επειδή θέσατε το ειδικό ερώτημα για τον παραλιακό δρόμο, ρητώς η Κτηματική Υπηρεσία έχει αποσαφηνίσει ήδη προ μηνός, αλλά και στις 4 Νοεμβρίου με έγγραφά της τα οποία έχει κοινοποιήσει στον Δήμο Ηρακλείου και την Περιφέρεια, πως η αρμοδιότητα σε ότι αφορά το οδικό δίκτυο δεν ανήκει στην ίδια, αλλά ξεκάθαρα στους Οργανισμούς Τοπικής Αυτοδιοίκησης Α΄ και Β΄ βαθμού. Το συγκοινωνιακό δίκτυο αυτού του επιπέδου, όπως παγίως συμβαίνει και όπως απορρέει από τη νομοθεσία, υπάγεται στην ευθύνη του οικείου Οργανισμού Τοπικής Αυτοδιοίκησης. Συνεπώς εκεί υπάγεται η αρμοδιότητα για τον καθαρισμό, την αποκατάσταση βλαβών, τη συντήρηση και την επίβλεψη του, για να εξασφαλιστεί η ασφαλής και λειτουργία κυκλοφορία πεζών και οχημάτων.

Επιπλέον, να σας ενημερώσω πως στα ΚΑΕΚ των ακινήτων που υπάγεται η παραλιακή λεωφόρος του Ηρακλείου ως κύριος εμφανίζεται ο Δήμος Ηρακλείου. Τα εν λόγω ΚΑΕΚ αφορούν σε δίκτυο δημοτικών οδών και κοινόχρηστων χώρων του δήμου.

Στέκομαι στο συγκεκριμένο ζήτημα, αφ’ ενός γιατί είναι σημαντικό, αφετέρου διότι εσείς το αναφέρατε ξεχωριστά από το θέμα γενικά της παραχώρησης της χερσαίας ζώνης, στο οποίο θα αναφερθώ και μετά.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Μαμουλάκη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Υπουργέ,σας ευχαριστώ για την επισήμανση από την πλευρά σας. Βέβαια, εδώ θα έχουμε μια αντίκρουση των πραγμάτων περί του τιμήματος. Κατά την ταπεινή μας άποψη, οι εγκαταστάσεις του Οργανισμού Λιμένος Ηρακλείου και στο βόρειο τμήμα, αλλά και στο Λιβυκό Πέλαγος, που έχουμε τρία αλιευτικά καταφύγια και αυτά έρχονται στη δυνατότητα του επενδυτή. Εμείς να πούμε εκ προοιμίου το εξής: Προφανώς και στις επενδύσεις δεν είμαστε αρνητικοί. Όμως, θεωρούμε ότι πρέπει πάντοτε το δημόσιο να έχει έναν έλεγχο με νόρμες και κανόνες και όχι το ακριβώς ανάστροφο που κάνετε εσείς. Εσείς εκποιείτε, κατά την ταπεινή άποψή μας, επί πινακίου φακής -και θα εξηγήσω γιατί- 80 εκατομμύρια ευρώ για τόσο μεγάλο πλήθος υποδομών, κτηρίων, λιμένων, κρηπιδωμάτων, μαρίνας, λιμενικών καταφυγίων, τρία συν δύο τον αριθμό. Όλα αυτά όσο κοστίζει μισό καράβι των «ΜΙΝΩΙΚΩΝ ΓΡΑΜΜΩΝ»! Όλα αυτά όσο κοστίζουν μόνο οι αποζημιώσεις με δική σας υπαιτιότητα στον δρόμο προς το Λασίθι, το Νεάπολη - Άγιος Νικόλαος, που καταβάλλεται στον ανάδοχο. Αυτό και μόνο λέει πάρα πολλά. Το τίμημα είναι ευτελές. Αυτό ως απάντηση για το περί επενδύσεων.

Τώρα δεν μπορώ να μην αναφέρω πως ορθά λέτε για τα ΚΑΕΚ και τις υποδομές, την αρτηρία, τη λεωφόρο Νεάρχου ουσιαστικά. Είναι εκατόν δεκαέξι τα στρέμματα όχι εκατό, αλλά μικρή σημασία έχει. Όμως, έχουμε το εξής ζήτημα: Έχετε δεσμευτεί εξ όσων γνωρίζω ως Υπουργείο στην δημοτική αρχή για μία τροπολογία που θα αποσαφηνίζει και νομοτεχνικά πλέον αυτή την ιδιοκτησιακή κατάσταση. Γιατί δεν είναι μόνο ο δρόμος, δεν είναι μόνο η αρτηρία της λεωφόρου Νεάρχου, του μεγάλου παραλιακού μετώπου του Ηρακλείου. Είναι και κτήρια που μέχρι τώρα έσφυζαν από ζωή, κτήρια με τον πολιτισμό, η θεατρική σκηνή, το πρώην ΚΤΕΛ, το λιμενικό περίπτερο, που αυτά πρέπει να έρθουν στην κυριότητα του δημοσίου, δηλαδή του Δήμου Ηρακλείου, για να μπορεί με αυτή τη σχέση που έχει τις σχέσεις με τους πολίτες να ενισχύσει περισσότερο τις εν λόγω υποδομές.

Αυτό θα ήθελα πιο συγκεκριμένα στη δευτερολογία μου να επισημάνω και εκεί να εδράσω την όλη ερώτηση, γιατί είναι σημαντικό, πέραν της φερόμενης ιδιοκτησίας ή αυτό που είπατε για την Κτηματική Υπηρεσία Δημοσίου, και με νόμο, με τροπολογία, όπως εσείς έχετε δεσμευτεί, να προχωρήσετε. Αυτό περιμένω και αναμένω την απάντηση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μαμουλάκη.

Παρακαλώ, κύριε Υπουργέ.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ξεκίνησα αναφερόμενος ειδικά στους χώρους του λιμένος Ηρακλείου, διότι πράγματι είναι μια πολύ σημαντική εξέλιξη για την τοπική αλλά και για την εθνική οικονομία. Εσείς είπατε πως το τίμημα είναι ευτελές. Όμως, θέλω να σας ενημερώσω πως, ήδη, έχουν ξεκινήσει οι διαδικασίες για την αναβάθμιση του λιμανιού και ο βασικός μέτοχος θα υλοποιήσει σημαντικές επενδύσεις για την ενεργειακή μετάβαση και την ανάπτυξη των υποδομών. Και γενικά, όπου είχαμε τέτοιου είδους παραχωρήσεις, είδαμε πολύ σημαντικά οφέλη για την ανάπτυξη και την αύξηση των θέσεων εργασίας, που αντιλαμβάνομαι ότι και εσείς προφανώς θέλετε.

Ωστόσο, μπορούν να υπάρχουν και άλλα οφέλη. Παραδείγματος χάριν, το ενετικό λιμάνι, ένα από τα πολιτιστικά σημεία αναφοράς του Ηρακλείου προστατεύεται και αναδεικνύεται, καθώς εντάχθηκαν διατάξεις στον ίδιο νόμο για τη σύσταση νέου δημόσιου φορέα διαχείρισης. Αντιστοίχως, και από την κατάλληλη αξιοποίηση της χερσαίας ζώνης, που δεν υπάγεται, όπως είπαμε πιο πριν, στον Οργανισμό Λιμένος Ηρακλείου πια μπορούν να υπάρξουν σημαντικές παράπλευρες δράσεις προς όφελος της τοπικής οικονομίας και κοινωνίας.

Ο χαρακτήρας αυτών των τμημάτων ως κοινοχρήστων δεν θα έπρεπε να τίθεται σε αμφισβήτηση, λόγω ακριβώς του γνωστού χαρακτήρα τους και των χρήσεων που έχουν.

Σε κάθε περίπτωση όμως, για να είμαστε και πιο αποτελεσματικοί, πρέπει να άρουμε κάθε σχετική αμφιβολία. Όπως προείπα, στα κτηματολογικά φύλλα που αφορούν σε οδικό δίκτυο και κοινόχρηστους χώρους, ήδη αναφέρεται ως κύριος ο Δήμος Ηρακλείου. Γνωρίζουμε και το πάγιο αίτημα μάλιστα που έχει κάνει ο Δήμος Ηρακλείου για την παραχώρηση της χερσαίας ζώνης. Όπως ανέφερε και πριν από λίγες εβδομάδες ο Υπουργός Εθνικής Οικονομίας και Οικονομικών κατά την υπογραφή της σύμβασης παραχώρησης, τα τμήματα που απελευθερώνονται αποδίδονται στον δήμο.

Επομένως από πλευράς μας ήδη εξετάζουμε το ζήτημα, ώστε το αμέσως επόμενο διάστημα, εφόσον είναι απαραίτητο, να αρθεί με τον προσφορότερο τρόπο κάθε τυχόν αμφιβολία και να μπορεί η χερσαία ζώνη του Ηρακλείου να αξιοποιηθεί κατά τον βέλτιστο τρόπο προς όφελος της κοινωνίας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και τρεις εκπαιδευτικοί συνοδοί τους από το 2ο Γυμνάσιο Αιγίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε τώρα με την τρίτη με αριθμό 173/11-11-2024 επίκαιρη ερώτηση πρώτου κύκλου του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Εθνικής Οικονομίας και Οικονομικών με θέμα: «Για το κόκκινο δάνειο του Αγροτικού Συνεταιρισμού Ζαρού στην Παγκρήτια Συνεταιριστική Τράπεζα».

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, την ώρα που η Κυβέρνηση και η Ευρωπαϊκή Ένωση παρουσιάζουν ως διέξοδο στα προβλήματα των μικρομεσαίων αγροτών τα διάφορα συλλογικά σχήματα, όπως ομάδες παραγωγών, συνεταιρισμούς και άλλα σχήματα, οι νόμοι της αγοράς είναι πραγματικά αδυσώπητοι, οδηγώντας τα σχήματα αυτά να λειτουργούν ως ανώνυμες εταιρείες, σαν να μην έχουν καμμία διαφορά από τις άλλες επιχειρήσεις, ενώ, αν δεν μπορέσουν να αντεπεξέλθουν στον ανταγωνισμό με τα μονοπώλια, οδεύουν προς την καταστροφή με βαρύτατες συνέπειες ακόμα και για τους αγρότες, δηλαδή τα απλά μέλη τους.

Χαρακτηριστικό παράδειγμα τέτοιου αδιεξόδου είναι ο Αγροτικός Συνεταιρισμός Ζαρού στον Νομό Ηρακλείου Κρήτης, ο οποίος ξεκίνησε πριν από ογδόντα χρόνια ως ένωση αγροτών βέβαια τότε και σήμερα βρίσκεται εγκλωβισμένος λόγω χρεών στην Παγκρήτια Συνεταιριστική Τράπεζα με αρνητικές συνέπειες για τους αγρότες της περιοχής, μέλη του δηλαδή που αντιμετωπίζουν, με βάση τους όρους του δανείου, τον κίνδυνο κατασχέσεων των περιουσιακών τους στοιχείων.

Το συνολικό χρέος βέβαια του συνεταιρισμού Ζαρού αγγίζει τα 2.800.000 ευρώ. Μιλάμε για έναν από τους πιο δυναμικούς συνεταιρισμούς με εκατοντάδες μέλη. Μάλιστα έκανε το πρώτο ελαιουργείο στην ευρύτερη περιοχή, με αποθήκες για λιπάσματα, έχει δραστηριότητες στη συλλογή και εμπορία ελαιολάδου, σταφυλιών, σταφίδας, αγροτικών εφοδίων, γεωπόνο. Από τον Απρίλη μάλιστα του 2022 ως σήμερα φιλοξενεί στο κτήριο του συνεταιρισμού το Αγροτικό Ιατρείο Ζαρού, λόγω κατασκευής του νέου, που κι αυτό βέβαια έχει μείνει στα χαρτιά.

Την ίδια ώρα, βέβαια, που οι συνεταιρισμένοι αγρότες του Ζαρού υπόκεινται αβοήθητοι τις συνέπειες της υπερχρέωσης του συνεταιρισμού και έχουν περιέλθει σε δεινή θέση, η δική σας Κυβέρνηση, της Νέας Δημοκρατίας, και το ελληνικό κράτος χωρίς κανένα δισταγμό προχώρησαν στη διάσωση-συγχώνευση της Παγκρήτιας Τράπεζας και της Attica Bank με τη συνεισφορά κρατικού χρήματος ύψους 423 εκατομμυρίων, επιπλέον των 20 δισεκατομμυρίων που θα ξεκοκαλίσουν όλες μαζί οι τράπεζες μέσω των εγγυήσεων που λαμβάνουν από τα προγράμματα «ΗΡΑΚΛΗΣ».

Και για να θυμηθούμε για το σχέδιο «ΗΡΑΚΛΗΣ», το οποίο έχει φέρει η Κυβέρνηση της Νέας Δημοκρατίας και έχει ψηφιστεί τρεις και τέσσερις φορές εδώ στο ελληνικό Κοινοβούλιο, προβλέπει ακριβώς τη μεταφορά των κόκκινων δανείων των λαϊκών νοικοκυριών, των αυτοαπασχολουμένων, των αγροτών σε εταιρείες διαχείρισης, διαδικασία που το κράτος εγγυάται για λογαριασμό των τραπεζών δισεκατομμύρια ευρώ που προέρχονται από τη λεηλασία του λαϊκού εισοδήματος. Μέχρι τώρα από την έναρξη του προγράμματος «ΗΡΑΚΛΗΣ», από το 2019 δηλαδή, το δημόσιο έχει χορηγήσει εγγυήσεις κοντά στα 20 εκατομμύρια ευρώ.

Δεδομένου, λοιπόν, του πακτωλού που κατευθύνεται προς τις τράπεζες, μόνο ως δίκαιο μπορεί να χαρακτηριστεί το αίτημα των αγροτών του Ζαρού για κούρεμα των χρεών του συνεταιρισμού προς την Παγκρήτια Τράπεζα, να μη γίνει καμμία κατάσχεση ή πλειστηριασμός περιουσίας τόσο του συνεταιρισμού όσο και των μελών του, καθώς και να υπάρξουν διευκολύνσεις στην αποπληρωμή του υπολοίπου του δανείου.

Εδώ και χρόνια είναι τα ΑΦΜ του συνεταιρισμού, του προέδρου, των δεκατριών μελών και των κληρονόμων τους μπλοκαρισμένα -ένας έχει πεθάνει βέβαια-, και προχώρησε ο πλειστηριασμός του παλαιού ακινήτου που είναι στον οικισμό για 520.000 ευρώ. Το δικαστήριο ακύρωσε μάλιστα πέρυσι τον πλειστηριασμό επειδή ήταν χαμηλή τιμή και ότι θα πρέπει να ξεκινήσει από το ποσό του 1 εκατομμυρίου ευρώ.

Με βάση τα παραπάνω λοιπόν, σας ρωτάμε, κύριε Υπουργέ, πώς τοποθετείται η Κυβέρνηση στο αίτημα για κούρεμα και ευνοϊκή ρύθμιση του υπολοίπου του τραπεζικού δανείου του συνεταιρισμού Ζαρού προς την Παγκρήτια Συνεταιριστική Τράπεζα.

Κλείνοντας να πω ότι το ερώτημα αυτό το επαναφέρουμε, διότι από τις εξαγγελίες της Κυβέρνησης για τα κόκκινα δάνεια των συνεταιρισμών, αλλά και την απάντηση που έδωσε ο κ. Τσιάρας σε ερώτηση του κόμματός μας στις 16-10-2024 για το συγκεκριμένο συνεταιρισμό, γίνεται φανερό ότι αποκλείεται η πιθανότητα ελάφρυνσης της συγκεκριμένης μη εξυπηρετούμενης οφειλής, καθώς οι εξαγγελίες αυτές περιορίζουν το ενδεχόμενο παροχής ορισμένων διευκολύνσεων μόνο στα δάνεια της πρώην ΑΤΕ που έχουν πλέον περάσει στην PQH.

Και λέω «το ενδεχόμενο» διότι αυτές οι εξαγγελίες κατά τη γνώμη μας είναι μια σκέτη κοροϊδία. Θα το εξηγήσω, όμως, αυτό στη δευτερολογία μου.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υπουργέ.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Κύριε συνάδελφε, όπως ξέρετε, η Κυβέρνηση της Νέας Δημοκρατίας παρέλαβε το 2019 μια άνευ προηγουμένου κατάσταση, όχι μόνο για τα εθνικά αλλά και τα ευρωπαϊκά δεδομένα σε σχέση με τα κόκκινα δάνεια ως αποτέλεσμα της δεκαετούς κρίσης που προηγήθηκε.

Θέτοντας αμέσως το ζήτημα σε προτεραιότητα, υιοθετήσαμε μία σειρά πρωτοβουλιών, όπως είναι οι έξι γνωστοί νόμοι: ο ν.4738 του 2020, ο ν.4818 του 2021, ο ν.4912 του 2022, ο ν.5024 του 2023, ο ν.5043 του 2023 και ο ν.5072 του 2023. Αλλά και ειδικά μετά τις εκλογές του 2023, η Κυβέρνηση με τη στήριξη της Βουλής ενίσχυσε ακόμα περισσότερο το σχετικό οπλοστάσιό της με διάφορες επιπλέον πρωτοβουλίες. Επιβλήθηκαν νέες υποχρεώσεις στους servicers, ενισχύθηκε ο εξωδικαστικός μηχανισμός, διευρύνθηκε, όπως είπα και πριν, η περίμετρός του προς όφελος όλων και κυρίως των ευάλωτων συμπολιτών μας, έγινε υποχρεωτικός και ευνοϊκότερος για τα άτομα με αναπηρία.

Γι’ αυτό και μετά τις εκλογές του 2023 παρατηρούμε πολύ μεγαλύτερη επιτάχυνση στον εξωδικαστικό μηχανισμό, μεγαλύτερα κουρέματα στις οφειλές, με μέσο όρο το -28% για τράπεζες και servicers, μικρότερα επιτόκια αποπληρωμής και ασφαλώς καλύτερη αντιμετώπιση όσων έχουν πραγματικά ανάγκη.

Βλέπουμε επίσης πως δεν μειώθηκαν απλώς τα κόκκινα δάνεια, αλλά και από εκεί που το 2019 στα εκατό πράσινα δάνεια αντιστοιχούσαν εκατό κόκκινα δάνεια, το 2024 στα εκατό πράσινα δάνεια αντιστοιχούν πενήντα κόκκινα δάνεια. Έχουμε ακόμα δρόμο, προφανώς έχουμε ακόμα δουλειά να κάνουμε σε αυτό το κομμάτι.

Τα μη εξυπηρετούμενα δάνεια σε τράπεζες και servicers ανέρχονταν σε 92,2 δισεκατομμύρια ευρώ το 2019 και μειώθηκαν σε 69,9 δισεκατομμύρια ευρώ τον Ιούνιο του 2024 και ασφαλώς βαίνουν μειούμενα. Η πρόοδος αυτή δεν αφορά τις τράπεζες, όπως υποστηρίζουν ορισμένοι, αφορά πρωτίστως τους δανειολήπτες, διότι οι δανειολήπτες είναι αυτοί που ξεκοκκινίζουν και σταδιακά απαλλάσσονται από τα βάρη.

Θέλω να σημειώσω ότι, ήδη, οι πολίτες, συμπεριλαμβανομένων των αγροτών, αλλά και των συνεταιρισμών, χρησιμοποιούν το υφιστάμενο νομοθετικό πλαίσιο για τη ρύθμιση των οφειλών τους.

Ειδικότερα, παραδείγματος χάριν στο πλαίσιο του ν.4738 του 2020, βρίσκεται ήδη σε λειτουργία η ηλεκτρονική πλατφόρμα ρύθμισης χρεών όλων των οφειλετών, δηλαδή τονίζω πως υπάρχει, ήδη, στο πλαίσιο για τα κόκκινα δάνεια το οποίο παράγει σημαντικά αποτελέσματα.

Ωστόσο προφανώς δεν σταματάμε την προσπάθεια εδώ. Βρισκόμαστε σε μια δυναμική κατάσταση. Επομένως πάντοτε παρακολουθούμε τις εξελίξεις, τις ανάγκες, τις προτάσεις και αναλόγως συνεχίζουμε αυτή τη μεγάλη προσπάθεια με βάση βέλτιστες πρακτικές.

Στο πλαίσιο αυτό, πράγματι, η Κυβέρνηση και τα σχετιζόμενα Υπουργεία, μεταξύ των οποίων είναι προφανώς και το Υπουργείο Αγροτικής Ανάπτυξης και Τροφίμων, έχουν ανακοινώσει πως το αμέσως επόμενο διάστημα θα υπάρξει ολοκληρωμένη νομοθετική πρωτοβουλία. Αφορά τη ρύθμιση για τα κόκκινα δάνεια ειδικά των αγροτών και των αγροτικών συνεταιρισμών, όπου υπήρχε πρόβλημα στη διαχείρισή τους. Στόχος είναι να υλοποιηθεί η ρύθμιση από το επόμενο έτος και η ρύθμιση αφορά απαιτήσεις που ανέρχονται σε 3,8 δισεκατομμύρια ευρώ δανείων, περισσότερους από επτακόσιους πενήντα αγροτικούς συνεταιρισμούς και περίπου είκοσι μία χιλιάδες αγρότες, ενώ αφορά σε δεσμευμένα περιουσιακά στοιχεία αξίας άνω του 1,5 δισεκατομμυρίου. Αυτή η πρωτοβουλία, στην οποία θα αναφερθώ αναλυτικότερα στη δευτερολογία, εκτιμούμε πως θα επισπεύσει την προσπάθεια.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, επί της ουσίας δεν απαντήσατε στο ερώτημα –ένα ήταν το ερώτημα, δεν ήταν πολλά- το οποίο έχει ως εξής: Τι προτίθεστε εσείς να κάνετε, προκειμένου να υπάρξει κούρεμα, ευνοϊκή ρύθμιση στο υπόλοιπο του τραπεζικού δανείου που αφορά τον Συνεταιρισμό Ζαρού προς την Παγκρήτια Συνεταιριστική Τράπεζα.

Τώρα, αυτά τα οποία είπατε, ότι μειώθηκαν τα κόκκινα δάνεια, ότι η Κυβέρνηση έκανε, έρανε κ.λπ., νομίζω ότι δεν απηχούν στην πραγματικότητα και πρέπει να σταματήσετε και να κοροϊδεύετε. Εγώ σας εξήγησα στην πρωτολογία ότι μεταφέρατε τα φέρατε τα κόκκινα δάνεια των αγροτών, των συνεταιρισμών, των αυτοαπασχολούμενων ελεύθερων επαγγελματιών, των λαϊκών νοικοκυριών στις εταιρείες διαχείρισης και έχετε δώσει δισεκατομμύρια ευρώ ως εγγυήσεις με χρήματα του ελληνικού λαού. Και λέτε ότι εξαλείψατε τα κόκκινα δάνεια; Ποιος, λοιπόν, θα σας ακούσει και θα σας πιστέψει γι’ αυτά τα οποία λέτε;

Η εξαγγελία για τα κόκκινα δάνεια, κύριε Υπουργέ, δεν έχει ως στόχο να απαλλαγούν από αυτά οι δανειολήπτες που έχουν καταβάλει το αρχικό κεφάλαιο δύο και τρεις φορές, αλλά –όπως ο ίδιος ο Πρωθυπουργός το έχει ομολογήσει- αυτοί θα χρεωθούν ξανά υπαγόμενοι σε νέες ρυθμίσεις, δηλαδή ανακύκλωση του προβλήματος, ανακύκλωση της ανεργίας, επίσπευση πλειστηριασμών και ούτω καθεξής, δηλαδή θα έχουμε το ακόμα μεγαλύτερο δέσιμο των αγροτών στις τράπεζες, την προσέλκυση επενδύσεων και τη διατήρηση βιώσιμων συνεταιρισμών που ουσιαστικά θα οδηγήσουν σε ακόμα μεγαλύτερο ξεκλήρισμα της αγροτιάς και συγκέντρωση της γης σε διάφορους ομίλους.

Ο στόχος από την εξαγγελία του Πρωθυπουργού στη Διεθνή Έκθεση Θεσσαλονίκης και αυτό που είπατε και εσείς σήμερα με ένα θολό τρόπο, χωρίς να ξεκαθαρίζετε εάν εκτός από την ΑΤΕ αφορά και την Παγκρήτια Συνεταιριστική Τράπεζα ή άλλες τράπεζες που έχουν οφειλές οι συνεταιρισμοί –δεν το ξεκαθαρίζετε-, είναι σαφέστατα. Ο στόχος είναι η ολοκλήρωση της εκκαθάρισης της Αγροτικής Τράπεζας, η PQH, ειδική εκκαθάριση δηλαδή, με τη μεταβίβαση του συνόλου των κόκκινων δανείων στα διάφορα funds μέχρι αρχές του 2025.

Αλήθεια; Ποιον κοροϊδεύετε σε αυτή την περίπτωση; Διότι από τα δισεκατομμύρια ευρώ που τσεπώνουν ως ζεστό χρήμα οι διάφοροι όμιλοι –μία χούφτα όμιλοι είναι, βιομήχανοι, τραπεζίτες, εφοπλιστές- μέσα από τα κονδύλια του Ταμείου Ανάκαμψης, από το ΕΣΠΑ, τους αναπτυξιακούς νόμους, πείτε μου τι είναι αυτό που δίνετε στους αγρότες, πώς τους διευκολύνετε, πώς τους απαλλάσσετε από αυτό το βραχνά των κόκκινων δανείων; Τίποτα.

Αντιθέτως, σχεδιάζετε και νέα φορολογική αφαίμαξη. Και τελικά –ας μας απαντήσει η Κυβέρνηση- αφού η οικονομία βρίσκεται σε μία τροχιά ανάκαμψης, που μας το λέει και μας το ξαναλέει και ότι οι επαγγελματίες και οι αγρότες κολυμπάνε στο χρήμα, για ποιο λόγο όλες αυτές οι λίστες των πλειστηριασμών να είναι γεμάτες;

Αυτό, λοιπόν, που ζητούν οι αγρότες του Συνεταιρισμού του Ζαρού για το κόκκινο δάνειο δεν συναντιέται με τις εξαγγελίες του Πρωθυπουργού, αυτές που έκανε στη Διεθνή Έκθεση Θεσσαλονίκης. Οι αγρότες ζητούν το απλό, το αυτονόητο: κούρεμα και ευνοϊκή ρύθμιση των δανείων όχι μόνο προς την πρώην ΑΤΕ, αλλά και προς τα άλλα πιστωτικά ιδρύματα, μεταξύ αυτών και της Παγκρήτιας Συνεταιριστικής Τράπεζας –πρέπει να το αποσαφηνίσετε αυτό- στις οποίες υπάρχουν οφειλές.

Διεκδικούμε, λοιπόν, και εμείς ως κόμμα και συντασσόμαστε με τους ίδιους τους αγρότες στο να υπάρξει παύση κάθε μορφής πράξης αναγκαστικής εκτέλεσης και πλειστηριασμού σε βάρος οφειλετών, ευνοϊκή ρύθμιση του υπολοίπου του δανείου των αγροτών και των συνεταιρισμών. Να μην ξεχνάμε ότι η Αγροτική Τράπεζα όπως και η Παγκρήτια είχε υποθηκεύσει περιουσιακά στοιχεία αγροτών και συνεταιρισμών και αξία πολλαπλάσια του ύψους των χορηγήσεων των δανείων.

Άρα, λοιπόν, αυτό που προτείνουμε είναι το αυτονόητο, τον περιορισμό του ύψους των απαιτήσεων των τραπεζών που εξασφαλίζονται με υποθήκη ή με προσημείωση υποθήκης της περιουσίας των δανειοληπτών στο ύψος του αρχικού ποσού της σύμβασης δανείου. Αυτή είναι η πρόταση την οποία κάνουμε και είναι μια πρόταση που δίνει διέξοδο σήμερα στους αγρότες, αλλά και σε όλους τους συνεταιρισμούς που σήμερα συμπιέζονται από αυτή την κατάργηση.

Βέβαια, έχουμε και καλές προτάσεις για μείωση του κόστους παραγωγής, για κατάργηση του χρηματιστηρίου ενέργειας, για κατάργηση του ΦΠΑ στα μέσα, στα εφόδια, στις ζωοτροφές, για αποζημίωση 100% από τις καταστροφές που έχουν πάθει, για να μην ισχύσει η νέα Κοινή Αγροτική Πολιτική που μειώνει τις επιδοτήσεις.

Πολλές είναι οι προτάσεις, αλλά σε κάθε περίπτωση –για να κλείσω με αυτό- εμείς έχουμε μία πρόταση και την έχουμε καταθέσει στους μικρομεσαίους αγρότες, η οποία δίνει τη διέξοδο από αυτή την κατάσταση για την απαλλαγή από τα τραπεζικά, εμπορικά, βιομηχανικά μονοπώλια που πραγματικά σφάζουν τον Έλληνα αγρότη και κτηνοτρόφο. Και αυτή η διέξοδος δεν μπορεί να είναι άλλη από τους εθελοντικούς παραγωγικούς συνεταιρισμούς, όχι σαν αυτούς που γνωρίζαμε μέχρι σήμερα, αλλά συνεταιρισμοί από την παραγωγή μέχρι και τη διάθεση των προϊόντων. Και είναι η μόνη απάντηση για να μην εγκαταλείψει ο αγρότης την παραγωγή, για να μπορεί να ζήσει καλύτερα, να υπάρχει δηλαδή κράτος που θα στηρίζει αυτά και θα βοηθάει και θα τα προωθεί.

Βέβαια αυτό το κράτος δεν μπορεί να είναι άλλο πέρα από το εργατικό λαϊκό κράτος, με την ίδια τη θέληση του λαού, και θα λύσει το ζήτημα, ώστε να υπάρχουν επαρκείς και φτηνές μορφές ενέργειας, να υπάρχουν αγροτικά εφόδια, προστατευτικά για τις καλλιέργειες, μηχανήματα, εργαλεία, συστήματα πρόληψης για φυσικές καταστροφές, για υποδομές αρδευτικές, αντιπλημμυρικές, χώροι αποθήκευσης, συντήρησης των διατροφικών προϊόντων,…

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** …δηλαδή ένα σύνολο μέτρων που θα βοηθήσει και θα διευκολύνει τον αγρότη. «Μεσσίες» δεν υπάρχουν σήμερα –το γνωρίζουμε πάρα πολύ καλά- και ο μόνος που μπορεί πραγματικά να σώσει τον λαό είναι ο ίδιος ο λαός, είναι ο ίδιος ο εαυτός του σε έναν δρόμο με ριζικές αλλαγές και ανατροπές σαν αυτές τις προτάσεις που έχει κάνει το ΚΚΕ.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Κύριε συνάδελφε, είπατε για φορολογική αφαίμαξη και προσπαθούσα να θυμηθώ εάν το ΚΚΕ έχει ψηφίσει έστω μία από τις πολλές μειώσεις ή καταργήσεις φόρων που έχουμε κάνει το τελευταίο χρονικό διάστημα. Και θυμάμαι ότι ούτε την κατάργηση του ειδικού φόρου κατανάλωσης στο αγροτικό πετρέλαιο είχε υπερψηφίσει το ΚΚΕ –διορθώστε με αν κάνω λάθος.

Το λέω αυτό το πράγμα, διότι σε λίγες εβδομάδες θα φέρουμε στη Βουλή το νέο φορολογικό νομοσχέδιο, που έχουμε πολύ σημαντικές μειώσεις της φορολογίας και θα ήθελα πραγματικά με πολύ μεγάλο ενδιαφέρον να δω αν το ΚΚΕ θα τις υποστηρίξει στη Βουλή αυτές τις μειώσεις φορολογίας.

Από εκεί και έπειτα, φορολογική αφαίμαξη υποθέτω δεν εννοείτε την καταπολέμηση της φοροδιαφυγής και της φοροαποφυγής. Είμαι βέβαιος ότι και το ΚΚΕ πιστεύει ότι η φοροδιαφυγή και η φοροαποφυγή είναι μια βαθιά αντικοινωνική συμπεριφορά, την οποία θέλει να αντιμετωπίσει και το ΚΚΕ.

Από εκεί και πέρα, άκουσα την κριτική σας, όσον αφορά τα κόκκινα δάνεια. Δεν θέλω να ωραιοποιήσω την κατάσταση. Αυτό το οποίο σας λέω είναι ότι έχουν γίνει κάποια πολύ σημαντικά βήματα προόδου και θα συμφωνήσω μαζί σας ότι, ναι, έχουμε ακόμα δρόμο να διανύσουμε για να φτάσουμε στο επιθυμητό επίπεδο.

Δείτε, όμως, κάποια στοιχεία: Τον Οκτώβριο του 2024 συνολικά καταγράφονται πλέον είκοσι πέντε χιλιάδες πεντακόσιες πενήντα μία επιτυχείς ρυθμίσεις για αρχικές οφειλές ύψους 8,5 δισεκατομμυρίων ευρώ. Σε σχέση με τον Οκτώβριο του 2023 καταγράφεται αύξηση των ρυθμίσεων κατά 154,92%. Αύξηση ρυθμίσεων κατά 154,92%! Αυτό είναι κάτι το οποίο δεν μπορεί να αμφισβητηθεί, κύριε συνάδελφε. Και για να το πούμε και σε ευρώ: Τον Οκτώβριο του 2023 οι επιτυχείς ρυθμίσεις αφορούσαν αρχικές οφειλές 3,7 δισεκατομμυρίων ευρώ, ενώ σήμερα είναι 8,5 δισεκατομμύρια ευρώ.

Επιπλέον, ο εξωδικαστικός μηχανισμός ενίσχυσε την προστασία των ευάλωτων δανειοληπτών, με χίλια οκτακόσια είκοσι ευάλωτα νοικοκυριά να επωφελούνται από ρυθμίσεις οφειλών σύμφωνα με τη θεσπισμένη υποχρεωτικότητα.

Παράλληλα, εκατόν δώδεκα οφειλέτες κατάφεραν να αναστείλουν προγραμματισμένους πλειστηριασμούς κάνοντας χρήση του μέτρου της προκαταβολής.

Επίσης, σε ό,τι αφορά τις διμερείς ρυθμίσεις, τον Σεπτέμβριο οι τέσσερις μεγαλύτερες εταιρείες πραγματοποίησαν ρυθμίσεις συνολικής αξίας 307 εκατομμυρίων ευρώ για πέντε χιλιάδες τριακόσιους είκοσι οκτώ οφειλέτες. Η πλειοψηφία αυτών των ρυθμίσεων αφορά κυρίως στεγαστικά δάνεια και συνολικώς, όπως είπα και πριν, το 2019 στα εκατό πράσινα δάνεια αντιστοιχούσαν εκατό κόκκινα δάνεια, το 2024 τα εκατό πράσινα δάνεια αντιστοιχούν πλέον σε πενήντα κόκκινα δάνεια. Η βελτίωση αυτή είναι πολύ σημαντική και αναγνωρίζεται από όλους τους διεθνείς οργανισμούς που ασχολούνται με την οικονομία και παίζει καθοριστικό ρόλο όχι μόνο στη σημαντική αναβάθμιση της ελληνικής οικονομίας από τους διεθνείς οίκους, όχι μόνο στην ενίσχυση της ανάπτυξης και της απασχόλησης, αλλά και στη στήριξη των δανειοληπτών, μετά από πολλά χρόνια παθογένειας και ταλαιπωρίας.

Έρχομαι και στο επιμέρους ζήτημα της ειδικής νομοθετικής πρωτοβουλίας για τους αγρότες και τους αγροτικούς συνεταιρισμούς.

Σε πρώτη φάση θα δημιουργηθεί ένα νέο πλαίσιο με δυνατότητα ανάθεσης της διαχείρισης μέρους ή του συνόλου του χαρτοφυλακίου σε φορείς που έχουν αποδεδειγμένη εμπειρία χρηματοδότησης στον πρωτογενή τομέα. Μέσω του πλαισίου αυτού θα δίνεται η δυνατότητα επιμήκυνσης του χρόνου αποπληρωμής του δανείου και μείωσης του επιτοκίου δανείων, ενώ παράλληλα θα προβλέπονται διαγραφή τόκων, η απομείωση του δανείου, η αναχρηματοδότηση του δανείου, αλλά και η μερική ή ολική διαγραφή αυτού.

Επιπλέον θα δίνεται δυνατότητα στον ενιαίο ειδικό εκκαθαριστή να μπορεί να καθορίζει τους όρους συμβιβασμού ή ρύθμισης και για περισσότερες από μία περιπτώσεις που θα έχουν ομοιόμορφα χαρακτηριστικά.

Επίσης, θα ρυθμίζεται το ειδικότερο ζήτημα των απαιτήσεων των υπό ειδική εκκαθάριση πιστωτικών ιδρυμάτων έναντι αγροτών ή αγροτικών συνεταιρισμών, θα εισαχθεί η δυνατότητα της Τραπέζης της Ελλάδος να ορίζει συγκεκριμένους στόχους -ανακτήσεις, έξοδα- αλλά και συγκεκριμένου τρόπου διαχείρισης του χαρτοφυλακίου στο πλαίσιο επιχειρησιακού σχεδίου που καταρτίζεται.

Αυτό είναι το πλαίσιο της πρωτοβουλίας που πιθανότατα θα καταλαμβάνει και την ειδική περίπτωση που αναφέρετε στην ερώτηση εσείς και θα αναπτυχθεί το αμέσως επόμενο διάστημα, ώστε να εφαρμοστεί το νέο έτος.

Από πλευράς μας θα ανταποκριθούμε στις ανάγκες που υπάρχουν, αλλά πάντοτε με προσοχή και υπευθυνότητα και σύμφωνα με τις δυνατότητες της ελληνικής οικονομίας. Έχουμε μάθει από τα παθήματα της προηγούμενης δεκαετίας και θα συνεχίσουμε να προχωρούμε με ταχύτητα, με ορθολογισμό, με πραγματική κοινωνική ευαισθησία και αντίστοιχη κοινωνική αποτελεσματικότητα προς όφελος των πολιτών και της κοινωνίας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Πολιτισμού, Εθνικής Οικονομίας και Οικονομικών και Εξωτερικών κατέθεσαν στις 15-11-2024 σχέδιο νόμου: «Κύρωση της συμφωνίας πολιτιστικής συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού».

Παραπέμπεται στην αρμόδια Διαρκή Επιτροπή.

Θα ήθελα να σας ενημερώσω ότι ο Βουλευτής κ. Κωνσταντίνος Σκρέκας ζητεί άδεια ολιγοήμερης απουσίας στο εξωτερικό από τις 20-11-2024 έως τις 22-11-2024.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Επίσης, ο Βουλευτής κ. Δημήτριος Καιρίδης ζητεί άδεια ολιγοήμερης απουσίας στο εξωτερικό από τις 20-11-2024 έως τις 21-11-2024.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Τέλος, θα ήθελα να σας ενημερώσω ότι δεν θα ζητηθούν κατόπιν συνεννόησης οι εξής επίκαιρες ερωτήσεις:

Η δεύτερη με αριθμό 160/6-11-2024 επίκαιρη ερώτηση δεύτερου κύκλου του Βουλευτή Ρεθύμνου της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Εμμανουήλ Χνάρη, προς τον Υπουργό Ναυτιλίας και Νησιωτικής Πολιτικής με θέμα: «Χωρίς προηγούμενο ο εμπαιγμός της Κυβέρνησης για την καταβολή της οικονομικής ενίσχυσης «Αμάλθεια» προς τους κτηνοτρόφους παραγωγούς στην Κρήτη και στην υπόλοιπη νησιωτική Ελλάδα».

Η τέταρτη με αριθμό 163/7-11-2024 επίκαιρη ερώτηση δεύτερου κύκλου του Βουλευτή Έβρου της Κ.Ο.«ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Ναυτιλίας και Νησιωτικής Πολιτικής με θέμα: «Αδικαιολόγητη εξαίρεση από την προβλεπόμενη επιδότηση του δρομολογίου της ακτοπλοϊκής γραμμής Αλεξανδρούπολης - Σαμοθράκης, κατά τους θερινούς μήνες, όσον αφορά στη δρομολογιακή περίοδο 2024 - 2025».

Η έβδομη με αριθμό 164/7-11-2024 επίκαιρη ερώτηση δεύτερου κύκλου του Βουλευτή Ηλείας της Κ.Ο.«ΠΑΣΟΚ - ΚΙΝΗΜΑ ΑΛΛΑΓΗΣ» κ. Μιχαήλ Κατρίνη προς τον Υπουργό Εθνικής Άμυνας με θέμα: «Ανησυχία για το μέλλον των ΕΠΟΠ και ανάγκη νομοθετικής ρύθμισης».

Η ένατη με αριθμό 181/11-11-2024 επίκαιρη ερώτηση δεύτερου κύκλου του Βουλευτή Επικρατείας της Κ.Ο.«ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Εξωτερικών με θέμα: «Η εκ νέου δημοσιοποίηση του «Στρατηγικού Σχεδιασμού για τον Απόδημο Ελληνισμό, 2024-2027» από τον Πρωθυπουργό και το Υπουργείο Εξωτερικών».

Η όγδοη με αριθμό 170/10-11-2024 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εθνικής Οικονομίας και Οικονομικώνμε θέμα: «Ψηφιακές συνδρομητικές πλατφόρμες οπτικοακουστικού περιεχομένου».

Επίσης, δεν θα συζητηθούν λόγω αναρμοδιότητας οι εξής επίκαιρες ερωτήσεις:

Η πέμπτη με αριθμό 177/11-11-2024 επίκαιρη ερώτηση δεύτερου κύκλου της Προέδρου της Κ.Ο.«ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Δικαιοσύνης με θέμα: «Για τις συνθήκες διαβίωσης και ασφάλειας στις φυλακές και τους πρόσφατους θανάτους δύο νέων».

Η έκτη με αριθμό 161/6-11-2024 επίκαιρη ερώτηση δεύτερου κύκλου του Βουλευτή Ευβοίας της Κ.Ο.«ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Συμεών Κεδίκογλου προς τον Υπουργό Υποδομών και Μεταφορών με θέμα: «Ανολοκλήρωτο παραμένει το φράγμα Σέτας - Μανικίων, ενώ ο Δήμος Κύμης - Αλιβερίου αντιμετωπίζει σοβαρά προβλήματα λειψυδρίας και κακής ποιότητας νερού».

Τέλος, δεν θα συζητηθούν λόγω κωλύματος της Βουλευτού:

Η ενδέκατη με αριθμό 167/8-11-2024 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Αικατερίνης Νοτοπούλου προς την Υπουργό Κοινωνικής Συνοχής και Οικογένειαςμε θέμα: «Οι πολιτικές της κυβέρνησης γεννούν ανισότητες και διακρίσεις εις βάρος των ατόμων με αναπηρία, των γυναικών και των νέων».

Η δωδέκατη με αριθμό 168/8-11-2024 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Αικατερίνης Νοτοπούλου προς την Υπουργό Κοινωνικής Συνοχής και Οικογένειαςμε θέμα: «Η κατάσταση στο Κέντρο Αποθεραπείας και Αποκατάστασης Παιδιών με Αναπηρία Θεσσαλονίκης “Άγιος Δημήτριος”».

Προχωράμε τώρα στη συζήτηση της τέταρτης με αριθμό 162/7-11-2024 επίκαιρης ερώτησης πρώτου κύκλου του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Υγείας με θέμα: «Ανάγκη αναθεώρησης της Υπουργικής Απόφασης (ΥΑ) Α5/3010/1985 ως προς τη διαδικασία ηχομέτρησης εντός των καταστημάτων υγειονομικού ενδιαφέροντος».

Κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, το θέμα το οποίο θα συζητήσουμε σήμερα, λογικά γνωρίζετε ότι απασχολεί πολύ κόσμο, πολλούς επιχειρηματίες που είναι η ραχοκοκαλιά της οικονομίας, μικροεπιχειρηματίες με μικρά καταστήματα υγειονομικού ενδιαφέροντος, όπως κέντρα διασκέδασης και όχι μόνο.

Σύμφωνα με το άρθρο 1 της υπ’ αριθμόν Α5/3030/1985 υπουργικής απόφασης προβλέφθηκε η λήψη μέτρων για την προστασία της δημόσιας υγείας από θορύβους που δημιουργούνται από κέντρα διασκέδασης, καταστήματα υγειονομικού ενδιαφέροντος, αλλά από θορύβους που προέρχονται μόνο από τη μουσική. Έτσι αναφέρει το άρθρο 1 της προαναφερόμενης υπουργικής απόφασης και αυτό αναγνωρίζει και η υπ’ αριθμόν 20/2020 απόφαση του Αρείου Πάγου και όχι μόνο αυτή, αλλά και πολλές άλλες. Άρα αυτό το οποίο ψάχνει και σκοπός του νομοθέτη είναι ο ήχος που εκπέμπεται από τη μουσική από τα καταστήματα που ανέφερα.

Περαιτέρω σύμφωνα με το άρθρο 4 της ως άνω υπουργικής απόφασης καθορίστηκε ότι η επιτρεπόμενη υποστάθμη είναι 100 ντεσιμπέλ στα κέντρα διασκέδασης και στα υπόλοιπα καταστήματα τα 80 ντεσιμπέλ.

Έρχεται το άρθρο 9, παράγραφος 4 της ιδίας διάταξης και λέει ότι η μέτρηση γίνεται από τα όργανα τα οποία γίνεται, από την Αστυνομία εν προκειμένω και από τους υγειονομικούς, σε συνθήκες κανονικής λειτουργίας του καταστήματος. Ήτοι σημαίνει όταν υπάρχει κόσμος, υπάρχουν θαμώνες, υπάρχει οχλαγωγία, αυτό το οποίο συμβαίνει στην πράξη -και γι’ αυτό κατατέθηκε και επίκαιρη ερώτηση- είναι ότι όταν πηγαίνουν τα όργανα ελέγχου και μετράνε την μουσική μετράνε μεικτά, διότι έτσι αναφέρει το άρθρο 9 παράγραφος 4, κατά αντίφαση με το άρθρο 1 που λέει μόνο τη μουσική, τον μεικτό ήχο που βγαίνει και από τους θαμώνες, από την οχλαγωγία και από τη μουσική. Το αποτέλεσμα είναι να βγαίνει ένα επίπλαστο αποτέλεσμα πάνω κυρίως από 80 ντεσιμπέλ ή από 100 ντεσιμπέλ από τα κέντρα διασκέδασης και να οδηγούνται στην αυτόφωρη διαδικασία, όπως ορίζει ο Κώδικας Ποινικής Δικονομίας 417 του κώδικα άρθρα επόμενα, με ποινικές κυρώσεις, σύμφωνα με το άρθρο 10 της διάταξης της υπουργικής απόφασης, μέχρι ένα έτος ποινή φυλάκισης και τουλάχιστον 5.000 ευρώ χρηματική ποινή. Άρα, λοιπόν, δεν υπάρχει τρόπος να μετρήσουμε.

Αυτό ζητάμε από εσάς. Αν προτίθεστε με κάποια νομοθετική πρόβλεψη να καθαρίσει το τοπίο έτσι ώστε να μετράμε μόνο την μουσική και όχι μεικτά και την οχλαγωγία, έτσι ώστε να μην οδηγούνται αυτοί οι άνθρωποι, οι επιχειρηματίες στα κελιά λες και είναι εγκληματίες, να οδηγούνται στο αυτόφωρο, να κοιμούνται ένα βράδυ εκεί και να πληρώνουν από την τσέπη τους χρηματικές ποινές οι οποίες είναι εξοντωτικές για αυτούς. Άρα, λοιπόν η ερώτηση είναι αυτή. Αν προτίθεστε να τροποποιήσετε ή να αναθεωρήσετε καταλλήλως την 30-10-1985 έτσι ώστε να λυθεί αυτό το πρόβλημα και να μετράμε καθαρά μόνο τη μουσική. Αν προβλέπετε κάτι τέτοιο ή αν έχετε αυτή τη δυνατότητα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παπαδάκη.

Τον λόγο έχει ο Υπουργός Υγείας κ. Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε συνάδελφε για την ερώτηση.

Το Υπουργείο Υγείας στο πλαίσιο των αρμοδιοτήτων του για την προστασία της δημόσιας υγείας έχει εκδώσει τη σχετική υγειονομική διάταξη με σκοπό τον υγειονομικό έλεγχο και τη λήψη μέτρων για την προστασία της δημόσιας υγείας από θορύβους που δημιουργούνται στα κέντρα διασκέδασης μόνο από τη μουσική. Στην εν λόγω διάταξη προβλέπεται και καθορίζεται ως μεγίστη επιτρεπόμενη ηχοστάθμη λειτουργίας μέσα στα κέντρα διασκέδασης τα 100 ντεσιμπέλ και μέσα στα υπόλοιπα καταστήματα τα 80 ντεσιμπέλ. Οι μετρήσεις κατατάσσονται σε τρεις κατηγορίες: «Μετρήσεις μέγιστης ηχοστάθμης μέσα σε έναν χώρο», που μετράμε μέσα στο χώρο πόσο είναι, «μετρήσεις για τη διαπίστωση ικανοποιητικής ηχομόνωσης», για το αν ενοχλούμε τους διπλανούς μας, «μέτρησεις ηχοαπομόνωσης».

Οφείλω να σημειώσω ότι ο Παγκόσμιος Οργανισμός Υγείας προτείνει ότι η μέση ετήσια έκθεση σε θόρυβο για λόγους αναψυχής από οποιαδήποτε πηγή δεν πρέπει να υπερβαίνει τα 70 ντεσιμπέλ για λόγους προφύλαξης. Ξαναλέω. Η διάταξη που ισχύει τώρα προβλέπει 100 ντεσιμπέλ για τα κέντρα διασκέδασης και 80 ντεσιμπέλ για τα υπόλοιπα καταστήματα. Η πρόταση και η σύσταση του Παγκόσμιου Οργανισμού Υγείας για λόγους αναψυχής είναι πιο κάτω. Είναι στα 70 ντεσιμπέλ. Αν το Υπουργείο Υγείας ξεκινούσε μία επικαιροποίηση αυτής της διάταξης θα πήγαινε προς τα κάτω, προς τα 70 ντεσιμπέλ για να συμμορφωθεί με τις συστάσεις του Παγκόσμιου Οργανισμού Υγείας και όχι προς τα πάνω, όπως πιθανόν εννοείτε, αν καταλαβαίνω καλά.

Περιμένω να ακούσω και τη δευτερολογία σας μήπως μπορούμε να βρούμε κοινό τόπο.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Υπουργό.

Κύριε Παπαδάκη, παρακαλώ.

**ΠΑΡΑΣΧΟΣ ΠΑΠΑΔΑΚΗΣ:** Κύριε Υπουργέ, σας διαβάζω την υπ’ αριθμόν 1379-2014 αμετάκλητη απόφαση του μονομελούς πλημμελειοδικείου Αλεξανδρούπολης. Στο σκεπτικό, στο τέλος αναφέρει: «Αποδείχθηκε όμως περαιτέρω ότι υπάρχει μεγάλη οχλαγωγία εντός του καταστήματος προερχόμενη από τον κόσμο που είχε συναθροιστεί λόγω των εορτών των αποκριών καθώς και του ότι υπήρχε κόφτης στον ενισχυτή του καταστήματος τοποθετημένος στα 80 ντεσιμπέλ. Βάσει των παραπάνω το δικαστήριο διατηρεί εύλογες αμφιβολίες για το αν πληρείται η αντικειμενική υπόσταση του αδικήματος» της υπ’ αριθμόν 30/10, δηλαδή: «για το οποίο ο τάδε κατηγορείται. Ειδικότερα δε για το αν η υπέρβαση του ως άνω ορίου των 80 ντεσιμπέλ οφείλεται σε πράξη του κατηγορουμένου ή στον περιβάλλοντα θόρυβο».

Αυτά τα συναντούν κάθε μέρα οι επιχειρηματίες. Κάθε μέρα. Εμείς θέλουμε να λύσετε αυτή την αμφιβολία που έχει το δικαστήριο: αν προήλθε ο θόρυβος από τη μουσική, όπως αναφέρει το άρθρο 1, ή από την οχλαγωγία. Δεν ζητάμε μετ’ επιτάσεως να ανέβει το ποσοστό. Θα μπορούσε να υπάρχει κι άλλος τρόπος. Πρόχειρα να σας πω μια φορά -γιατί είμαι δικηγόρος- έχω συναντήσει κάτι που έκανε το υγειονομικό. Μπήκε μέσα σε ένα κατάστημα, μέτρησε τον μεικτό θόρυβο, οχλαγωγία και μουσική και μετά είπε στον DJ: «Κλείσε τη μουσική και μέτρησε μόνο την οχλαγωγία». Και από εκεί έκανε την αφαίρεση. Κι έβγαλε μόνο τη μουσική. Μια φορά το συνάντησα. Αυτός είναι ο σωστός τρόπος. Αν έστω το αφήσετε στα 80 ντεσιμπέλ, δεν είναι να πω με βεβαιότητα ή με σιγουριά ή να το ζητάω ότι πρέπει να αυξηθεί. Αλλά θέλω να βρει τρόπο το Υπουργείο να συμμορφωθεί με το άρθρο 1. Διότι υπάρχει αντίφαση του άρθρου 1 με το άρθρο 9. Από τη μία λέει μόνο ήχο από τη μουσική και από την άλλη λέει: «Υπό κανονικές συνθήκες λειτουργίας μετράμε». Εκεί υπάρχει αντίφαση. Όταν μετράμε με τις συνθήκες κανονικής λειτουργίας μετράμε και την οχλαγωγία του κόσμου που εκείνη τη μέρα, τη συγκεκριμένη στιγμή το μαγαζί μπορεί να είναι γεμάτο.

Δεν ξέρω τι λέει ο Παγκόσμιος Οργανισμός Υγείας. Εγώ ξέρω τη διάταξη, ξέρω τον νόμο. Ούτε θα αντιλέξω σε αυτό που λέτε, ούτε θα τροποποιήσω τον Παγκόσμιο Οργανισμό Υγείας και την έκθεση την οποία έχει δημοσιεύσει, όπως λέτε εσείς. Αυτό, λοιπόν, το οποίο ζητάω είναι να μην πηγαίνουν στο αυτόφωρο άνθρωποι με αμφιβολίες. Διότι αυτός ο άνθρωπος, παραδείγματος χάριν, που αθωώθηκε εν αμφιβόλω πέρασε το κατώφλι του αυτοφώρου, έκατσε στο κελί, πήγε την άλλη μέρα, έκατσε μέσα με ανθρώπους ποινικούς, βάσει αυτής της υπουργικής απόφασης και στο τέλος αθωώθηκε διότι εύλογα έκρινε το δικαστήριο ότι υπάρχει αμφιβολία αν ο θόρυβος αυτός εξήχθη μόνο από την μουσική ή μεικτά με την οχλαγωγία.

Αυτό, λοιπόν, θέλω. Να βρείτε έναν τρόπο σαν Υπουργείο να ξεκαθαρίσει το τοπίο για το πώς θα υπάρχουν αυτές οι συνθήκες που τα υγειονομικά όργανα θα ελέγχουν να βρουν ένα σύγχρονο τρόπο μέτρησης, να μετράνε μόνο τη μουσική. Αλλιώς αλλάξτε και το άρθρο 1. Πείτε μεικτά. Θα το δούμε. Αλλά όταν λέει μόνο τη μουσική πρέπει τα υγειονομικά όργανα και τα αστυνομικά όργανα να έχουν ένα διαφορετικό τρόπο προσέγγισης. Αυτό λέω, για να βγάλουμε μόνο τη μουσική.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Παπαδάκη.

Παρακαλώ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Στην πραγματικότητα οι δυο μας εδώ δεν έχουμε καμμία διαφωνία. Η υπουργική απόφαση του 1985 λέει μόνο από τη μουσική. Άρα όταν προσμετράνε τα όργανα ελέγχου, είτε είναι του Υπουργείου Υγείας, είτε είναι της περιφέρειας, είτε οποιουδήποτε άλλου δημόσιου φορέα που κάνει τον έλεγχο της ηχομέτρησης αυτό που πρέπει να μετράει είναι μόνο η μουσική. Αυτό προβλέπει η ΥΑ. Δεν μπορεί να γίνει πιο ξεκάθαρο. Είναι η μουσική. Αυτή η ΥΑ υπογράφηκε το 1985. Από το 1985 ως το 2024 τα όρια παγκοσμίως έχουν γίνει πολύ πιο αυστηρά. Τώρα η οδηγία του ΠΟΥ λέει: «Μέγιστη από οποιαδήποτε πηγή». Άρα αν εγώ τώρα ξεκίναγα μία υπηρεσιακή διαδικασία εκδόσεως νέας ΥΑ, είναι λίαν πιθανό το «μόνο από τη μουσική» να έπρεπε να φύγει. Άρα, για τον σκοπό που θέλετε εσείς δεν είναι καλή ιδέα η αλλαγή της ΥΑ. Θα έκανε πολύ πιο αυστηρό το πλαίσιο σε σχέση με αυτό που ισχύει σήμερα. Με βάση την ΥΑ που ισχύει σήμερα η οδηγία στα όργανα ελέγχου είναι σαφής. Πρέπει να μετράμε μόνο τη μουσική. Δηλαδή, όταν κάνουν τον έλεγχο να λένε: «Σταματήστε τους όλους. Σιωπή. Παίξτε τη μουσική να μετρήσουμε τα ηχεία». Αυτό μόνο προβλέπει ως επιβάρυνση η ΥΑ που ισχύει.

Είμαι βέβαιος ότι και οι δύο μας συμφωνούμε ότι δεν θέλουμε να το πάμε στο αυστηρότερο. Γιατί αν το πάμε στο αυστηρότερο η λειτουργία πολλών καταστημάτων σε μεγάλο βαθμό θα επηρεαστεί. Και δεν νομίζω ότι θέλετε ούτε εσείς ούτε εγώ να κάνουμε κάτι τέτοιο αυτή τη στιγμή.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Θα συζητήσουμε τώρα την όγδοη με αριθμό 178/11-11-2024 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Λεωνίδα Στολτίδη προς τον Υπουργό Υγείας με θέμα: «Προσλήψεις προσωπικού για να λειτουργούν όλες οι χειρουργικές κλινικές των γενικών νοσοκομείων της δυτικής Μακεδονίας χωρίς μπαλώματα και εντατικοποίηση εργασίας».

Παρακαλώ, κύριε Στολτίδη.

**ΛΕΩΝΙΔΑΣ ΣΤΟΛΤΙΔΗΣ:** Κύριε Πρόεδρε, ευχαριστώ.

Κύριε Υπουργέ, το γνωρίζετε ότι επανερχόμαστε. Έχουμε ξανακάνει επίκαιρη για το ζήτημα. Όχι μόνο δεν δώσατε λύση αλλά απ’ ό,τι φαίνεται η ιστορία πάει για τη χαριστική βολή στη χειρουργική κλινική.

Θυμίζουμε ότι στη χειρουργική κλινική του Γενικού Νοσοκομείου Κοζάνης «Μαμάτσειο» εργάζονται πέντε γιατροί –εκ των οποίων μία θέση καλύπτεται από επικουρικό γιατρό και η σύμβαση λήγει τον Μάρτη του 2025- και επίσης ένας γιατρός συνταξιοδοτείται στο τέλος του 2024 και δύο στο τέλος του 2025.

Επίσης, θυμίζουμε ότι οι γιατροί της συγκεκριμένης κλινικής καλύπτουν και τις ανάγκες του τμήματος επειγόντων περιστατικών. Ως αποτέλεσμα, ο κάθε γιατρός πραγματοποιεί εννέα με έντεκα εφημερίες για να καλυφθούν οι ανάγκες σε υπηρεσίες υγείας ή αλλιώς έχουν τσακιστεί και είναι στα όρια της εξάντλησης.

Σας είπαν, λοιπόν, με την προηγούμενη επίκαιρη ερώτηση που καταθέσαμε, ότι χρειάζονται τουλάχιστον επτά γιατροί, για να βγαίνει το έργο τους και να δουλεύουν σαν άνθρωποι χωρίς κίνδυνο γι’ αυτούς και τους ασθενείς. Μας είπατε στην προηγούμενη επίκαιρη ότι προσπαθείτε με προκηρύξεις, αλλά βγαίνουν άγονες. Δεν υπάρχει καμμία προκήρυξη για το χειρουργικό τμήμα. Απ’ ό,τι φαίνεται, όμως, ψάχνετε όλους τους τρόπους για να επιβάλετε τα απογευματινά χειρουργεία, αφού στην Κοζάνη δεν βρέθηκε γιατρός που να βλέπει τον ασθενή ως τσέπη.

Και ενώ η υλοποίηση του σχεδιασμού σας –βέβαια, εμείς λέμε με την αστεία δικαιολογία ότι δεν βρίσκονται υγειονομικοί με τις προκηρύξεις- θα ερχόταν ούτως ή άλλως με τη λήξη της σύμβασης του ενός επικουρικού και τη συνταξιοδότηση των άλλων δύο, εδώ φαίνεται ότι δεν μπορείτε με τίποτα να περιμένετε ως Κυβέρνηση για να υπηρετηθούν καλύτερα τα ιδιωτικά συμφέροντα στην υγεία, αλλά και να εξοικονομηθεί χρήμα για φρεγάτες για τη συμμετοχή στην ισοπέδωση άλλων λαών και την κλοπή του πλούτου τους. Τι κάνατε λοιπόν; Από τους πέντε πήρατε τους δύο γιατρούς –δεν λέω προσωπικά φυσικά, αλλά με τους μηχανισμούς και τις κατευθύνσεις- και τους μετακινήσατε για εφημέρευση στο Νοσοκομείο Καστοριάς που δεν χρειάζεται κιόλας. Έτσι αναβλήθηκε πρόγραμμα τακτικών χειρουργείων, ραντεβού σε εξωτερικά ιατρεία, επανεκτίμηση ασθενών. Υπήρξε, δηλαδή, περισσότερο τσάκισμα για τους γιατρούς και άνοιγμα του δρόμου για τα απογευματινά επί πληρωμή χειρουργεία.

Είναι αγανακτισμένοι, λοιπόν, κύριε Υπουργέ, οι γιατροί και ο λαός της περιοχής και ρωτάμε τι θα κάνετε ως Κυβέρνηση για να καλυφθούν άμεσα όλα τα οργανικά κενά, καθώς και όσα προβλέπονται να προκύψουν με βάση τις τακτικές συνταξιοδοτήσεις στις χειρουργικές κλινικές των νοσοκομείων όλης της δυτικής Μακεδονίας και της Κοζάνης με μόνιμο προσωπικό αποκλειστικής και πλήρους απασχόλησης και να μονιμοποιηθούν οι συμβασιούχοι, με χρηματοδότηση φυσικά από τον κρατικό προϋπολογισμό, ώστε να μη γίνονται μπαλώματα με μετακινήσεις και να μην εφαρμόζεται η εξοντωτική εφημέρευση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Στολτίδη.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητέ κύριε συνάδελφε, να δούμε λίγο τα στοιχεία για το τι ισχύει μήπως μπορέσουμε να βρούμε κοινό τόπο.

Αναφορικά με τη στελέχωση της χειρουργικής κλινικής του Γενικού Νοσοκομείου Κοζάνης «Μαμάτσειο», στην κλινική προβλέπονται τέσσερις οργανικές θέσεις ειδικευμένων ιατρών κλάδου ΕΣΥ, οι οποίες είναι καλυμμένες και οι τέσσερις. Είναι τρεις ιατροί με τον βαθμό του διευθυντή και ένας με τον βαθμό επιμελητή Α΄. Επιπλέον υπηρετούν και ένας επικουρικός ιατρός και τέσσερις ειδικευόμενοι, ενώ ο αριθμός των ανεπτυγμένων κλινών ανέρχεται στις δεκατέσσερις. Άρα, έχουμε τρεις και έναν τέσσερις και έναν πέντε και τέσσερις εννέα. Έχουμε, δηλαδή, εννέα γιατρούς για δεκατέσσερις κλίνες.

Σχετικά με τη χειρουργική κλινική του Γενικού Νοσοκομείου Πτολεμαΐδας «Μποδοσάκειο», στον οργανισμό υπάρχουν τέσσερις οργανικές θέσεις ειδικευμένων ιατρών κλάδου ΕΣΥ, εκ των οποίων είναι καλυμμένες οι δύο. Συγκεκριμένα υπηρετούν ένας ιατρός με τον βαθμό του διευθυντή και ένας ιατρός με τον βαθμό του επιμελητή Α΄. Επιπλέον υπηρετούν ένας επικουρικός γιατρός και ένας ειδικευμένος, ενώ διαθέτει είκοσι εννέα αναπτυγμένες κλίνες. Εδώ, μας λείπουν ακριβώς δύο οργανικές θέσεις που τις έχουμε προκηρύξει τώρα στην πρόσφατη προκήρυξη για τα άγονα. Θα σας πω μετά τι έχει γίνει.

Στη χειρουργική κλινική του Γενικού Νοσοκομείου Καστοριάς προβλέπονται τέσσερις οργανικές θέσεις, εκ των οποίων είναι καλυμμένες οι τρεις. Συγκεκριμένα υπηρετούν δύο ιατροί με τον βαθμό του επιμελητή Α΄ και ένας ιατρός με τον βαθμό του επιμελητή Β΄. Επιπλέον υπηρετούν πέντε ειδικευόμενοι ιατροί, ενώ ο αριθμός των αναπτυγμένων κλινών ανέρχεται στις δεκαπέντε.

Σημειώστε πως όταν λέμε ότι οι οργανικές θέσεις είναι τέσσερις, εννοούμε για να καλύπτουμε το 100% της λειτουργίας του νοσοκομείου, ενώ το νοσοκομείο λειτουργεί με 50%.

Αναφορικά με τη στελέχωση της χειρουργικής κλινικής του Γενικού Νοσοκομείου Γρεβενών, στην κλινική προβλέπονται πέντε οργανικές θέσεις, εκ των οποίων καλυμμένες είναι οι τέσσερις. Συγκεκριμένα υπηρετούν ένας ιατρός με τον βαθμό του διευθυντή, δύο ιατροί με τον βαθμό του επιμελητή Α΄ και ένας γιατρός με τον βαθμό του επιμελητή Β΄. Ακόμη, στην κλινική υπηρετεί ένας ειδικευόμενος γιατρός, ενώ ο αριθμός των αναπτυγμένων κλινών ανέρχεται στις δεκατέσσερις.

Στη δευτερολογία μου θα σας πω και τις προκηρύξεις που κάνουμε τώρα με τις άγονες και πόσες καλύφθηκαν.

Με συγχωρείτε, αυτή είναι εικόνα νοσοκομείου που καταρρέει και είναι χαριστική βολή και τα αφήνουμε στη μοίρα τους; Ένα λεπτό, βρε παιδιά! Ακούστε, κάθε συζήτηση δύο ανθρώπων πρέπει να εδράζεται επί της λογικής. Αν μου πείτε ότι έχουμε μία χειρουργική κλινική που προβλέπει τέσσερις και έχει έναν γιατρό, να μου πείτε: «Βρε Γεωργιάδη, τι κάνετε εκεί στο Υπουργείο Υγείας;». Εδώ έχουμε στην πραγματικότητα υπερκάλυψη των θέσεων, με μία εξαίρεση –να το δεχτώ- των δύο θέσεων που λείπουν στο «Μποδοσάκειο» που τις έχουμε βάλει κι αυτές στην προκήρυξη. Όμως όταν λέμε για δεκατέσσερις αναπτυγμένες κλίνες και εννέα γιατρούς, δεν ξέρω αν καταλαβαίνετε για τι μιλάμε. Αυτή είναι εικόνα νοσοκομείων για τα οποία αδιαφορεί η Κυβέρνηση και το Υπουργείο Υγείας και καταρρέουν;

Όταν εγώ σας λέω –όχι εσάς, αλλά ορισμένους που φωνάζουν- «συμμορία της μιζέριας», γι’ αυτό σας λέω «συμμορία της μιζέριας», γιατί το μόνο που σας αρέσει είναι η μιζέρια. Σε κανονικότητα, αν τα πράγματα πάνε καλά, δεν ευδοκιμείτε. Πρέπει να δυστυχεί ο κόσμος για να ευδοκιμήσετε. Αν ο κόσμος ευδοκιμεί, δεν μπορείτε.

Στη δευτερολογία μου θα σας πω τι έχουμε κάνει και επιπλέον αυτών, για να δω τώρα τι θα βρείτε να μου πείτε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Εντάξει, κύριε Υπουργέ, νομίζω ότι κάνετε πως δεν καταλαβαίνετε. Πέντε άτομα, πέντε γιατροί, για να βγαίνουν τα τακτικά χειρουργεία, με έντεκα εφημερίες. Εξόντωση! Άρα, χρειάζονται παραπάνω για να μην εξοντωθούν και να μην κινδυνεύει ο ασθενής. Κι εσείς πήρατε τους δύο και τους πήγατε για εφημερία στην Καστοριά και αναβλήθηκαν τακτικά χειρουργεία. Τι δεν καταλαβαίνετε; Και δεν έχετε κάνει καμμία προκήρυξη για το χειρουργικό τμήμα της χειρουργικής κλινικής του «Μαμάτσειου» στην Κοζάνη. Εδώ είναι το επίκεντρο της ερώτησης.

Βέβαια, εμείς θέλουμε να θυμίσουμε μερικά στοιχεία χρηματοοικονομικά. Χρειάζεται λίγο περισσότερο από ένα δισεκατομμύριο για να πάρετε τους πενήντα χιλιάδες υγειονομικούς –σας το έχουμε ξαναπεί- με τις αυξήσεις που ζητάνε και 13ο και 14ο μισθό. Εσείς έχετε δύο δισεκατομμύρια υπερέσοδα του κράτους λόγω του αυξημένου ΦΠΑ από την ακρίβεια. Πού τα στείλατε; Τα στείλατε πρόωρα σε δόσεις για το χρέος. Και παραπάνω δώσατε. Αυτή είναι η ιεράρχηση.

Να μην κάνουμε λόγο για τα 7 δισεκατομμύρια στο ΝΑΤΟ, τα 15 δισεκατομμύρια στους επιχειρηματικούς ομίλους, τα 87 δισεκατομμύρια που δεν παίρνετε από αυτούς που τα χρωστάνε, δηλαδή τους επιχειρηματικούς ομίλους και τα ατελείωτα δισεκατομμύρια από αυτούς που δεν φορολογούνται.

Με τις μετακινήσεις, κύριε Υπουργέ, προσπαθείτε να φανούν ως σωτηρία τα απογευματινά χειρουργεία. Εφ’ όσον θα αναβάλλονται τα τακτικά, θα ανεβαίνει η οργή, θα έρθουν ως σωτήρες τα απογευματινά χειρουργεία. Θα φέρετε πρώτα κάποια δωρεάν με το Ταμείο Ανάκαμψης για να γλιτώσετε από την αγανάκτηση του κόσμου και μετά τη συνταξιοδότηση στο επόμενο έτος των γιατρών, μονόδρομος τα απογευματινά χειρουργεία. Κι όταν σας ζητάνε οι γιατροί προσλήψεις, όπως τις προάλλες –επειδή κάνατε και αναφορά- στο Παπανικολάου, τους προσβάλλετε κιόλας, κατά τη γνώμη μας θρασύτατα. Τους είπατε «συμμορία της μιζέριας». Ποιον; Αυτόν ιδίως τον συγκεκριμένο που εκπροσωπούσε όλους τους άλλους που δούλευαν, κύριε Υπουργέ, τριάντα ώρες στην πανδημία, ιδίως στο δεύτερο έτος που εσείς κόψατε από την υγεία 600 εκατομμύρια, δηλαδή πάνω από μισό δισεκατομμύριο, τότε που θέριζε η πανδημία και μαζικά θυσιαζόταν ο λαός μας. Όμως, αυτοί εκπροσωπούν αυτό που λέει ο λαός μας «ήρωες» και είναι καταδικασμένοι έτσι να τους βλέπει ο λαός μας μια ζωή, σε αντίθεση με εσάς.

Εσείς όμως, κύριε Υπουργέ, αν αυτοί υπηρετούν τη συμμορία της μιζέριας, εσείς –όχι προσωπικά, αλλά σαν πολιτικοί- εκπροσωπείτε τη συμμορία της ακρίδας και της βδέλλας που κατασπαράσσει όλον τον πλούτο του λαού, μια χούφτα παράσιτα στην οικονομία –ξαναλέμε ότι τον χρησιμοποιούμε σαν πολιτικό όρο- που δεν παράγουν τίποτα και με τη νομοθέτησή σας τους έχετε ανοίξει τον δρόμο να κατασπαράξουν τα πάντα και από κρατικό προϋπολογισμό, αλλά και από τον πλούτο συνολικά που παράγεται.

Κύριε Υπουργέ, αυτά τα βήματα που κάνετε έχουν δοκιμαστεί, έχουν συντελεστεί σε όλες τις καπιταλιστικές χώρες. Δοκιμάστηκαν. Είμαστε πίσω, θα λέγατε εσείς. Στην Αγγλία πριν από μερικές μέρες ένα δημοσίευμα λέει ότι επανήλθαν αρρώστιες που εξαφάνισε η επιστήμη πριν έναν και δύο αιώνες, όπως η πανώλη, η ευλογιά. Αυτά έφερε η ιδιωτικοποίησή σας.

Πρέπει να πούμε ότι εδώ υπάρχει Κομμουνιστικό Κόμμα Ελλάδας και δυνατό εργατικό λαϊκό κίνημα που τα καθυστέρησε αυτά δεκαετίες. Και βέβαια, θα κάνουμε τα πάντα να μην επιτρέψουμε εμείς μαζί με τον λαό να τα φέρετε και εδώ.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Στολτίδη.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πάμε να σας τα πω ακριβώς για να μη τα λέω απ’ το μυαλό μου. Να το πάρουμε λίγο με τη σειρά και να απαντήσω στα συγκεκριμένα.

Ήρθαμε το καλοκαίρι εδώ, ψηφίσαμε μια διάταξη και πήρα, κύριε Πρόεδρε, τη νομοθετική εξουσιοδότηση για να θεσπίσω επιπλέον κίνητρα για τις άγονες περιοχές. Βγήκα μετά τον Σεπτέμβριο και θέσπισα επιπλέον κίνητρα για τις άγονες περιοχές και προκηρύξαμε με τα νέα κίνητρα 293 θέσεις. Ποιες θέσεις; Αυτές που επί τέσσερα και πέντε χρόνια έβγαιναν διαρκώς άγονες, δηλαδή 293-0. Τις κάναμε ένα καλάθι όλες μαζί, βάλαμε τα επιπλέον ακίνητα και τις προκηρύξαμε όλες μαζί.

Πάμε λοιπόν. Γενικό Νοσοκομείο Κοζάνης, αυτό το οποίο πρώτα με ρωτήσατε, το οποίο υποτίθεται το έχουμε αφήσει τη μοίρα του. Κύριε Πρόεδρε, προσέξτε, το νοσοκομείο που έχουμε αφήσει στη μοίρα του. Σημειωτέον, ότι το Κομμουνιστικό Κόμμα Ελλάδας έχει καταψηφίσει τη σχετική διάταξη βάσει της οποίας δώσαμε τα κίνητρα στις άγονες περιοχές. Και μου λέγατε εδώ στη Βουλή κι εσείς και οι άλλοι ότι «αυτά δεν θα λειτουργήσουν», ότι «είναι πάρα πολύ λίγα», ότι «είναι ψίχουλα» κ.λπ..

**ΛΕΩΝΙΔΑΣ ΣΤΟΛΤΙΔΗΣ:** Δικαιωθήκαμε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν δικαιωθήκατε.

Πάμε λοιπόν. Ακούστε, κύριε Πρόεδρε -δεν τα έχω ξαναπεί αυτά- να τα ακούσει και ο ελληνικός λαός. Γιατί η πολιτική είναι εφαρμοσμένη τέχνη, σας είπα. Αφήστε τη μιζέρια επιτέλους!

Για το Γενικό Νοσοκομείο Κοζάνης προκηρύξαμε μία θέση Επιμελητού Β΄ για τη ΜΕΘ, μία θέση επιμελητού Β΄ παιδιατρικής, μία θέση επιμελητού Β΄ ιατρικής βιοπαθολογίας, μία θέση ιατρικής βιοπαθολογίας ή αιματολογίας. Τέσσερις, δηλαδή, θέσεις με τα κίνητρα τα άγονα που έμεναν μονίμως κενές. Έχει υποβληθεί μία αίτηση για τη θέση ΜΕΘ. Μία είχαμε προκηρύξει, μία έχει υποβληθεί. Καλύφθηκε δηλαδή. Τρεις αιτήσεις για τη θέση Παιδιατρικής. Μία προκηρύξαμε κι έχουν γίνει τρεις αιτήσεις. Άρα, εκεί θα γίνει μοριοδότηση. Εννέα αιτήσεις για τη θέση ιατρικής βιοπαθολογίας. Μία προκηρύξαμε, εννέα έκαναν αίτηση. Και εννέα, επίσης, για τη θέση της αιματολογίας.

Δηλαδή εννέα και εννέα, δεκαοκτώ και τρεις, είκοσι μία και μία, είκοσι δύο. Για τέσσερις θέσεις που έβγαιναν άγονες και τις προκηρύξαμε τώρα με τα νέα κίνητρα, έγιναν είκοσι τρεις αιτήσεις. Τόσο δεν λειτούργησαν τα κίνητρα Γεωργιάδη, τόσο «ψίχουλα» ήταν και τόσο δίκιο είχε το ΚΚΕ που δικαιώθηκε. Γιατί εσείς δικαιώνεστε πάντα. Καταρρέει η Σοβιετική Ένωση, πέφτει το Τείχος, τρέχει ο κόσμος να φύγει απ’ αυτά τα κράτη να βρει σωτηρία στον καπιταλισμό, εσείς δικαιωθήκατε! Στον ύπνο σας!

Ξαναλέω λοιπόν. Ήρθατε εδώ στη Βουλή. Είμαστε δύο πολιτικοί αντίπαλοι. Εισηγούμαι εγώ μία πολιτική α, τα κίνητρα. Εσείς τα καταψηφίζετε. Ισχυρίζεστε στη Βουλή ότι αυτά που φέρνω εγώ είναι «ψίχουλα» και δεν θα δουλέψουν και με αυτά τα «ψίχουλα» που έφερα εγώ -ως Κυβέρνηση εννοώ, όχι το πρόσωπο- για τέσσερις θέσεις έχουν έρθει είκοσι τρεις γιατροί. Πόσο ψίχουλα ήταν δηλαδή για να έρθουν είκοσι τρεις;

Άρα, λοιπόν, μήπως κάνατε λάθος, κύριε συνάδελφε, και δεν ήταν ψίχουλα τελικά και κακώς το ΚΚΕ δεν τα ψήφιζε; Γιατί αν σας ενδιέφερε να πάνε οι γιατροί στην Κοζάνη, θα πρέπει τώρα στους ψηφοφόρους στην Κοζάνη να πείτε συγγνώμη παιδιά, λάθος κάναμε που δεν το ψηφίσαμε και τελικά ο Γεωργιάδης για τέσσερις θέσεις έφερε είκοσι τρεις. Δεν θα πάρουμε και τους είκοσι τρεις. Έγιναν είκοσι τρεις αιτήσεις, για να μην παρεξηγηθώ.

Το ίδιο συμβαίνει σε όλα τα νοσοκομεία της δυτικής Μακεδονίας. Να σας διαβάσω τις αιτήσεις. Καμμία δεν είναι χωρίς αίτηση. Στην Καστοριά προκηρύξαμε μία θέση επιμελητού Α΄, μία στη χειρουργική, μία θέση διευθυντή ακτινολογίας, μία θέση επιμελητού Β΄ ιατρικής βιοπαθολογίας, μία θέση νευρολογίας. Στα Γρεβενά μία θέση αναισθησιολογίας, μία θέση εσωτερικής Παθολογίας, μία θέση χειρουργικής, μία θέση ορθοπεδικής τραυματολογίας. Στην Πτολεμαΐδα: Μία θέση επιμελητού Β΄ για ΜΕΘ, μία θέση επιμελητού Α΄ παιδιατρικής, μία θέση επιμελητού Β΄ ακτινολογίας, μία θέση επιμελητού Β΄ ιατρικής βιοπαθολογίας.

Τα κάναμε άγονα Α΄ κι έχουμε αιτήσεις για όλες τις θέσεις. Το 100%. Κι αντί να έρθω εδώ και να μου πείτε Υπουργέ συγγνώμη, κάναμε λάθος, σε βρίζαμε τόσους μήνες, τελικά πράγματι με τα κίνητρα που έβαλες έχουμε 100% αιτήσεις. Κάθεστε τώρα και μου κάνετε πάλι τα ίδια. Δεν θα μπορέσουμε να συνεννοηθούμε έτσι. Εσύ ρε παιδί μου -συγγνώμη, κύριε συνάδελφε- θες να έρθεις εδώ και να γκρινιάξεις. Γκρίνιαξε με την ησυχία σου. Θα σου χαλάσω εγώ το χατίρι που θες να γκρινιάξεις; Γκρίνιαξε. Στην πραγματικότητα όλες οι κενές οργανικές θέσεις που ήταν στη δυτική Μακεδονία κενές επί τέσσερα και πέντε χρόνια σήμερα είναι στη διαδικασία διορισμού το σύνολο, το 100%. Να περιμένω τώρα να μου πείτε και «μπράβο». Ε, δεν είμαι τόσο αφελής.

Τώρα, για τα υπόλοιπα -και με αυτό θα κλείσω, χίλια συγγνώμη- αφήνω τα διάφορα και μένω σε αυτά που έχουν και λίγο πλάκα. Είπατε «δεν εισπράττετε τα 87 δισεκατομμύρια χρωστούμενα». Ξέρετε τι είναι αυτά τα 87 δισεκατομμύρια; Δεν ξέρετε τι είναι. Είναι αυτά τα χρωστούμενα για τα οποία στις εκλογές του Οκτωβρίου του 2009 ο Γιώργος Παπανδρέου είχε πει «λεφτά υπάρχουν». Γιατί τότε ο Γιώργος Παπανδρέου νόμιζε -κάποιος του είχε πει κι αυτού του καψερού- ότι υπάρχουν κάπου κρυμμένα κάποια δισεκατομμύρια που δεν πάμε να εισπράξουμε. Μόνο που όταν πήγε να τα εισπράξει κατάλαβε, όπως κατάλαβα κι εγώ όταν πήγα να τα εισπράξω και όλοι οι επόμενοι, ότι αυτά είναι κατά φαντασίαν χρέη, γιατί αυτές οι εταιρείες έχουν κλείσει προ πολλού. Καμιά 15αριά δισεκατομμύρια από αυτά είναι της «ΟΛΥΜΠΙΑΚΗΣ» για να καταλάβετε. Τα χρωστάει το κράτος στον εαυτό του. Κάτι άλλα είναι η «ΠΕΙΡΑΪΚΗ-ΠΑΤΡΑΪΚΗ» που έχει κλείσει από το 1980.

Άρα από αυτά τα 87 δισεκατομμύρια που εσείς φαντασιώνεστε ότι θα πάρουμε, δεν μπορούμε να πάρουμε ούτε ευρώ. Γιατί σας το λέω αυτό; Γιατί είτε έχουμε καπιταλισμό είτε έχουμε κομμουνισμό στο αν μπορούμε να εισπράξουμε ένα χρέος η ιδεολογία δεν παίζει κανέναν ρόλο. Είναι αν υπάρχουν ή δεν υπάρχουν τα λεφτά. Είναι αυτό που είπε ο Μένιππος στους «Νεκρικούς διαλόγους» του Λουκιανού όταν του ζήτησε ο Χάρος ένα νόμισμα για να τον περάσει απέναντι και είπε: «Ουκ αν λάβεις παρά του μη έχοντος». Δεν μπορείς να πάρεις από αυτόν που δεν έχει. Από αυτά τα 87 δισεκατομμύρια που λέτε διαρκώς ξέρετε πόσα μπορούμε να εισπράξουμε στ’ αλήθεια; Μπορούμε να εισπράξουμε 0, ούτε 1 ευρώ. Άρα, λοιπόν, σταματήστε να το λέτε. Ακούγεται ωραίο στους ψηφοφόρους σας για να κρατάνε κανένα πανό και να φωνάζουν, αλλά σε ανθρώπους που καταλαβαίνουν από λεφτά και οικονομία προκαλούν το γέλιο.

Άρα, για το κλείσουμε, τα νοσοκομεία είναι στελεχωμένα καλά στη δυτική Μακεδονία. Η δυτική Μακεδονία δεν είναι από τις προβληματικές μας περιοχές. Τα νησιά έχουν πολύ μεγάλο πρόβλημα, στη Δράμα έχουμε πρόβλημα. Στη δυτική Μακεδονία δεν έχουμε πρόβλημα. Και αυτά τα προβλήματα που είχαν απομείνει, όμως, με την πρώτη προκήρυξη τα λήξαμε και οι γιατροί θα πιάσουν δουλειά μέσα στο Δεκέμβριο, μόλις ολοκληρωθεί η διαδικασία των δικαιολογητικών.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Θα συνεχίσουμε τώρα με την τρίτη με αριθμό 174/11-11-2024 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Λεωνίδα Στολτίδη προς την Υπουργό Εργασίας και Κοινωνικής Ασφάλισης με θέμα: «Άμεση ανάκληση των απολύσεων εργαζομένων στη «ΣΙΔΕΝΟΡ Α.Ε.».

Κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, η διοίκηση της «ΣΙΔΕΝΟΡ Α.Ε.», θυγατρικής του ομίλου «VIOHALCO», προχώρησε σε μπαράζ απολύσεων στο εργοστάσιο στη Θεσσαλονίκη, με είκοσι τέσσερις εργαζόμενους να πετιούνται στην ανεργία. Είχαν προηγηθεί πριν λίγους μήνες μαζικές απολύσεις και στο εργοστάσιο «SOVEL» στη Μαγνήσια.

Είναι γνωστό από πλήθος ρεπορτάζ και δημοσιευμάτων, καθώς και από τις δημοσιευμένες οικονομικές καταστάσεις του ομίλου «VIOHALCO» ότι πρόκειται για έναν όμιλο με σημαντική ανάπτυξη τα τελευταία χρόνια, με χιλιάδες εργαζόμενους, με δραστηριότητα στην παραγωγή διαφόρων μετάλλων, αλουμίνιο, χάλυβας, χαλκός, καθώς και σε real estate.

Τα στοιχεία είναι αποκαλυπτικά. Ο όμιλος «VIOHALCO» την τελευταία δεκαετία παρουσιάζει αύξηση του κύκλου παραγωγής πάνω από 110%, ξεπερνώντας τα 44 δισεκατομμύρια στη δεκαετία, με πάνω από 2 δισεκατομμύρια λειτουργικά κέρδη και 700 εκατομμύρια να μοιράζονται οι μέτοχοι σε μερίσματα. Αντίστοιχα, και ο κλάδος χάλυβα όπως και στο εργοστάσιο της «ΣΙΔΕΝΟΡ» ακολουθούν την ίδια πορεία ανάπτυξης και υψηλής κερδοφορίας. Μόνο το εργοστάσιο της «ΣΙΔΕΝΟΡ» έχει αυξήσει τον κύκλο παραγωγής κατά 264%, από 126 εκατομμύρια το 2014 σε 460 εκατομμύρια το 2023, απασχολώντας τον ίδιο περίπου αριθμό εργαζομένων, 300 με 350 σταθερά.

Η εργοδοσία της «ΣΙΔΕΝΟΡ», παρά τα απανωτά ρεκόρ παραγωγικότητας και κερδοφορίας, με αποκορύφωμα τη διετία 2021-2022 και ενώ έχει συγκεντρώσει μέσα στη δεκαετία λειτουργικά κέρδη άνω των 60 εκατομμυρίων ευρώ, αξιοποιεί τα οικονομικά αποτελέσματα μιας χρονιάς για να φορτώσει στις πλάτες των εργαζομένων τη θωράκιση της δικιάς της κερδοφορίας.

Παράλληλα, όπως αποκαλυπτικά αναδεικνύει υπόμνημα των εργαζομένων, αξιοποιεί τις απολύσεις για να περάσει κλίμα φόβου και τρομοκρατίας απέναντι στους αγώνες των εργαζομένων που διεκδικούν εδώ και μήνες υπογραφή επιχειρησιακής σύμβασης εργασίας με αυξήσεις μισθών και μέτρα προστασίας της υγείας τους.

Οι απολύσεις του ομίλου είναι άδικες, καταχρηστικές και εκδικητικές και στόχο έχουν να θωρακίσουν τα κέρδη του ομίλου και παράλληλα να επιβάλουν σιγή ιχθύος χτυπώντας τη συνδικαλιστική αγωνιστική δράση των εργαζομένων. Μέσω αυτών των απολύσεων εκφράζεται η γενικότερη πρακτική του ομίλου να απολύει εργαζόμενους επειδή ανέπτυξαν συνδικαλιστική δράση.

Επιπλέον η εξέλιξη αυτή θα εντείνει φυσικά ακόμη περισσότερο τις ήδη επικίνδυνες, ανθυγιεινές και εντατικές συνθήκες εργασίας που υπήρχαν πριν τις τελευταίες απολύσεις και εξακολουθούν να υπάρχουν ακόμα.

Ερωτάσθε, κύριε Υπουργέ: Με βάση αυτά, τι μέτρα θα πάρει η Κυβέρνηση για να ανακληθούν άμεσα όλες οι απολύσεις του ομίλου «ΣΙΔΕΝΟΡ», να επιστρέψουν στην εργασία τους οι εργαζόμενοι, να εξασφαλιστεί η ανεμπόδιστη συνδικαλιστική δράση της επιχείρησης του ομίλου και να αυστηροποιηθούν οι έλεγχοι για να πάψουν φαινόμενα εντατικοποίησης που οδηγούν σε επικίνδυνες συνθήκες και προϋποθέσεις για σοβαρά ατυχήματα;

Επίσης, πώς θα παρέμβει η Κυβέρνηση για να υπογραφεί άμεσα η συλλογική σύμβαση εργασίας στην επιχείρηση με βάση τις δίκαιες διεκδικήσεις των εργαζομένων με αυξήσεις μισθών και μέτρα ασφάλειας και προστασίας της υγείας τους;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Στολτίδη.

Θα απαντήσει ο Υφυπουργός Εργασίας και Κοινωνικής Ασφάλισης, ο κ. Κωνσταντίνος Καραγκούνης.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Αγαπητέ συνάδελφε, έχουμε την ευκαιρία να τα λέμε συχνά σε παρόμοιες σχετικές επίκαιρες ερωτήσεις με πολλούς Βουλευτές και του κόμματός σας, βεβαίως όχι μόνο. Θα επαναλάβω -το έχουμε πει πάρα πολλές φορές- ότι για εμάς η τήρηση της εργατικής νομοθεσίας και βεβαίως ειδικά τα ζητήματα υγείας και ασφάλειας, η διασφάλισή τους, είναι ζητήματα που για εμάς είναι αδιαπραγμάτευτα, οπότε θέλω να έρθω πολύ γρήγορα στις ερωτήσεις που έχετε κάνει σχετικά με την εν λόγω εταιρεία.

Να σας μεταφέρω πρώτα απ’ όλα την απάντηση που μας έχει δώσει η Ανεξάρτητη Αρχή Επιθεώρησης Εργασίας και στη συνέχεια να σχολιάσουμε αυτά τα οποία θα πείτε. Πρώτα απ’ όλα μας ενημερώνει η αρχή ότι στις 21 Οκτωβρίου του 2024 στο Τμήμα Επιθεώρησης Εργασιακών Σχέσεων Δυτικού Τομέα Θεσσαλονίκης συζητήθηκε η αίτηση εργατικής διαφοράς του σωματείου εργαζομένων του ομίλου της συγκεκριμένης εταιρείας με αντικείμενο τις καταγγελλόμενες ως καταχρηστικές και εκδικητικές απολύσεις εργαζομένων. Η εν λόγω εργατική διαφορά είναι σε εξέλιξη, καθώς αναμένονται να κατατεθούν και γραπτώς οι θέσεις των μερών. Ωστόσο, από αυτεπάγγελτη έρευνα που πραγματοποιήθηκε, η τοπική υπηρεσία στο σύστημα «ΕΡΓΑΝΗ» ελέγχθηκε και διαπιστώθηκε η νομιμότητα των απολύσεων από τη συγκεκριμένη εταιρεία με βάση τον νόμο για τις ομαδικές απολύσεις.

Συγκεκριμένα, η εν λόγω εταιρεία που βρίσκεται στο 10ο χιλιόμετρο Θεσσαλονίκης - Βέροιας απασχολεί σήμερα τριακόσιους είκοσι εννιά εργαζομένους διαφόρων ειδικοτήτων και πραγματοποίησε είκοσι πέντε απολύσεις εργαζομένων στο χρονικό διάστημα από 1η Σεπτεμβρίου του 2024 έως 23 Οκτωβρίου του 2024, οπότε αυτό σημαίνει δεκαπέντε τον Σεπτέμβρη και δέκα τον Οκτώβρη. Με βάση, λοιπόν, το αριθμητικό κριτήριο των απολύσεων ανά μήνα οι εν λόγω καταγγελίες συμβάσεων εργασίας δεν εμπίπτουν στις ομαδικές απολύσεις, όπως ορίζεται σχετικά -τον ξέρετε τον νόμο- στον ν.1387/83.

Επισημαίνουν, επίσης, ότι εντός του έτους για το έτερο ζήτημα, το θέμα της υγείας και της ασφάλειας -και αυτά τα οποία βεβαίως αναπτύσσετε στην ερώτησή σας-, έχουν διενεργηθεί δεκατέσσερις επιτόπιοι έλεγχοι στις εγκαταστάσεις της εν λόγω εταιρείας, από τους οποίους, αφού διαπιστώθηκαν ελλείψεις στην ασφάλεια του εξοπλισμού εργασίας, επιβλήθηκε ένα πρόστιμο ύψους 10.400 ευρώ, ενώ η υπηρεσία εισηγήθηκε την επιβολή ενός ακόμα προστίμου για θέματα χορήγησης κατάλληλων μέσων ατομικής προστασίας.

Βεβαίως έχω και ένα έτερο έγγραφο της ανεξάρτητης αρχής όπου μας πληροφορεί για το 2023 και για το 2024. Για το 2024 αρχικώς και από την Αρμόδια Υπηρεσία της Περιφερειακής Διεύθυνσης Ασφάλειας και Υγείας έχουν αναγγελθεί δώδεκα ατυχήματα ήσσονος σοβαρότητας, δηλαδή δεν μιλάνε προφανώς για θανατηφόρα, αλλά ούτε για κάποια ατυχήματα που εμπεριείχαν κάποια σοβαρότητα, εκ των οποίων τα τρία ήταν τροχαία και για το 2023 υπήρξαν δεκαέξι ατυχήματα, επίσης ήσσονος σημασίας, εκ των οποίων δύο τροχαία και ένα παθολογικό.

Αυτά τα λέω για να έχετε πρώτα απ’ όλα από την ανεξάρτητη αρχή την πλήρη εικόνα. Στη συνέχεια θα συζητήσουμε και αυτά τα οποία θέσατε και στην ερώτησή σας και αυτά που θα αναπτύξετε τώρα.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, ως πολιτικοί, ως Κυβέρνηση -σε συνέχεια των προηγούμενων- έχετε σε τέτοιο βαθμό αποσαρθρώσει το νομικό πλαίσιο προστασίας των εργαζομένων που έχει χτυπήσει κόκκινο το θράσος της εργοδοσίας. Λέει ότι οι ομαδικές απολύσεις δεν αφορούν -ξέρουμε τι έχετε καταργήσει κατά τα χρόνια, όπως το περιγράψατε είναι- τη συνδικαλιστική οργάνωση, άρα ο καθένας μόνος του απέναντι στην εργοδοσία.

Μας λέει ότι μας κάνει και χάρη γι’ αυτόν τον λόγο να παρουσιάζεται στις εργατικές διαφορές. Έχουν πάρει τόσο αέρα που δεν τηρούν ούτε τα ελάχιστα από αυτά που έχετε αφήσει, ούτε διαβούλευση με το επιχειρησιακό σωματείο για εναλλακτικά μέτρα για να αποφευχθούν οι απολύσεις –και υπάρχουν πολλές παράμετροι εκεί- όταν υπάρχουν πόστα επικίνδυνα, υποστελεχωμένα, ατελείωτες υπερωρίες, αλλά και προσλήψεις κατά τη διάρκεια της εργατικής διαφοράς. Ούτε ίχνος κοινωνικού κριτηρίου, ηλικία, οικογενειακή κατάσταση, υγεία. Απέλυσε εργαζόμενους με δύο και τρία παιδιά, άλλους άνω των πενήντα ετών, άλλους με προβλήματα υγείας που προέκυψαν από τη δουλειά στο κάτεργο.

Με άλλα λόγια, κύριε Υπουργέ, μιλάμε για την απόλυτη και ασύλληπτη βία, έσχατη βία, αυτοί, δηλαδή, που παρήγαγαν όλα αυτά τα κέρδη -που ζαλίζουν, αυτά που είπαμε νωρίτερα-, με δουλειά δεκάωρη και βάλε, δίπλα, μέσα στη λάβα, σε απόλυτα επικίνδυνο, εξουθενωτικό και εξοντωτικό περιβάλλον. Δεν ξέρω αν έχει πλησιάσει κανείς για να έχει ιδία άποψη. Επειδή δεν τους φτάνει ο μισθός για να πληρωθούν όλα αυτά τα κοράκια που έχετε εξαπολύσει –τράπεζες, ομίλους ενέργειας, σουπερμάρκετ- και ζητάνε αυξήσεις για να μπορέσουν να το κάνουν -να πληρώνουν τους λογαριασμούς τους- αυτοί που δεν παράγουν τίποτα -οι μέτοχοι και ο μηχανισμός τους- απαντάνε με την απόλυτη βία: Απόλυση. Λένε, δηλαδή, οι εργοδότες στους εργαζόμενους: «Αφού μας ενοχλείτε να γεμίζουμε και άλλο κότερα, βίλες και σεντούκια με εκατομμύρια -τα είπαμε τα ποσά-, θα σας λιώσουμε στην ανεργία, θα σας στείλουμε εκεί που παραμονεύουν όλα τα κοράκια, να κόψουν το ρεύμα, να πάρουν το σπίτι, να μην έχεις να φας, να γυρίσεις το παιδί από τις σπουδές πίσω». Αυτή είναι η πραγματική και έσχατη, κύριε Υπουργέ και εσείς τους δώσατε όλα τα όπλα για να μπορούν να ασκήσουν πιο δυνατά και πιο αποτελεσματικά.

Εμείς λέμε στους εργαζόμενους ότι δεν έχουν λόγο να υφίστανται τέτοια βία. Έχουν τη δύναμη να τη σταματήσουν, έχουν τη δύναμη να κάνουν τον φόβο να αλλάξει στρατόπεδο. Τα παραδείγματα πληθαίνουν με νίκες των εργαζομένων που σταμάτησαν αυτή την άγρια επίθεση, όπου οι εργάτες το έχουν πάρει απόφαση, παραμερίζοντας βέβαια και τις δυνάμεις του συμβιβασμού που έχουν σχέση με τα κόμματά τους και επιβάλλουν τους δικούς τους όρους. Είναι πάρα πολλά τα παραδείγματα. Ξέρετε, πουθενά από αυτά τα παραδείγματα που υπάρχουν δεν έλειψε το Κομμουνιστικό Κόμμα. Το ξέρουν οι εργάτες ότι και από αυτή τη μάχη δεν λείπει το Κομμουνιστικό Κόμμα και θα αγωνιστούν μέχρι να πετύχουν αυτά που έχουν ανάγκη.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Στολτίδη.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Ακούγοντας, κύριε συνάδελφε, την τοποθέτησή σας, επιτρέψτε μου να δούμε ένα-ένα τα ζητήματα τα οποία αναφέρατε. Είπα νωρίτερα βεβαίως αυτά τα οποία μας πληροφόρησε η ανεξάρτητη αρχή. Να δούμε κατ’ αρχάς το θέμα με τις απολύσεις και το ζήτημα που αναδεικνύετε της νομιμότητας και πιθανής καταχρηστικότητας. Σας είπα και πριν ότι η διαδικασία είναι σε εξέλιξη, δηλαδή η διαδικασία της εργατικής διαφοράς. Από ό,τι πληροφορούμαι ο φάκελος κλείνει άμεσα, οπότε οι αρμόδιες αρχές και ίσως πιθανόν τα δικαστήρια θα αποφανθούν επί αυτών των ζητημάτων. Σας μετέφερα ήδη ότι από την αυτεπάγγελτη έρευνα που πραγματοποίησε η τοπικά αρμόδια υπηρεσία της επιθεώρησης εργασίας, ελέγχθηκε και διαπιστώθηκε η νομιμότητα των απολύσεων από την εταιρεία σύμφωνα με τον ν.1387 για τις ομαδικές απολύσεις.

Κατά τα άλλα, όσον αφορά την ανεμπόδιστη συνδικαλιστική δράση στην εν λόγω εταιρεία, όπως γνωρίζετε, έχει ιδρυθεί και λειτουργεί σωματείο εργαζομένων, το οποίο μάλιστα έχει συμφωνήσει με την επιχείρηση εσωτερικό κανονισμό εργασίας. Αυτό το αναφέρω ως μια πραγματικότητα την οποία προφανώς μπορείτε να αξιολογήσετε χωρίς να κάνω περαιτέρω σχόλια. Πάντως κρατήστε ότι ήδη λειτουργεί σωματείο εργαζομένων, το οποίο φαίνεται ότι είναι και αρκετά ενεργό.

Σε κάθε περίπτωση η εργατική νομοθεσία είναι όχι μόνο επαρκής, αλλά επιτρέψτε μου να πω είναι και αρκετά αυστηρή εάν αποδειχθεί ότι οποιοσδήποτε εργοδότης παρεμποδίζει το δικαίωμα στη συνδικαλιστική δράση. Να σας αναφέρω μόνο συγκεκριμένα άρθρα του ν.1264/82, άρθρο 14 που μιλάει για τη διασφάλιση της ανεμπόδιστης άσκησης του δικαιώματος για την ίδρυση και αυτόνομη λειτουργία των συνδικαλιστικών οργανώσεων, άρθρο 16, που ορίζει ότι οι εργαζόμενοι και οι συνδικαλιστικές οργανώσεις προστατεύονται κατά την άσκηση του συνδικαλιστικού δικαιώματος, άρθρο 23, πολύ σημαντικό καθώς προβλέπει ποινές φυλάκισης και βεβαίως πρόστιμα για όσους παραβαίνουν τον νόμο.

Επειδή αναφερθήκατε στο νομοθετικό πλαίσιο, το νομοθετικό πλαίσιο, επιτρέψτε μου να πω, κύριε συνάδελφε, είναι αρκετά αυστηρό και επαρκές. Αν υπάρχει οποιαδήποτε παραβίαση νομοθεσίας, το είπα και πριν θα ελεγχθεί και θα αξιολογηθεί. Πάντως αυτό το οποίο αναφέρατε περί απολύσεων για λόγους συνδικαλιστικής δράσης, για παράδειγμα αν έχει κάποιος στοχοποιηθεί λόγω της δράσης του και έχει απολυθεί, αυτό μέχρι σήμερα -απλά να το ξέρετε- ούτε έχει καταγγελθεί από κανέναν ούτε από το σωματείο ούτε από οποιονδήποτε. Απλά να το κρατήσετε αυτό, γιατί αναφερθήκατε. Και μάλιστα υπάρχει και σχετικό υπόμνημα που έχει κατατεθεί στην αρχή.

Όσον αφορά τώρα τους ελέγχους για την εντατικοποίηση της εργασίας και για τα ζητήματα υγείας και ασφάλειας, ανέφερα και πριν ότι πέραν των διατάξεων εργατικής νομοθεσίας στην εταιρεία ισχύει εσωτερικός κανονισμός εργασίας, ο οποίος συμφωνήθηκε και υπογράφεται από την εταιρεία και το σωματείο και προβλέπει μάλιστα, ειδικότερες ρυθμίσεις για τα χρονικά όρια της εργασίας. Η τήρηση του χρόνου εργασίας πιστοποιείται και από την ψηφιακή κάρτα εργασίας όπως προβλέπεται και από τον εσωτερικό κανονισμό. Προφανώς θα αξιολογηθεί και από τις αρχές αν υπάρχει το οποιοδήποτε ζήτημα. Πάντως, αυτό το οποίο μπορώ να μεταφέρω και να αξιολογήσω είναι ότι δεν υπάρχει καμμία καταγγελία για μη δηλωθείσες ή απλήρωτες υπηρεσίες τουλάχιστον τα τελευταία δύο χρόνια που υπάρχουν οι συγκεκριμένοι έλεγχοι της αρχής και δεν έχει διαπιστωθεί καμμία τέτοια παράβαση.

Για τα ζητήματα δε ειδικά της υγείας και της ασφάλειας όπως ανέφερα το 2023 και το 2024 δεν έγινε ένας, δεν έγιναν δύο, δεν έγιναν τρεις, αλλά έγιναν δεκατέσσερις επιτόπιοι έλεγχοι στις εγκαταστάσεις της εν λόγω εταιρείας και είχαν πράγματι -το ανέφερα και πριν- διαπιστωθεί ελλείψεις στην ασφάλεια του εξοπλισμού της επιχείρησης και επιβλήθηκε ένα πρόστιμο. Πάντως γενικά όπως μας ενημερώνει και η ανεξάρτητη αρχή τα ατυχήματα είναι ήσσονος σοβαρότητας, δηλαδή δεν έχουμε οποιοδήποτε επικίνδυνο ατύχημα.

Το έχουμε πει, σε κάθε περίπτωση, το είπα και πριν, αναμένουμε να κλείσει ο φάκελος εργατικής διαφοράς ενώπιον της επιθεώρησης εργασίας. Αυτό το οποίο μπορώ να σας πω και κρατήστε το ως γενικό σχόλιο και γι’ αυτή την επίκαιρη ερώτηση, αλλά και για άλλες σχετικές ερωτήσεις είναι ότι εμείς σύντομα θα φέρουμε νομοθετική πρωτοβουλία ως Υπουργείο που θα δίνει ιδιαίτερη βαρύτητα όσον αφορά την υγεία και την ασφάλεια στις δραστηριότητες αυξημένης επικινδυνότητας. Πολλά άλλα θέματα θα συζητήσουμε βεβαίως και με όλους τους εκπροσώπους όλων των κομμάτων, αλλά ειδικά για τα ζητήματα των δραστηριοτήτων αυξημένης επικινδυνότητας θα δώσουμε ιδιαίτερη έμφαση. Θα τα πούμε βεβαίως και στη συνέχεια.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Θα συζητηθεί η δέκατη με αριθμό 166/8-11-2024 επίκαιρη ερώτηση δεύτερου κύκλου του Βουλευτή Λάρισας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Βούλιαξαν στις λάσπες και τα νερά του «Ντάνιελ» οι αποζημιώσεις των κτηνοτρόφων».

Παρακαλώ, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Πραγματικά βούλιαξαν στις λάσπες οι υποσχέσεις που έχει δώσει η Κυβέρνηση στους κτηνοτρόφους, οι οποίοι επλήγησαν οι οποίοι έχασαν τα ζώα τους εξαιτίας των πλημμυρών πέρυσι τον Σεπτέμβριο. Ήδη έχουν συμπληρωθεί σχεδόν δεκαέξι μήνες από τις πλημμύρες και αυτό επιτρέψτε μου να πω τώρα ότι δεν είναι ερώτηση με την αντιπολιτευτική έννοια. Είναι κοινή λογική και είναι αυτό το οποίο συμβαίνει. Έλεος.

Ο κ. Αυγενάκης πέρυσι και υπάρχει επίσημο δελτίο Τύπου, είπε πως ούτε 1 ευρώ δεν θα πληρώσει ο κτηνοτρόφος για την αντικατάσταση. Έχει συμβεί κάτι; Αν έχει συμβεί να ζητήσω συγγνώμη. Έχει συμβεί κάτι; Έχει αντικαταστήσει κάποιος το ζώο του; Έχει φτιάξει το στάβλο του; Όχι.

Αλλά να τα πάρουμε από την αρχή και να τα πούμε απλά. Τι ζημιά έχουν πάθει οι κτηνοτρόφοι; Ζημιά, νούμερο 1: απώλεια ζωικού κεφαλαίου. Τι δώσατε; δώσατε 150 ευρώ, παράδειγμα, για τα πρόβατα. Εξόφληση. Είναι πολύ λίγο; Πολύ δεν είναι. Ξεκάθαρα. Δεύτερη ζημιά: διαφυγόν εισόδημα. Τι δώσατε; Μηδέν. Τρίτη ζημιά: απώλεια των στάβλων και ανάγκη απόκτησης του ζωικού κεφαλαίου. Τι δώσατε; Μηδέν. Τέταρτη ζημιά: ζωοτροφές, ανάγκη για ζωοτροφές. Τι δώσατε; Μηδέν. Θα πείτε, εκτός από τα γνωστά, ότι αυτή η Κυβέρνηση είναι σταθερά δίπλα στον κτηνοτρόφο κ.λπ., αλλά στην ουσία από τα τέσσερα ζημιογόνα αίτια θέλω να πείτε ότι εμείς δώσαμε για ζωοτροφές 10 ευρώ ή θα δώσουμε. Από το μέτρο 5.2 για το οποίο προσέξτε οι ζημιές που δηλώθηκαν από τους κτηνοτρόφους στη Θεσσαλία ήταν περίπου δυόμισι χιλιάδες. Αυτοί που κάνουν δηλώσεις. Ξέρετε πόσοι έκαναν αίτηση στο μέτρο; Διαψεύστε. Τετρακόσιοι. Γιατί; Μήπως το μέτρο ήταν φιάσκο, ήταν αποτυχία; Μπορεί να είναι και τετρακόσιοι είκοσι, μπορεί να είναι και τετρακόσιοι ογδόντα. Δηλαδή δεν θέλουν να αντικαταστήσουν το στάβλο, τα αρμεκτήρια; Δεν το θέλουν; Και βέβαια, το θέλουν. Προφανώς δεν έχουν λεφτά να πληρώσουν τις δαπάνες, γιατί ουσιαστικά το μέτρο απαιτεί προκαταβολή των δαπανών και επίσης δεν έχουν οι άνθρωποι να λάβουν ασφαλιστική ενημερότητα ή φορολογική ενημερότητα. Το είχα πει στον κ. Τσιάρα. Αυτό το μέτρο που σχεδιάστηκε ήταν λάθος. Ήταν λάθος! Δεν αξίζει στον κτηνοτρόφο σήμερα να μην μπορεί. Έχει δύο χρόνια, κύριε Υπουργέ και έχει πάρει 150 ευρώ. Δύο χρόνια και οι κτηνοτρόφοι εξαιτίας του «Ντάνιελ», οι πλημμυροπαθείς, έχουν πάρει μόνο 150 ευρώ. Πώς θα ανταπεξέλθουν; Είναι η δεύτερη χρονιά.

Αυτά είναι τα ερωτήματα τα αναπάντητα και καλείστε να απαντήσετε συγκεκριμένα, εκτός από τεκμηριωμένα, επί των κάτωθι ερωτημάτων.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κόκκαλη.

Θα απαντήσει ο Υφυπουργός Αγροτικής Ανάπτυξης και Τροφίμων κ. Χρήστος Κέλλας.

Παρακαλώ, κύριε Υπουργέ.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητέ συνάδελφε, είδα την επίκαιρη ερώτηση, σας άκουσα και τώρα και προσπαθώ να καταλάβω τι λέτε και γιατί τα λέτε αυτά που λέτε. Γιατί και πολύ καλά γνωριζόμαστε, αλλά και όλα όσα λέτε απέχουν παρασάγγας από την πραγματικότητα. Και έχετε διατελέσει και Υφυπουργός Αγροτικής Ανάπτυξης και Τροφίμων. Τέλος πάντων.

Κατ’ αρχάς στην ερώτηση που έχετε καταθέσει λέτε για άλλες αποζημιώσεις από «Ντάνιελ», άλλες τιμές για τις επιζωοτίες. Είναι δύο εντελώς ανόμοια πράγματα. Τις καταστροφές που υπέστησαν οι κτηνοτρόφοι από τα φαινόμενα «Ντάνιελ», και «Ηλία», με τους θανάτους από τις επιζωοτίες, την ευλογιά και την πανώλη είναι δύο διαφορετικά πράγματα. Και το κάνετε αυτό ενώ ξέρετε πολύ καλά ότι αποζημιώνονται από δύο διαφορετικές πηγές και με διαφορετικό τρόπο. Και μάλιστα, η σύγκριση που κάνετε βασίζεται και σε λάθος στοιχεία.

Αλλά να πάρουμε τα πράγματα με τη σειρά. Η αποζημίωση όπως ξέρετε στους πληγέντες από την πανώλη και την ευλογιά σε κτηνοτρόφους γίνεται με την κάθε έτος εκδιδόμενη κοινή υπουργική απόφαση των Υπουργών Αγροτικής Ανάπτυξης και Τροφίμων και του Υπουργού Οικονομικών και Εθνικής Οικονομίας. Στη φετινή ΚΥΑ λοιπόν, την 4308 που εξεδόθη στις 17 Οκτωβρίου του 2024 όπως είναι κοινώς παραδεκτό από όλους -και εσείς το αναγνωρίζετε εξάλλου- παραδεχτήκατε ότι δόθηκαν γενναίες αυξήσεις στα ποσά των αποζημιώσεων, σε σύγκριση με την περυσινή χρονιά, ικανοποιώντας έτσι τους κτηνοτρόφους μας. Από την άλλη πλευρά, η αποζημίωση για τις καταστροφές που προκάλεσαν το φαινόμενο του «Ντάνιελ» και του «Ηλία» έγινε μέσω του ΕΛΓΑ και συγκεκριμένα με την απόφαση 1494 της 6ης Νοεμβρίου του 2023, η πολιτεία ανέθεσε στον ΕΛΓΑ πρόγραμμα ad hoc για ενισχύσεις για την αντιστάθμιση των ζημιών που προκαλούνται από θεομηνίες στο γεωργικό τομέα και στη συγκεκριμένη περίπτωση των ζημιών από τα εν λόγω φαινόμενα εγκρίθηκαν 310 εκατομμύρια ευρώ.

Σημειώνω ότι για τις ζημιές «Ντάνιελ» και «Ηλία» του ζωικού κεφαλαίου δόθηκαν προκαταβολές ύψους 18.365.000 ευρώ. Οι αποζημιώσεις είναι διπλάσιες σε ονομαστικές τιμές από εκείνες που αναφέρει η δήλωση καλλιέργειας εκτροφής του έτους 2023 και διπλάσιες και από εκείνες που εισηγήθηκε ο ΕΛΓΑ. Από τα 18.360 17.000 δόθηκαν στη Θεσσαλία. Και μάλιστα, δόθηκαν σε χρόνο ρεκόρ. Τον Σεπτέμβριο έγινε ο «Ντάνιελ» και οι καταστροφές τον Νοέμβριο είχαν ήδη πληρωθεί τα 17 εκατομμύρια ευρώ που αντιστοιχούσαν σε περίπου δύο χιλιάδες αιτήσεις.

Και αυτό παρ’ ότι ξέρετε πάρα πολύ καλά ότι οι διαδικασίες ήταν πολύπλοκες, γιατί έπρεπε να επιλύσουμε σειρά τεχνικών θεμάτων, γιατί έπρεπε να αναβαθμίσουμε το πληροφοριακό σύστημα, γιατί έπρεπε να επεξεργαστούμε τα στοιχεία του απολεσθέντος ζωικού κεφαλαίου. Και ξέρετε πάρα πολύ καλά ότι τέτοιος μηχανισμός δεν υπήρχε. Την περασμένη Παρασκευή, στις 8 Νοεμβρίου, ο ΕΛΓΑ ολοκλήρωσε την εκκαθάριση του ζωικού κεφαλαίου πληρώνοντας άλλα 3.720.000 ευρώ.

Και μία ακόμα απόδειξη ότι η Κυβέρνηση στέκεται με απόλυτη ευαισθησία απέναντι στους κτηνοτρόφους μας είναι το γεγονός ότι δώσαμε στους ενδιαφερόμενους με πρωτοβουλία του προέδρου του ΕΛΓΑ τη δυνατότητα υποβολής αντιρρήσεων. Έτσι, έχουμε εκατόν δέκα αιτήσεις αναθεώρησης, υποβολής αντιρρήσεων, οι οποίες εξετάζονται από τις επιτροπές που έχουν συσταθεί σε συνεργασία με την Περιφέρεια Θεσσαλίας και δεχτήκαμε να διορθωθούν και οι οποιεσδήποτε στρεβλώσεις και αδικίες που υπεδείχθησαν από τους παραγωγούς και τους κτηνοτρόφους.

Επιπλέον, μοιράσαμε και ζωοτροφές στους στάβλους κατά την περίοδο εκείνη της καταστροφής για τις πρώτες ανάγκες των κτηνοτρόφων μας. Πού βούλιαξαν, κύριε Κόκκαλη, οι αποζημιώσεις των κτηνοτρόφων; Πού ακριβώς βούλιαξαν; Για πείτε μου!

Στη δευτερολογία μου θα αναφερθώ εκτενώς και στα νούμερα των αποζημιώσεων των κτηνοτρόφων από τις πλημμύρες και θα μιλήσω για πραγματικά ποσά που όντως κατεβλήθησαν στους δικαιούχους.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, το νόημα του κοινοβουλευτικού ελέγχου δεν είναι να διαβάζετε μέσα από το χαρτί και να λέτε το ιστορικό, τι έχει κάνει μια υπηρεσία. Χαίρω πολύ! Το νόημα είναι στο διά ταύτα, το 0 στο υπομέτρο 5.2. Το αμφισβητείτε; Έχει αντικατασταθεί ένα ζώο;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Θα σας απαντήσω.

**ΒΑΣΙΛΕΙΟΣ ΚΟΚΚΑΛΗΣ:** Ωραία, να μου απαντήσετε. Να μου πείτε ότι έχουν αντικατασταθεί δέκα ζώα.

Μιλάτε για 18 εκατομμύρια ευρώ. Και ο κόσμος το ακούει τώρα αυτό. Εγώ θα σας διαβάσω μία απάντηση σε αναφορά από το Υπουργείο, για να τα πούμε έτσι απλά. Ο ΕΛΓΑ θα δώσει για βοοειδή 800 ευρώ, για αιγοειδή 125 και για προβατοειδή 150. Σωστά;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Σωστά.

**ΒΑΣΙΛΕΙΟΣ ΚΟΚΚΑΛΗΣ:** Θα δώσετε 150 ευρώ στον κτηνοτρόφο. Ερώτηση: Είναι αρκετά; Μόνο 150 ευρώ στα δύο χρόνια χωρίς καταβολή διαφυγόντων εισοδημάτων; Μιλάτε για 18 εκατομμύρια, για 3 εκατομμύρια. Και βέβαια γνωριζόμαστε! Επίσης, δεν χρειάζεται να υπενθυμίζετε ότι ήμουν Υφυπουργός, γιατί αυτό είναι κάτι που ξέρει πολύ καλά ο κόσμος. Το διά ταύτα έχει σημασία. Όμως, μακάρι να ήσασταν κι εσείς έτσι, όταν ήσασταν Αντιπολίτευση.

Σε οποιαδήποτε θετική εξαγγελία, κύριε Κέλλα, εγώ είμαι ο πρώτος ο οποίος θα πει ότι είναι σε θετική κατεύθυνση. Όσον αφορά το μέτρο 5.2, μόλις ο κ. Αυγενάκης μίλησε για δωρεάν αντικατάσταση, είπα ναι, να δούμε την υλοποίηση. Και πρόσφατα είπα «ναι» για τα μήλα. Μακάρι να ήσασταν και εσείς έτσι ως Αντιπολίτευση.

Το ερώτημα αφορά -γι’ αυτό και σκοπίμως βάζω την απόφαση για την πανώλη, όπου δώσατε 220 ευρώ και καλά κάνατε- τα 150 ευρώ. Θεωρείτε αρκετά τα 150 ευρώ για τα πρόβατα; Αν τα θεωρείτε αρκετά, αυτή είναι η ουσία. Η ουσία, κύριε Υπουργέ, είναι αν αρκετά τα 150 ευρώ που πήραν οι κτηνοτρόφοι.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Θα περιμένετε να σας πω.

**ΒΑΣΙΛΕΙΟΣ ΚΟΚΚΑΛΗΣ:** Να περιμένω να ακούσω τι; Εννοείται ότι θα περιμένω να ακούσω για το μέτρο 5 2. Όμως, δεν είναι φιάσκο; Άντε να πούμε ότι δεν ήταν επί δικής σας θητείας, για να χρυσώσουμε το χάπι. Ωστόσο, δεν ήταν ναυάγιο αυτό το οποίο έγινε; Φτιάχτηκε κανένας στάβλος σήμερα στη Θεσσαλία; Εάν φτιάχτηκαν έστω και δύο στάβλοι, αν έχουν παραγγελθεί αρμεκτήρια, αν έχει κάνει ο κόσμος τη δουλειά του, τότε να καταλάβω ότι προχώρησε αυτό το μέτρο. Όμως, η πραγματικότητα σας διαψεύδει. Οι ίδιοι οι άνθρωποι από την Καρδίτσα, από τη Λάρισα, από όλη τη Φάλαννα και τον Αμπελώνα σάς διαψεύδουν. Ξέρετε πόσοι έχουν πάθει ζημιά; Ξέρετε πόσοι κτηνοτρόφοι έχουν υποβάλει το μέτρο 5.2; Μόνο 7! Και λέτε ότι είναι επιτυχία αντί να διορθώσετε το μέτρο 5.2; Πού να βρει ο άνθρωπος που χρωστάει στην εφορία να πληρώσει; Να μπει τουλάχιστον στο πρόγραμμα. Δεν είπαμε να κάνετε διαγραφή του χρέους, αλλά να υπάρχει μια ευελιξία για να μπορεί να υπαχθεί στο πρόγραμμα. Βλέπετε ότι κάνουμε και προτάσεις. Αυτό θέλει ο κόσμος σήμερα. Δεν θέλει ούτε ανέξοδη ρητορική ούτε τα πού ήσασταν εσείς, όταν εγώ ήμουν εκεί κ.λπ..

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Στο διά ταύτα, κύριε Υπουργέ. Δύο χρονιές οι κτηνοτρόφοι που έχασαν τα ζώα λόγω «Ντάνιελ» έχουν πάρει μόνο 150 ευρώ το ζώο. Και ερωτάται η Κυβέρνηση εάν θα προχωρήσει στην καταβολή των διαφυγόντων εισοδημάτων, εάν θα κάνει το μέτρο πιο ευέλικτο, αν θα το τροποποιήσει, ώστε να μπουν όσο γίνεται περισσότεροι στο μέτρο 5.2, ώστε να αντικατασταθούν τα ζώα για τα οποία -προσέξτε!- στο μέτρο 5.2 η Κυβέρνηση, το κράτος θεωρεί ότι το ζώο θα αντικατασταθεί ξέρετε με τι ποσό, κύριε Κέλλα; Με 350 ευρώ! Λέτε, δηλαδή, στον κτηνοτρόφο ότι θα σου αντικαταστήσω με 350, αλλά αυτό που έχασες με 150 ευρώ. Αυτό είναι δίκαιο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Κόκκαλη, σας θαυμάζω για τον τρόπο που τα λέτε! Πραγματικά σας θαυμάζω για τον τρόπο που τα λέτε! Και θα υπενθυμίσω και πάλι ότι ήσασταν Υφυπουργός Αγροτικής Ανάπτυξης.

Εμείς είμαστε σταθερά, έμπρακτα και πραγματικά στο πλευρό των κτηνοτρόφων, γεγονός που αποδεικνύεται και από τις αποζημιώσεις που δίνουμε και είναι οι μεγαλύτερες που έχουν δοθεί ποτέ από τις καταστροφές του περσινού Σεπτέμβρη.

Κύριε Κόκκαλη, πόσο ήταν η ασφαλιστική τιμή στον ΕΛΓΑ για το πρόβατο; Ήταν 86 ευρώ. Ναι; Ναι. Πόσα λέγατε εσείς ότι θα πληρώσουμε; 86 ευρώ. Με πόσα τους αποζημιώσαμε, κύριε Κόκκαλη; Με 150 ευρώ! Εσείς πληρώνατε 86 ευρώ! Τα 150 σας φαίνονται λίγα; Σοβαρά μιλάτε; Εσείς δίνατε 86 ευρώ! Γι’ αυτό επαναλαμβάνω ότι ήσασταν Υφυπουργός Αγροτικής Ανάπτυξης! Τα 86 ευρώ επί ΣΥΡΙΖΑ ήταν πολλά, αλλά τα 150 ευρώ επί Κυβερνήσεως Μητσοτάκη είναι λίγα! Ακούει ο κόσμος και καταλαβαίνει, κύριε Κόκκαλη!

Ξέρετε πόσα δίνατε στα βοοειδή; Δίνατε 350 ευρώ, κύριε Κόκκαλη; Ξέρετε πόσα δώσαμε; 800 ευρώ! Αντίστοιχες ήταν και οι αποζημιώσεις στα υπόλοιπα. Στα άλογα ήταν 700 ευρώ, στους όνους 200 ευρώ και ούτω καθεξής. Οι υπερδιπλάσιες τιμές που δίνουμε εμείς είναι ψίχουλα, ενώ για τα μισά που δίνατε εσείς ήταν μεγάλες οι αποζημιώσεις. Μάλιστα!

Πάμε παρακάτω. Οι αποζημιώσεις δεν βασίστηκαν στον κατάλογο του ΕΛΓΑ, αλλά σε ένα θεσμικό πλαίσιο ad hoc οικονομικών κρατικών ενισχύσεων ύψους 310.000.000. Και επειδή ο ΕΛΓΑ δεν είχε τις απαραίτητες εισφορές και το αποθεματικό για να καλύψει ένα τόσο μεγάλο ποσό, καλύφθηκαν από τον κρατικό προϋπολογισμό, γιατί έπρεπε να γίνει.

Να σας πω και τι άλλο κάναμε προς όφελος των κτηνοτρόφων; Επειδή ακριβώς το Υπουργείο αφουγκράστηκε αυτές τις ανάγκες, προχώρησε σε ειδική νομοθετική ρύθμιση με το άρθρο 28 του ν.5136/2024 κατά παρέκκλιση του ισχύοντος κανονισμού του ΕΛΓΑ και αύξησε και τα όρια ηλικίας αποζημίωσης για τα άρρενα βοοειδή ως τα δέκα έτη και για τις αίγες και τα αιγοπρόβατα στα οκτώ έτη. Και αυτό το κάναμε για να διασφαλίσουμε ότι θα αποζημιωθεί ολόκληρο το ζωικό κεφάλαιο στα επίπεδα που αποφάσισε η Κυβέρνηση, η πολιτική ηγεσία του ΥΠΑΑΤ και η διοίκηση του ΕΛΓΑ. Βέβαια, εσείς ξέρετε πολύ καλά ότι δεν ψηφίσατε τον ν.5136/2024. Δεν τον ψηφίσατε! Ωστόσο, χαρακτηρίζετε ως ψίχουλα τα διπλάσια που δίνουμε εμείς.

Και πάμε παρακάτω, κύριε Κόκκαλη. Λέτε στην ερώτησή σας ότι το υπομέτρο 5.2 συνολικού προϋπολογισμού 45 εκατομμυρίων ευρώ είναι ανεφάρμοστο και αναποτελεσματικό, καθώς οι όροι και οι προϋποθέσεις, όπως λέτε στην ερώτησή σας, είναι αδύνατον να υλοποιηθούν από τους πληττόμενους.

Μπορείτε να μου πείτε από πού προκύπτει αυτό; Γιατί είναι ανεφάρμοστο και αναποτελεσματικό; Εγώ θα σας πω τα νούμερα τα οποία δεν διαψεύδονται, είναι αμείλικτα. Έχουν υποβληθεί τετρακόσιες ενενήντα δύο αιτήσεις με συνολικό ύψος 26 εκατομμυρίων ευρώ. Είναι αντικειμενικά τα στοιχεία γι’ αυτό τα διαβάζω από μέσα, γιατί εγώ δεν λαϊκίζω, λέω τα πραγματικά νούμερα. Άρα, οι ίδιοι αριθμοί και οι κτηνοτρόφοι σας διαψεύδουν πανηγυρικά.

Για την υλοποίηση του μέτρου 5.2 ξεπεράσαμε τις όποιες αντιρρήσεις, ενστάσεις και διαφωνίες υπήρχαν που επιχείρησαν να συνδέσουν τις αποζημιώσεις που καταβάλλει ο οργανισμός για την απώλεια του ζωικού κεφαλαίου, με τις ενισχύσεις ανασύσταση του ζωικού κεφαλαίου, τις οποίες προσφέρει το 5 2.

Γιατί καθυστέρησε το 5.2; Γιατί δεν έχουν πληρωθεί ακόμα; Γιατί ζήτησαν τρεις παρατάσεις οι ίδιοι οι κτηνοτρόφοι, κύριε Κόκκαλη! Το μέτρο έκλεισε. Εξετάζονται οι αιτήσεις που έχουν υποβληθεί και άμεσα θα καταβληθεί το κεφάλαιο.

Τα προβλήματα που υπήρχαν στην αρχή στο 5.2 με την άδεια που δεν είχαν για τους στάβλους πολλοί κτηνοτρόφοι, με την ασφαλιστική και την φορολογική ενημερότητα, κύριε Κόκκαλη, έχουν λυθεί. Δεν χρειάζονται φορολογική και ασφαλιστική ενημερότητα. Δεν ζητείται φορολογική και ασφαλιστική ενημερότητα για να μπούνε να κάνουν την αίτηση στο 5.2. Το λέω για να το γνωρίζετε, εάν δεν το ξέρετε.

Συνολικά, για τις ζημιές του 2023 για όλη την Ελλάδα, που συμπεριλαμβάνεται ο «Ντάνιελ», καταβλήθηκαν αποζημιώσεις ύψους πλέον των 480 εκατομμυρίων ευρώ, εξ αυτών για τον «Ντάνιελ» οι αποζημιώσεις φτάνουν τα 310 εκατομμύρια. Με αυτά τα ποσά, λοιπόν, μόνο για μειωμένες αποζημιώσεις δεν πρέπει να μιλάτε.

Κύριε Κόκκαλη, όπως γίνεται σαφές από όλα τα παραπάνω, στο Υπουργείο Αγροτικής Ανάπτυξης και στην Κυβέρνηση συνολικά, όχι μόνο ασχολούμαστε με τη δίκαιη και άμεση αποζημίωση των κτηνοτρόφων, είτε λέγεται «Ντάνιελ» είτε λέγεται επιζωοτία, αλλά κάναμε το καλύτερο δυνατό και δίνουμε τις μέγιστες δυνατές αποζημιώσεις, που ούτε εσείς το περιμένατε, ούτε το φανταζόσασταν. Το κάνουμε επειδή είναι ειλημμένη κυβερνητική απόφαση να στηρίξουμε την κτηνοτροφία και τους κτηνοτρόφους μας. Στεκόμαστε με απόλυτη ευαισθησία δίπλα στους κτηνοτρόφους μας και εξαντλούμε όλες τις δημοσιονομικές δυνατότητες και όλα τα χρηματοδοτικά εργαλεία για να τους βοηθήσουμε να ορθοποδήσουν. Το έχουμε ξαναπεί: Η επιβίωση του πρωτογενή τομέα αποτελεί εθνική προτεραιότητα.

Και οι δυο μας προερχόμαστε από αγροτικό νομό. Η επαφή μου με τους αγρότες και τους κτηνοτρόφους είναι καθημερινή. Και γνωρίζω, όπως και εσείς, από πρώτο χέρι για τα προβλήματά τους και κατανοώ τις αγωνίες τους. Σας λέω ότι τόσο από τη θέση μου ως Βουλευτής που με τιμούν με την ψήφο τους τόσα χρόνια οι συντοπίτες μου, όσο και από τη θέση μου ως Υφυπουργού Αγροτικής Ανάπτυξης, θα διαφυλάξω με τον καλύτερο δυνατό τρόπο τα συμφέροντα του αγροτικού και κτηνοτροφικού κόσμου της χώρας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τη δεύτερη με αριθμό 151/4-11-24 επίκαιρη ερώτηση πρώτου κύκλου του Βουλευτή Βοιωτίας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Γεώργιου Μουλκιώτη, προς τον Υπουργό Περιβάλλοντος και Ενέργειας, με θέμα: «Αυθαιρεσίες της ΕΛΒΙΟΚ Μον. Α.Ε.».

Ορίστε, κύριε συνάδελφε.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, θα αρχίσω με ένα παράπονο, γιατί πριν κατατεθεί η επίκαιρη ερώτηση, είχε κατατεθεί ερώτηση για το ίδιο θέμα δύο φορές και το Υπουργείο σας αρνήθηκε να απαντήσει. Στις 14 Μαΐου είναι μία ερώτηση και στις 15 Οκτωβρίου η δεύτερη φορά. Θεωρώ ότι η συμπεριφορά αυτή του Υπουργείου -δεν είναι θέμα προσώπου- είναι έντονα και έξοχα αντικοινοβουλευτική.

Επί του θέματος τώρα, ξέρετε, κύριε Υπουργέ, ότι η πολεοδομία του Δήμου Θηβαίων διαπίστωσε σε αυτοψία, μετά από ερώτηση που έκανε ο Δήμαρχος Τανάγρας, ότι έχουν παραβιαστεί οι όροι άδειας κατά τη διεξαγωγή χωματουργικών εργασιών και αυθαιρεσίες από την εταιρεία ΕΛΒΙΟΚ. Στις 25 Απριλίου 2024 λέει η έκθεση της πολεοδομίας: «Η εκσκαφή του ΚΥΤΑΣ έχει διαφορετικές διαστάσεις από αυτές που έχουν σημειωθεί στο διάγραμμα κάλυψης της υπ’ αριθμόν 906236/23 οικοδομικής άδειας. Συγκεκριμένα από ογδόντα δύο μέτρα μέχρι εκατόν έντεκα περίπου έχει πραγματοποιηθεί εκατόν σαράντα τέσσερα μέτρα επί ογδόντα πέντε και το βάθος από έξι μέτρα σε δεκαπέντε μέτρα περίπου».

Διαπιστώθηκε, λοιπόν, έντονα μία δεδομένη αυθαιρεσία, με αλλαγή δεδομένων της χορηγηθείσης άδειας από την εταιρεία ΕΛΒΙΟΚ, χωρίς να ενημερώσει κανέναν, ούτε η πολεοδομία, ούτε τον Δήμου Τανάγρας και πολύ περισσότερο ούτε εσάς.

Παρά ταύτα, λοιπόν, παρά το ότι η αυθαιρετήσασα έκανε όσα έκανε, δεν έλαβε χώρα καμμία ενέργεια εκ μέρους του Υπουργείου σας σε σχέση με τις αυθαιρεσίες, αλλά αντίθετα υιοθετήσατε αίτημα -αυτό είναι πρωτοφανές, με συγκεκριμένο χαρακτηρισμό- με έγγραφο της εταιρείας και συνημμένο τεχνικό υπόμνημα διαφοροποιήσεων μικρής κλίμακας του θέματος. Έτσι το έστειλε η ΕΛΒΙΟΚ. Το πήρε το Υπουργείο και το υιοθέτησε, όπως το έλαβε ακριβώς, χωρίς να λάβει υπ’ όψιν τίποτε άλλο. Με αποτέλεσμα, λοιπόν, να λέει ότι δεν υπάρχει θέμα αυθαιρεσίας, δεν υπάρχει θέμα ΑΕΠΟ, είναι όλα τα ίδια, γιατί όποιες εργασίες έγιναν, αφορούν αλλαγή μικρής κλίμακας, τεχνικές μικρολεπτομέρειες.

Μια μικρή αποθηκούλα αν την πάρεις και δεν την έχεις στην ανατολική πλευρά του οικοπέδου και την έχεις στη δυτική, είναι αυθαίρετη, έχει πρόστιμο, έχει ποινικό δικαστή, έχει τα πάντα. Εδώ για μια ολόκληρη κατασκευή -και αναφέρεται σε ΧΥΤΒΑ, κύριε Υπουργέ-, δεν έχει συμβεί τίποτα και είναι μικρής κλίμακας εργασίες;

Κατόπιν τούτων, ερωτάσθε: Πώς και γιατί υιοθετήσατε ανεπιφύλακτα την εκδοχή της ΕΛΒΙΟΚ ότι οι αυθαιρεσίες που αναφέρονται στο έγγραφο της Διεύθυνσης Πολεοδομίας της Θήβας, αποτελούν διαφοροποιήσεις μικρής κλίμακας, μολονότι αποδείχθηκε όποιες εργασίες έγιναν, έγιναν εν κρυπτώ από την ΕΛΒΙΟΚ και κατά παράβαση της χορηγηθείσας άδειας; Και, επίσης, κατόπιν τούτου, τι δικλείδες ασφαλείας θέσατε προς την ΕΛΒΙΟΚ ώστε να μην συνεχιστούν οι αυθαιρεσίες τις οποίες έχει κάνει.

Και το δεύτερο ερώτημα, κύριε Πρόεδρε, αφορά το πώς γίνεται αποδεκτή η επαναλαμβανόμενη παραδοχή της ΕΛΒΙΟΚ ότι η δυναμικότητα του κελιού παραμένει ακριβώς η ίδια με την ισχύουσα ΑΕΠΟ, δηλαδή πενήντα εννέα χιλιάδες κυβικά μέτρα, όταν στο ΚΥΤΑΣ και στην αναθεωρημένη άδεια είναι 67% μεγαλύτερο από την αδειοδοτηθείσα ΑΕΠΟ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, κατ’ αρχάς, σέβομαι και αντιλαμβάνομαι την ευαισθησία σας, αλλά και τον προβληματισμό σας για ένα έργο σοβαρό που γίνεται στην περιοχή που εκπροσωπείτε. Αναφερθήκατε με λεπτομέρειες και θα είμαι συγκεκριμένος και εγώ στην απάντησή μου. Έχει δύο σκέλη που αφορούν στον προβληματισμό σας. Το ένα αφορά την απόφαση έγκρισης περιβαλλοντικών όρων σε ό,τι αφορά την κατασκευή -θα αναφερθώ συγκεκριμένα- του έργου που αναφέρεστε και εσείς. Και το άλλο έχει να κάνει με την οικοδομική άδεια για την εκτέλεση των εργασιών.

Γιατί έγινε, κατ’ αρχάς, αυτή η μεταβολή που επικαλείστε ότι η Διεύθυνση Περιβαλλοντικής Αδειοδότησης του Υπουργείου Περιβάλλοντος και Ενέργειας εκτίμησε ως μικρής κλίμακας και άρα δεν χρειάζεται τροποποίηση της ΑΕΠΟ; Συνολικά, η επέμβαση στον χώρο υγειονομικής ταφής αποβλήτων που αναφέρεστε, μέσα στις όλες εργασίες περιλαμβάνει τρία κελιά, ένα κελί για την υγειονομική ταφή των μη επικίνδυνων βιομηχανικών αποβλήτων, ένα κελί για την υγειονομική ταφή επικίνδυνων αποβλήτων και το τελευταίο -περί ου ο λόγος- είναι ένα κελί υγειονομικής ταφής της αλατώδους σκωρίας. Θα σταθώ στο τελευταίο, γιατί η μεταβολή που έχει υπάρξει αφορά το τελευταίο κελί, όπως αναφερθήκατε και εσείς.

Κατ’ αρχάς, σε αυτό το κελί ο στόχος είναι να αποθηκευτεί με μεταφορά από την υπάρχουσα θέση σήμερα στα Οινόφυτα της Βοιωτίας, των υπαρχόντων αποβλήτων αλατώδους σκωρίας από την «ΕΛΒΑΛΧΑΛΚΟΡ», τομέας έλασης αλουμινίου, η όποια μεταφορά θα γίνει άπαξ και θα σφραγιστεί ως η περιβαλλοντική μελέτη αναφέρεται και με όλες τις εργασίες στεγανοποίησης της λεκάνης εκσκαφής, αλλά και επικάλυψης όλων αυτών των προϊόντων. Συνολικά η ποσότητα μεταφοράς είναι πενήντα εννέα χιλιάδες κυβικά, άπαξ η μεταφορά και δεν υφίσταται θέμα να τροφοδοτηθεί αυτό το κελί με περαιτέρω υλικά, περίπου ογδόντα τόνοι αν λάβουμε υπ’ όψιν και το ειδικό βάρος του υλικού.

Τι άλλαξε σε αυτή την περίπτωση σε σχέση με την αρχική; Άλλαξε η θέση και τα γεωμετρικά χαρακτηριστικά. Γιατί άλλαξε η θέση και τα γεωμετρικά χαρακτηριστικά; Διότι πήραν την έγκριση για την κυκλοφοριακή σύνδεση της εθνικής οδού - αεροδρομίου Τανάγρας, που επηρέασε τη θέση του κεφαλιού που αναφερόμαστε.

Να δούμε το μέγεθος κατ’ αρχάς του κελιού για τις εκσκαφές που αναφέρετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Λίγο ανοχή, κύριε Πρόεδρε, θα συμπληρώσω και στη δευτερολογία μου επειδή είναι ένα ιδιαίτερο θέμα.

Θα αναφερθώ και λίγο με αριθμούς και σε γεωμετρικά χαρακτηριστικά για να τονίσω ότι οι αλλαγές αυτές είναι μικρής κλίμακας. Είπα το υλικό απόθεσης δεν αλλάζει. Όπως προβλεπόταν από την αρχική και στην τελική είναι πενήντα εννέα χιλιάδες κυβικά. Ο χώρος και ο όγκος εκσκαφής -επειδή αναφερθήκατε στην επιφάνεια που είναι στον πυθμένα της εκσκαφής γιατί ήταν σε εξέλιξη οι εργασίες- λέτε ότι είναι εκατόν δεκατέσσερα επί ογδόντα πέντε, ενώ ήταν εκατόν έντεκα επί ογδόντα δύο. Αυτό ήταν εργασίες πρόδρομες, δεν είναι οι προβλεπόμενες τελικώς. Αν θα δείτε στην τροποποίηση η επιφάνεια στη στέψη της εκσκαφής από τα δεκαεννέα χιλιάδες πεντακόσια πενήντα τετραγωνικά, μειώνεται στα δεκαεπτά χιλιάδες επτακόσια τετραγωνικά. Η δε επιφάνεια στον πυθμένα της εκσκαφής από τα επτά χιλιάδες εκατό τετραγωνικά ανεβαίνει στα δώδεκα χιλιάδες πεντακόσια τετραγωνικά.

Το ύψος όμως της απόθεσης από τα 17,77 μέτρα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε και δευτερολογία.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Βεβαίως. Αγαπητέ Πρόεδρε, έναν αριθμό ακόμη θα αναφέρω. Μπήκα λίγο στα γεωμετρικά, γιατί έχει να κάνει και με τη γεωμετρία.

Μειώνεται το ύψος του υλικού απόθεσης από τα 17, 77 μέτρα στα 11,58 μέτρα. Τα λέω αυτά για να δώσω το μήνυμα στο γιατί η αλλαγή και ποιες οι μεταβολές. Θα συμπληρώσω όμως για να καλύψω συνολικά την απάντησή μου στη δευτερολογία μου. Δεν θέλω να πάρω άλλο χρόνο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Υπουργέ, περίμενα μια απάντηση -εγώ θα την έλεγα αλλιώς- παλικαρίσια, ότι αυτό έγινε. Δεν πείθετε με αυτά που είπατε. Και ξέρετε γιατί δεν πείθετε; Έτσι φαίνεται τελικά γιατί δεν απαντήσατε δύο φορές στη Βουλή. Γιατί, πρώτον, δεν δόθηκε καμμία απάντηση στη διεύθυνση περιβάλλοντος που διαπίστωσε στις αυθαιρεσίες. Καμμία.

Δεύτερον, στις 25 Οκτωβρίου εκδίδεται οικοδομική άδεια αναθεώρησης, αφού έχει γίνει προέγκριση την 1η Οκτωβρίου . Δεν υπολογίσατε τις ερωτήσεις που έχουν κατατεθεί, αλλά από την άλλη μεριά προχωρούσατε τις διαδικασίες σας. Πότε; Χωρίς να κάνει αυτοψία καμμία υπηρεσία του Υπουργείου σας, δεχθήκατε το αίτημα και το υπόμνημα της εταιρείας η οποία έλεγε ότι είναι άδειες μικρής κλίμακας.

Τώρα θα μου πείτε κάτι, κύριε Υπουργέ; Υπάρχει και μία -ας μου επιτραπεί η έκφραση- διαστροφή επαγγελματική και ψάχνω το νόμο. Και βλέπω λοιπόν στο άρθρο 1α του ν.4014/2011 που προβλέπεται αυτό το οποίο εσείς αναφέρετε και υιοθετείτε, το οποίο ζητάει η εταιρεία; Δεν είναι κάτι το ξαφνικό. Το ζητάει η εταιρεία και λέει «κάντε αυτό, γιατί είναι έτσι». Εσείς γιατί ταυτίζεστε;

Και εν πάση περιπτώσει, πηγαίνετε να δείτε τι έχει γίνει. Πηγαίνετε να δείτε, κύριε Υπουργέ, γιατί το Συμβούλιο της Επικρατείας κάτι ξέρει και κάτι βλέπει. Και είδε και τους ισχυρισμούς σας και τους ισχυρισμούς της εταιρείας και τους ισχυρισμούς του δήμου και όλων και αναστέλλει και τη δεύτερη άδεια που δώσατε. Το ξέρετε αυτό; Θα τα καταθέσω στα Πρακτικά. Δίνει προσωρινή διαταγή και αναστέλλει την άδεια που έχετε εγκρίνει.

Αντιλαμβάνεστε ότι αυτό δεν είναι τιμητικό καν για το Υπουργείο; Αναστέλλει τη μια φορά, αναστέλλει την άλλη με προσωρινή διαταγή. Το Συμβούλιο Επικρατείας τα λέει αυτά, δεν τα λέω εγώ. Μπορείτε να μου πείτε, κύριε Υπουργέ, γιατί η δικαστική αρχή έχει άλλη άποψη από το Υπουργείο σας; Γιατί; Θα τα καταθέσω στα Πρακτικά να τα δείτε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αλλά από την άλλη μεριά θέλω να μου απαντήσετε στη δευτερολογία, γιατί αξίζει τον κόπο να γίνει κατανοητό. Πού το είδατε και πού το βρήκατε ότι είναι άδειες μικρής κλίμακας να φύγει από τον ένα χώρο να πάει στον άλλο μια ολόκληρη έκταση; Τα δεδομένα των διαστάσεων τα οποία προσδιόρισε η Πολεοδομία της Θήβας δεν είναι τυχαία, δεν είναι αυθαίρετα. Έκανε αυτοψία και τα είδε. Και επειδή δεν έκανε μόνο η Πολεοδομία αυτοψία, αλλά υπήρξαν και άλλες διαστάσεις, εγώ θα καταθέσω πάλι και θα δώσω και στα Πρακτικά τον πίνακα που φαίνεται τι έχει γίνει.

Και δεν είναι κάτι το αυθαίρετο, είναι σύμφωνα με τα δεδομένα της εταιρείας. Αυτό εδώ που βλέπετε είναι. Δεν ήταν εδώ. Εδώ είναι τώρα. Ήταν μπροστά. Καμμία σχέση σε χώρο, καμμία σχέση σε έκταση, καμμία σχέση ούτε σε εμβαδό, ούτε σε όγκο, καμμία σχέση!

Και μου λέτε εσείς, κύριε Υπουργέ, σήμερα αυτά με όλο τον σεβασμό που σας έχω και το ξέρετε προσωπικά, για όλες αυτές τις αλλαγές, όλα αυτά τα δεδομένα, και τις αυθαιρεσίες; Αλήθεια, μήπως επιβλήθηκε και πρόστιμο; Δεν ξέρω. Να δούμε αν έχει επιβληθεί και πρόστιμο. Υπήρχαν πενήντα εννέα χιλιάδες κυβικά μέτρα και σήμερα χωράει εκατόν δώδεκα χιλιάδες μέτρα. Πάει η οποιαδήποτε εταιρεία –δεν με ενδιαφέρει πώς λέγεται- αυτή η συγκεκριμένη όμως σήμερα και κάνει αυτά εν κρυπτώ χωρίς να ενημερώσει κανέναν ποτέ και για τίποτα; Γιατί αν δεν είχε γίνει αυτοψία της Πολεοδομίας Θήβας, δεν θα το έπαιρνε κανένας χαμπάρι. Θα ήταν όλα καλά. Πάει και κάνει εν κρυπτώ αυτά. Γιατί δεν έλεγε νωρίτερα ότι «ξέρετε, κύριοι Υπουργοί, επειδή είναι μείζονος σπουδαιότητας θέμα, εμείς θα κάνουμε και αυτό για να διευκολύνουμε».

Γιατί δεν το είπε; Γιατί τα κάνει εν κρυπτώ; Εγώ δεν το ξέρω και πιστεύω ότι δεν το ξέρετε και εσείς. Και ειλικρινά απορώ πως η δημόσια διοίκηση –γιατί έρχεστε και παρέρχεστε- η γραφειοκρατία εν πάση περιπτώσει, αποδέχεται αιτήματα και υπομνήματα εν λευκώ. Και ρωτάω: Έγινε αυτοψία από το Υπουργείο από την αρμόδια υπηρεσία που έδωσε την άδεια για να δει τι έχει γίνει και να πει οκ; Όχι. Η μελέτη είναι συγκεκριμένη και σαφής από το σχεδιάγραμμα που έχει συνταχθεί. Με τα δεδομένα της εταιρείας είναι αυτό. Μπήκε σε προσομοίωση και έβγαλε η μελέτη συγκεκριμένα δεδομένα και λέει ότι δεν ισχύουν αυτά.

Και υπάρχει επίσης, κύριε Υπουργέ -και δεν έχετε απαντήσετε σε αυτό, θα το πω- από τον Δήμο Τανάγρας έγγραφο συγκεκριμένο, το οποίο θα κατατεθεί στα Πρακτικά, με ερωτήματα περίπου σαν αυτά που σας κάνω σήμερα και βάζει αυτά τα ζητήματα. Και το γράφετε –αν μου επιτραπεί η λαϊκή έκφραση- στα παλαιότερα των υποδημάτων σας.

Δεν μπορώ να τα δεχθώ αυτά και δεν μπορώ να δεχτώ και αυτά που λέτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε, ολοκληρώστε.

**ΓΕΩΡΓΙΟΣ ΜΟΥΛΚΙΩΤΗΣ:** Καταλήγω, κύριε Πρόεδρε.

Καταλήγω, λέγοντας ότι μια μελέτη η οποία δεν έχει καμμία σχέση ούτε ως προς τις διαστάσεις ούτε ως προς τη θέση ούτε ως προς τη χωρητικότητα, έρχεται άδεια δική σας και τη νομιμοποιεί. Με ποιο δικαίωμα; Δεν πρέπει να υπήρχε διαφορετική ΑΕΠΟ; Δεν είναι ένα κενό και δεν είναι μια πρόκληση γενικότερα και όταν βλέπετε μια ολόκληρη κοινωνία να είναι αντίθετη με αυτή τη διαδικασία που ακολουθείτε;

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Γεώργιος Μουλκιώτης, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υφυπουργός και παρακαλώ για τον χρόνο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ, κύριε συνάδελφε, κατ’ αρχάς δεν μπορεί κανείς να κρύψει αν υφίσταται ή αν εξελιχθεί η παρανομία από κανέναν διότι θα ελεγχθεί. Το έργο είναι σε εξέλιξη, είναι σε φάση εκσκαφής.

Εγώ θα σας πω το εξής, αγαπητέ κύριε συνάδελφε. Δεν είναι ένα έργο το οποίο έχει διαμορφωθεί, είναι σε εξέλιξη. Γίνονται χωματουργικές εργασίες. Αναφέρετε ότι υπάρχουν υπερβάσεις σε σχέση με τα εγκεκριμένα. Όπως ξέρετε, σε όλες τις άδειες που εκδίδονται σήμερα, από τους ελεγκτές δόμησης σε όλη την πορεία εκτέλεσης εργασιών ελέγχεται σε διάφορες φάσεις η τήρηση της νομιμότητας και των γεωμετρικών στοιχείων. Άρα, αν κάποιος νομίζει ότι μπορεί να εξελίξει πράγματα διαφορετικά από αυτά που είναι εγκεκριμένα, κάνει λάθος και δεν πρόκειται να ξεπεραστεί από κανέναν.

**ΓΕΩΡΓΙΟΣ ΜΟΥΛΚΙΩΤΗΣ:** Δεν πήγατε να το δείτε, κύριε Υπουργέ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ακούστε με.

Η Υπηρεσία Δόμησης εκδίδει την άδεια και για κάθε άδεια που εκδίδεται πλέον σήμερα, υφίσταται έλεγχος. Δεν ξέρω τι μπορεί να έχει κανείς στο πίσω μέρος του μυαλού. Ξέρω όμως ότι όταν γίνει ο έλεγχος στην πρώτη φάση και υπάρχουν παρανομίες, θα υπάρξει διακοπή εργασιών και ό,τι ο νόμος προβλέπει. Άρα μην τρέχουμε για να πούμε ότι, επειδή κάποιος νομίζει ότι θα ξεγελάσει και δεν θα τηρήσει τα εγκεκριμένα για να καταστρέψει το περιβάλλον, θα το πετύχει. Δεν υφίσταται τέτοιο θέμα. Και ξαναλέω αυτό εκτιμάται…

**ΓΕΩΡΓΙΟΣ ΜΟΥΛΚΙΩΤΗΣ:** Το Υπουργείο σας το κάνει.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ακούστε με.

Και το Υπουργείο μας και το Υπουργείο Ανάπτυξης που έχει εκδώσει την οικοδομική άδεια. Αυτά ελέγχονται από την αρχή και σε όλες τις φάσεις και μέχρι το τέλος.

Εγώ αυτό το οποίο είπα είναι ότι από πλευράς μεταβολής λόγω της αλλαγής θέσης του κελιού του συγκεκριμένου και λόγω αλλαγής γεωμετρικών χαρακτηριστικών, δεν αλλάζει η ποσότητα που θα αποθηκευτεί. Γιατί το κελί αυτό γίνεται για να μεταφερθεί μια ποσότητα άπαξ και να σφραγιστεί η ποσότητα που υπάρχει. Άρα αυτό που θα αποθηκευτεί, δεν αλλάζει.

Σε ό,τι αφορά τον όγκο της εκσκαφής, γιατί αυτό που αναφέρεται είναι η επιφάνεια εκσκαφής στον πυθμένα της εκσκαφής, βλέπετε αυτό που προβλεπόταν στην πρώτη άδεια σε σχέση με αυτό που πραγματικά έχει προκύψει. Δεν είναι μόνο αυτό το στοιχείο που λαμβάνεται υπ’ όψιν. Για να έχουμε τον όγκο της εκσκαφής χρειάζεται και το ύψος, αλλά και η επιφάνεια στη στέψη της εκσκαφής. Μπαίνω σε ανάλυση μαθηματική, αλλά αυτός είναι ο πραγματικός τρόπος προσέγγισης εκσκαφής.

**ΓΕΩΡΓΙΟΣ ΜΟΥΛΚΙΩΤΗΣ:** Δεν έγινε αυτοψία από εσάς, όμως. Αν ήταν έτσι, να το δούμε.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Όλα αυτά, επειδή είναι σε εξέλιξη, τώρα διαμορφώνεται η εκσκαφή. Δεν πρόκειται κανείς να προκαταλάβει ή να προλάβει ή να διαμορφώσει συνθήκες που θα είναι κόντρα στα εγκεκριμένα σχέδια είτε από την πλευρά του το Υπουργείο Περιβάλλοντος είτε από την πλευρά του Υπουργείου Ανάπτυξης, που έχει εκδώσει την οικοδομική άδεια.

Σέβομαι την αγωνία σας. Εκείνο που κατηγορηματικά θέλω να σας πω είναι ότι δεν υπάρχει περίπτωση να κάνουν διαφορετικά πράγματα από εκείνα που θα προβλέπει η οικοδομική άδεια. Δεν γνώριζα για το θέμα της προσωρινής αναστολής. Δεν το γνωρίζω, πρέπει να είναι πολύ φρέσκο, θέμα ημερών. Αλλά εκείνο όμως που γνωρίζω εκ των προτέρων, και σας το λέω να το πάρετε τοις μετρητοίς, είναι ότι εξελισσόμενο το έργο θα υπάρξουν και αυτοψίες και έλεγχοι και περιβαλλοντικοί, αλλά και οικοδομικοί για τα έργα που εξελίσσονται.

Άρα κλείνοντας, και δεν θέλω να ταλαιπωρήσω άλλο, απάντησή μου είναι σε όλα αυτά τα οποία είπατε ότι εξήγησα γιατί η μεταβολή θέσης και η αλλαγή των γεωμετρικών χαρακτηριστικών, εξήγησα γιατί είναι μικρής κλίμακας περιβαλλοντικά η μεταβολή.

**ΓΕΩΡΓΙΟΣ ΜΟΥΛΚΙΩΤΗΣ:** Σε ποια διάταξη υπάρχει; Πουθενά, το ξέρετε καλύτερα από εμένα.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Τίποτα δεν στηρίζεται στο πουθενά και ό,τι στηρίζεται στο πουθενά καταπίπτει στο αρμόδιο δικαστήριο και στο Συμβούλιο Επικρατείας. Γιατί κανείς δεν μπορεί και δεν έχει δικαίωμα να καλύψει ούτε να κρύψει. Είμαστε εδώ -γιατί εδώ θα είμαστε, να είμαστε καλά- να παρακολουθήσουμε την εξέλιξη του έργου, που σε καμμία περίπτωση δεν θα επιτραπεί να είναι κατά παρέκκλιση των εγκεκριμένων, και πολεοδομικά, αλλά και περιβαλλοντικά.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την πρώτη με αριθμό 158/5-11-2024 επίκαιρη ερώτηση δεύτερου κύκλου του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Ανάπτυξης με θέμα: «Από την εξυγίανση στο ναυάγιο και από τη σωτηρία στις εικονικές συναλλαγές».

Έχετε τον λόγο, κύριε συνάδελφε.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρία Υπουργέ, να μου επιτραπεί η έκφραση, μια φορά και έναν καιρό στη χώρα μας υπήρχε η βιομηχανία ζάχαρης. Μια βιομηχανία η οποία έδινε εισόδημα σε χιλιάδες τευτλοπαραγωγούς, αλλά και προστιθέμενη αξία στη μεταποίηση. Αντικείμενο αυτής της ερώτησης δεν είναι τα αίτια που οδηγηθήκαμε στην πτώχευση της βιομηχανίας ζάχαρης, όπως η κακοδιαχείριση κ.λπ., αλλά είναι αυτό το οποίο έγινε μετά.

Το 2019, όντας η βιομηχανία ζάχαρης σε εκκαθάριση, με παθητικό, με χρέη κ.λπ. η Κυβέρνησή σας πήρε μια πρωτοβουλία διά του κ. Γεωργιάδη και έγινε μια συμφωνία εξυγίανσης της βιομηχανίας ζάχαρης. Να θυμίσω εδώ ότι εξυγίανση δεν σημαίνει ρευστοποίηση του ενεργητικού ούτε έχει σκοπό την ικανοποίηση των πιστωτών. Ο σκοπός της εξυγίανσης είναι να μπει πάλι σε παραγωγική λειτουργία το εργοστάσιο και θα στηρίζονταν και οι τευτλοκαλλιεργητές.

Τι είπε τότε η Κυβέρνησή σας; «Ένα μεγάλο πρόβλημα που μας κληροδοτήθηκε», είπε ο τότε Υπουργός Ανάπτυξης, «από την προηγούμενη Κυβέρνηση», λες και ο κόσμος δεν ξέρει πότε πτώχευσε και γιατί η βιομηχανία ζάχαρης, «μετά από δική μου επίπονη προσπάθεια», λέει ο τότε Υπουργός, «του κ. Σκρέκα και του κ. Παπαθανάση βρήκε τη λύση του. Ένας δυνατός Έλληνας επιχειρηματίας αποφάσισε να αναλάβει ένα σημαντικό ρίσκο, αλλά στο τέλος θα βγάλει και τους τευτλοπαραγωγούς και την Ελληνική Βιομηχανία Ζάχαρης ασπροπρόσωπους. Η Ελλάδα θα ξαναμπεί στον χάρτη της παραγωγής ζάχαρης». Προσέξτε, παίρνει τον λόγο ο άλλος Υπουργός, ο κ. Παπαθανάσης «Με τη σημερινή συμφωνία δίνουμε μια νέα πνοή σε μια παλιά ακμάζουσα βιομηχανία, αυτή της ζάχαρης. Πιστεύουμε ότι αυτή η αρχή θα είναι αρχή μιας μεγάλης πορείας για τη βιομηχανία ζάχαρης» και ο κ. Σκρέκας πάλι το ίδιο.

Έγινε αυτή η απόφαση εξυγίανσης, η οποία προέβλεπε συγκεκριμένα πράγματα, κυρία Υπουργέ, θεωρώ ότι τα γνωρίζετε. Δηλαδή να ξεκινήσουν στο Πλατύ Ημαθίας και στις Σέρρες τα εργοστάσια μέσω μεταβίβασης της επιχείρησης σε οκτώ εταιρείες συμφερόντων της Τράπεζας Πειραιώς.

Μάθαμε ότι κάποιοι από τους εμπλεκόμενους στην εξυγίανση εμπλέκονται και σε εικονικά τιμολόγια με την Αρχή Καταπολέμησης του Μαύρου Χρήματος, με τη Συνεταιριστική Τράπεζα Κεντρικής Μακεδονίας. Σήμερα, το 2024, ως Κυβέρνηση, δεδομένου ότι το πήρατε πάνω σας, τι έχετε να πείτε; Ξεκίνησε η παραγωγική διαδικασία της ζάχαρης; Στηρίζονται οι τευτλοπαραγωγοί; Τα εργοστάσια σε τι κατάσταση βρίσκονται και ποιες είναι οι ενέργειες;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η Υπουργός κ. Παπαδημητρίου.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ευχαριστώ, κύριε Πρόεδρε.

Κύριε συνάδελφε, θα ξεκινήσω με την ίδια φράση όπως ξεκινήσατε και εσείς. Μια φορά κι έναν καιρό, πράγματι, κύριε Κόκκαλη, γιατί θα πρέπει να θυμάστε πάρα πολύ καλά τι έγινε με την παραγωγή ζαχαρότευτλων, όπως και με τα εργοστάσια της ζάχαρης. Γιατί, κύριε συνάδελφε, γνωρίζετε πολύ καλά ότι η παραγωγή ζάχαρης στη χώρα μας ουσιαστικά είχε σταματήσει από το 2019 επί της διακυβέρνησης ΣΥΡΙΖΑ.

Τον Νοέμβριο του 2019 η Κυβέρνηση της Νέας Δημοκρατίας κατέβαλε μια προσπάθεια για την αναβίωση της Ελληνικής Βιομηχανίας Ζάχαρης η οποία ήταν προτεραιότητα, προκειμένου αφ’ ενός να επιτευχθεί η επανεκκίνηση της παραγωγικής διαδικασίας των εργοστασίων και αφ’ ετέρου να εξασφαλιστεί η διάσωση της τευτλοπαραγωγής. Ως αποτέλεσμα επήλθε η υπογραφή της σχετικής συμφωνίας.

Στο πλαίσιο αυτής της συμφωνίας μισθώθηκαν τα εργοστάσια Πλατέος και Σερρών. Όσον αφορά τα υπόλοιπα εργοστάσια συνέχισαν να είναι στην κυριότητα της Ελληνικής Βιομηχανίας Ζάχαρης χωρίς όμως να λειτουργεί κανένα από αυτά. Κατά την περίοδο 2020 και στο πλαίσιο της συμφωνίας συνήφθησαν συμφωνητικά με διακόσιους εξήντα οκτώ παραγωγούς σε διάφορες περιοχές της Ελλάδας, στην Ορεστιάδα, την Κομοτηνή, την Καβάλα, τη Δράμα, τις Σέρρες, την Κατερίνη, την Ημαθία, τη Φλώρινα, τη Λάρισα, τα Τρίκαλα, τον Δομοκό, συνολικής έκτασης δέκα χιλιάδων σαράντα τεσσάρων στρεμμάτων.

Στο ανωτέρω διάστημα δεν υπήρξε παραγωγή ζάχαρης και συνεπώς δεν έγινε ζαχαρομέτρηση και δεν προσδιορίστηκε ο ζαχαρικός τίτλος. Παρ’ όλα αυτά τα ζαχαρότευτλα που καλλιεργήθηκαν παρελήφθησαν από την εταιρεία, η οποία κατάφερε να τα μεταπωλήσει ως ζωοτροφή ή ως πρώτη ύλη για την παραγωγή βιοαερίου. Το έτος 2021 η καλλιεργούμενη έκταση ήταν περίπου τέσσερις χιλιάδες στρέμματα, σύμφωνα με τα στοιχεία που έχουμε από τον ΟΣΔΕ, χωρίς παραγωγή ζάχαρης από αυτά. Τα έτη 2022 και 2023 η καλλιεργούμενη έκταση περιορίζεται σε μόλις επτακόσια είκοσι δύο και τριακόσια είκοσι οκτώ στρέμματα αντίστοιχα, επίσης χωρίς παραγωγή ζάχαρης.

Είναι αλήθεια ότι οι υψηλές θερμοκρασίες το καλοκαίρι είχαν ως αποτέλεσμα να απαιτούνται πολλά ποτίσματα με υψηλό κόστος, αλλά και φυσικά και χαμηλή περιεκτικότητα ζάχαρης. Έτσι λοιπόν λόγω της χαμηλής ανταγωνιστικότητας, οφειλόμενη στο υπερβολικό κόστος παραγωγής, που είναι τουλάχιστον δυόμιση φορές μεγαλύτερο από τον ευρωπαϊκό μέσο όρο, οι εκτάσεις και οι καλλιεργητές μειώθηκαν παρ’ όλο που χορηγούνταν, όπως ανέφερα και παραπάνω, με συνδεδεμένη ενίσχυση μέχρι και το 2022, για να στηριχθούν οι παραγωγοί μας. Αυτό το γεγονός όμως οδήγησε στη μη παραγωγή ζάχαρης στη χώρα μας.

Παρ’ όλα αυτά όσον αφορά τον πρωτογενή τομέα και παρά τις πρωτοφανείς συνθήκες με κυρίαρχη την κλιματική κρίση, κύριε συνάδελφε, από αυτή την Κυβέρνηση γίνονται εντατικές και στοχευμένες προσπάθειες με σκοπό τη μείωση του κόστους παραγωγής και την οργάνωση των αγροτών σε συλλογικά και συνεργατικά σχήματα, ώστε να ενισχυθεί ο πρωτογενής τομέας παραγωγής.

Ο Πρωθυπουργός έχει δώσει σαφείς κατευθύνσεις για την πορεία που θα ακολουθήσει η Κυβέρνηση στις πολιτικές για το μετασχηματισμό της γεωργικής και κτηνοτροφικής παραγωγής, ώστε να επιτύχουμε τον στόχο για τη δημιουργία ενός ανταγωνιστικού πρωτογενούς τομέα.

Κύριε συνάδελφε, ας μην ξεχνάμε ότι την ευθύνη για τις τύχες της καλλιέργειας των τεύτλων και την παραγωγή ζάχαρης και την ευθύνη για τη λειτουργία των εργοστασίων στην Ελλάδα την είχε επί τεσσεράμισι χρόνια η προηγούμενη κυβέρνηση, η δική σας κυβέρνηση, η κυβέρνηση του ΣΥΡΙΖΑ, χωρίς να έχει διασφαλίσει καμμία απολύτως λύση και έχοντας σε εκκρεμότητα χιλιάδες καλλιεργητές. Αντιθέτως, ας θυμηθείτε ότι όποια παρέμβαση έγινε εκείνη την εποχή ήταν εξαιρετικά ατυχής. Ενδεικτικά, μόνο θέλω να αναφέρω, κύριε συνάδελφε, ότι στα χρόνια της διακυβέρνησής σας συσσωρεύονταν μεγάλες ζημίες και οι λογιστικές χρήσεις με ζημίες εκατομμυρίων ευρώ κάθε χρόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

**ΒΑΣΙΛΕΙΟΣ ΚΟΚΚΑΛΗΣ:** Υπέθεσα ότι θα κάνουμε μια εποικοδομητική συζήτηση και όλα αυτά προϋποθέτουν την αυτογνωσία, προϋποθέτουν κάποια βασικά πράγματα.

Πρώτον, θέλετε να πείτε ότι στην προηγούμενη κυβέρνηση οφείλεται η χρεοκοπία της Βιομηχανία Ζάχαρης και η μη παραγωγή ζάχαρης; Πότε πτώχευσε, κυρία Υπουργέ, η Βιομηχανία Ζάχαρης; Πότε ετέθη σε εκκαθάριση; Το γνωρίζετε; Ποια χρονιά; Το 2015; Μήπως είναι πιο νωρίς;

Αυτά είναι αδιανόητα. Αντί να ζητήσετε συγγνώμη γι’ αυτό το εγχείρημα που αναλάβατε το 2019, το 2020, αντί να ζητήσετε συγγνώμη, έρχεστε και λέτε ότι φταίμε εμείς.

Μειώθηκε η παραγωγή ζάχαρης, είπατε, επειδή μειώθηκαν οι καλλιεργούμενες εκτάσεις. Σωστά; Γιατί συνέβη αυτό, κυρία Υπουργέ; Διότι ο επιχειρηματίας δεν λειτουργούσε τα εργοστάσια και έπαιρνε τα τεύτλα για ζωοτροφές και όχι επειδή θέλουν πολύ πότισμα και λόγω της κλιματικής αλλαγής. Γι’ αυτό μειώθηκαν οι εκτάσεις. Τη συμφωνία, την επισφραγίσατε ως Κυβέρνηση. Έχετε απίστευτο θράσος ως Κυβέρνηση, ειλικρινά.

Εμείς είχαμε βάλει 30 εκατομμύρια, αλλά δεν πανηγυρίσαμε ότι σώσαμε τη χρεοκοπημένη Βιομηχανία Ζάχαρης. Ούτε θα το κάνουμε τώρα. Αυτή είναι η διαφορά μας. Την παραλάβαμε χρεοκοπημένη. Θέλετε να συμφωνήσουμε; Δεν την κάναμε πιο ζημιογόνα. Είναι δύσκολη η εξεύρεση λύσης, γιατί έχει να κάνει και με νομικές διαδικασίες, με εξυγίανση, έχει να κάνει με χρέη. Αλλά από το 2020 να πανηγυρίζουν τέσσερις Υπουργοί ότι η Βιομηχανία Ζάχαρης ξαναμπαίνει σε λειτουργία; Τι ωραία, τι καλά! Και έρχεστε τώρα εδώ και κουνάτε το δάχτυλο και λέτε ότι φταίει το ΣΥΡΙΖΑ; Δεν ντρέπεστε;

Συγγνώμη, αλλά σας ακούν παραγωγοί. Και λέτε ότι η ζάχαρη μειώθηκε στη χώρα μας, επειδή μειώθηκαν οι εκτάσεις; Γιατί μειώθηκαν οι εκτάσεις; Γιατί απλούστατα, κυρία Υπουργέ, οι παραγωγοί, όταν συμβάλλονται με έναν επιχειρηματία, αν ο επιχειρηματίας δεν λειτουργήσει το εργοστάσιο, θα πάρει κοψοχρονιά το προϊόν. Γι’ αυτό και τα πήγαινε για ζωοτροφές. Λειτούργησαν αυτά τα εργοστάσια τα οποία δεσμεύτηκε επιχειρηματίας; Είναι ερημωμένα, ναι ή όχι; Και πανηγυρίζετε από πάνω; Και κουνάτε το δάχτυλο; Έλεος! Μόνο αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κυρία Υπουργέ, αλλά να μείνετε εντός του χρόνου σας.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Κύριε συνάδελφε, όψιμο το ενδιαφέρον σας.

Και επειδή κάνατε μια αναφορά για το έτος 2015, τότε να σας θυμίσω για τα 35 εκατομμύρια ότι είναι μια περίπτωση η οποία θεωρείται κρατική ενίσχυση, η οποία ελέγχεται ακόμη από την Ευρωπαϊκή Αρχή Ανταγωνισμού, τη DG Comp, και ότι εσείς στη συνέχεια επιχειρήσατε να βρείτε έναν άλλον επενδυτή, κύριε συνάδελφε –πράγμα που παραβλέπετε-, έναν επενδυτή ο οποίος, επίσης, διώκεται και δεν ξέρουμε ποια είναι η τύχη του και του είχατε χορηγήσει και γραφεία και αυτοκίνητα μέσα στη Βιομηχανία Ζάχαρης. Αυτά, όμως, τα παραβλέπουμε.

Κύριε συνάδελφε, αυτή η Κυβέρνηση νοιάζεται και για τον πρωτογενή τομέα παραγωγής και για τους αγρότες μας, για τους κτηνοτρόφους μας και για όλον τον παραγωγικό ιστό της πατρίδας μας. Θα πρέπει να δείτε όσα έχουν γίνει το τελευταίο διάστημα. Για πρώτη φορά -επιτρέψτε μου να αναφερθώ λίγο στον τομέα αρμοδιότητάς μου, στη βιομηχανία- η πατρίδα μας έχει εθνική στρατηγική για τη βιομηχανία, για πρώτη φορά ενισχύει τον παραγωγικό ιστό της χώρας μας, με αποτέλεσμα να ενισχύεται και η πρωτογενής παραγωγή. Μέσω του Ταμείου Ανάκαμψης, κύριε συνάδελφε -ένα χρηματοδοτικό εργαλείο στο οποίο πρωτοστάτησε ο Έλληνας Πρωθυπουργός- καταφέρνουμε να αναζητήσουμε και πάλι τη βιομηχανία μας. Μετά από λίγες ημέρες θα ανακοινώσουμε απόφαση για την ενίσχυση μικρομεσαίων επιχειρήσεων με ποσό 106 εκατομμυρίων ευρώ. Επίσης, αναβιώνουμε τα βιομηχανικά πάρκα, ούτως ώστε να γίνουν ελκυστικοί προορισμοί για τη βιομηχανία μας. Απλοποιούμε όλες τις γραφειοκρατικές διαδικασίες, για να ενισχύσουμε τον παραγωγικό ιστό της χώρας μας.

Πριν από λίγες ημέρες ο Υπουργός, ο Τάκης Θεοδωρικάκος, ήταν στον τόπο σας, στη Λάρισα, και συζητώντας για την ανασυγκρότηση της Θεσσαλίας ανακοίνωσε τα εκατομμύρια –ναι, κύριε συνάδελφε- που θα δοθούν για τη στήριξη και της Θεσσαλίας αλλά και όλων των παραμεθόριων περιοχών.

Εσείς νομίζω ότι θα πρέπει να κάνετε την αυτοκριτική σας για εκεί που οδηγήσατε τη χώρα στα χρόνια της διακυβέρνησής σας και για την καταστροφή όλου του παραγωγικού ιστού της χώρας και του γεωργικού τομέα και του κτηνοτροφικού και της βιομηχανίας και της μεταποίησης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πέμπτη με αριθμό 175/11-11-2024 επίκαιρη ερώτηση πρώτου κύκλου της Βουλευτού Φλώρινας της Κ.Ο. «ΝΕΑ ΑΡΙΣΤΕΡΑ» κ. Θεοπίστης Πέρκα προς τον Υπουργό Περιβάλλοντος και Ενέργειαςμε θέμα: «Ποιο είναι το εργασιακό μέλλον των εργαζομένων στον Ατμοηλεκτρικό Σταθμό (ΑΗΣ) Μελίτης στην Φλώρινα;».

Ελάτε, κυρία συνάδελφε.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Υπουργέ, σύμφωνα με τον υποτιθέμενο σχεδιασμό της Κυβέρνησης ως προς την απολιγνιτοποίηση, ο «ΑΗΣ Μελίτης» αρχικά θα έπρεπε να κλείσει -είναι η δεύτερη πιο σύγχρονη μονάδα μετά την Πτολεμαΐδα 5, όπως ξέρετε- το αργότερο μέχρι το 2023. Μετά, λόγω ενεργειακής κρίσης και λόγω κινδύνου ενεργειακής επάρκειας και με δεδομένη και τη ρευστότητα του φυσικού αερίου άλλαξε ο σχεδιασμός. Ήταν να κλείσει στις 31-12-2025. Ξαφνικά άλλαξε ξανά ο σχεδιασμός της Κυβέρνησης και θα κλείσει τέλος του 2024, παρ’ όλο που υπάρχουν διαθέσιμες ώρες λειτουργίας.

Κατ’ αρχάς, ο εμπαιγμός της Κυβέρνησης είναι το εξής γεγονός: Η Κυβέρνηση έχει δώσει άδεια εξόρυξης λιγνίτη στη Φλώρινα, στην Αχλάδα, τουλάχιστον μέχρι το 2028, ώστε ο Όμιλος Μυτιληναίου να μπορεί να εξάγει στη Βόρεια Μακεδονία λίγα χιλιόμετρα δίπλα από τη Φλώρινα και να καίγεται εκεί ο λιγνίτης, για να έχει φτηνό ρεύμα για τη βιομηχανία του. Αυτό γίνεται. Εξήντα με εβδομήντα φορτηγά κάθε μέρα περνάνε τα σύνορα Φλώρινα-Μπίτολα. Και μάλιστα, εδώ να καταγγείλω ότι οι μεταφορείς είναι συνήθως Μπιτολιάνοι. Δηλαδή, οι ντόπιοι μεταφορείς έχουν μείνει χωρίς δουλειά. Και προσφάτως έχω χάσει τον καλύτερό μου φίλο σε ένα τέτοιο τροχαίο, που πήρε το φορτηγό του, γιατί τόσα χρόνια δούλευε με τον λιγνίτη. Το καταγγέλλω και αυτό.

Αυτό που αποδεικνύεται για ακόμη μια φορά είναι ότι δεν υπήρχε κανένα απολύτως σχέδιο γι’ αυτήν την απολιγνιτοποίηση. Σωστά το καταγγέλλαμε τότε. Δεν υπήρχε ούτε το Σχέδιο Αναπτυξιακής Μετάβασης ούτε το Πρόγραμμα Διοίκησης Αναπτυξιακής Μετάβασης (ΠΔΑΜ) ούτε τα ενσωματωμένα εδαφικά σχέδια, τα ΕΣΔΙΜ, που υποτίθεται είχαν ως βασικό στόχο την ομαλή προσαρμογή στην απολιγνιτοποίηση. Και το αντιστάθμισμα των κοινωνικοοικονομικών επιπτώσεων χωρίς σχέδιο απολιγνιτοποίησης, όλα αυτά είναι φούσκα, γιατί δεν έχει γίνει απολύτως τίποτα στην περιοχή. Οι λιγνιτικές περιοχές έμειναν στη μοίρα τους.

Αυτήν τη στιγμή στον «ΑΗΣ Μελίτης» εργάζονται εκατόν εξήντα μόνιμοι υπάλληλοι και πάνω από εκατόν είκοσι υπάλληλοι που είναι ορισμένου και αορίστου χρόνου, δηλαδή οκτάμηνοι και εργολαβικοί. Ταυτόχρονα, βέβαια να ληφθεί υπ’ όψιν ότι υπάρχουν και άλλοι επηρεαζόμενοι, όπως είναι οι μεταφορείς, όπως είναι επιχειρήσεις που δουλεύουν γύρω από τον λιγνίτη. Γενικώς, υπάρχει μια καταστροφή στην περιοχή. Δεν υπάρχει αμφιβολία. Και δεν υπάρχει φυσικά καμμία μέριμνα από την Κυβέρνηση.

Η απολιγνιτοποίηση, για να είναι δίκαιη, θα πρέπει να έχει και τα αντισταθμιστικά μέτρα και πολιτικές που θα εξασφαλίζουν ακριβώς αυτήν τη βιώσιμη ενεργειακή και οικονομική ανάπτυξη σε αυτήν τη μετάβαση με κοινωνική δικαιοσύνη και σταθερότητα.

Αντ’ αυτού, με αυτήν την αιφνίδια απόφασή σας, οι εργαζόμενοι του «ΑΗΣ Μελίτης» θα χάσουν τις θέσεις τους. Σωματεία, σύλλογοι, το εργατικό κέντρο, το εμποροϋπαλληλικό, το εθνικό επαγγελματικό σωματείο εμποροϋπαλλήλων, όλοι υποστηρίζουν την επιτροπή αγώνα των εργαζομένων, γιατί μένουν στον δρόμο μετά από τόσα χρόνια δουλειάς και παρουσίας, για να έχει φως όλη η Ελλάδα. Πετιούνται στον δρόμο.

Την Παρασκευή είχε μια μεγάλη κινητοποίηση. Η Φλώρινα και η κοινωνία είναι πολύ ενωμένη και ρωτάμε αν τα μέτρα αυτά των υποχρεωτικών μετακινήσεων που έχετε προβλέψει είναι προς τη σωστή κατεύθυνση, είναι προς όφελος των λιγνιτικών περιοχών και τι μέτρα έχουν ληφθεί για να μην απολυθούν, για να βρουν δουλειά οι εργολαβικοί και σε ποιον τομέα μπορούν να απορροφηθούν.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αξιότιμη κυρία συνάδελφε, η απολιγνιτοποίηση, όπως ξέρετε, είναι μια απόφαση που έχει ληφθεί ή που θα έπρεπε να έχει ληφθεί εδώ και πάρα πολύ καιρό, διότι από το 2010, όταν ήμουν Ευρωβουλευτής, καθορίστηκαν οι ώρες τις οποίες θα είχαν επιπλέον οι λιγνίτες και είχα δώσει τότε μια μάχη και κερδίσαμε τουλάχιστον δώδεκα ή δεκαοκτώ μήνες στο Ευρωκοινοβούλιο επιπλέον ώρες για τα εργοστάσια εκεί, τα οποία, λόγω των πολύ κακών επιδόσεων από πλευράς ρύπων -όχι CO2, των υπολοίπων ρύπων- δεν μπορούσαν να ανταποκρίνονται στην ευρωπαϊκή νομοθεσία.

Παρ’ όλα αυτά, η κυβέρνηση από την οποία παραλάβαμε υπνοβάτησε μέχρι το 2019 χωρίς να κάνει οποιαδήποτε σοβαρή προετοιμασία για το ενεργειακό σύστημα της χώρας, εν όψει της μαθηματικά ερχόμενης απολιγνιτοποίησης.

Στη συνέχεια -πράγμα το οποίο άλλαξε και τους σχεδιασμούς- ήρθε η ενεργειακή κρίση, η οποία ήταν απρόβλεπτη και η οποία μας έβαλε για μια χρονιά σε πάρα πολύ υψηλές τιμές του αερίου, τιμές παρανοϊκά υψηλές, χάρη στον κ. Πούτιν, τις οποίες πλήρωσε η Ευρώπη, πλήρωσε και η δική μας χώρα πολύ ακριβά, αρκετά δισεκατομμύρια. Σημαντικό κομμάτι του ΑΕΠ του 2022 και ένα κομμάτι του 2023 το πληρώσαμε άνευ λόγου και αιτίας, εξαιτίας αυτού του πολέμου στην Ουκρανία.

Το σχέδιο της απολιγνιτοποίησης για την περίπτωση των ανθρώπων έχει τρία στοιχεία: έχει ένα ειδικό πρόγραμμα οικειοθελούς αποχώρησης εργαζομένων που καλύπτει σημαντικό μέρος των τακτικών αποδοχών και ασφαλιστικών υποχρεώσεων ως την ημερομηνία συνταξιοδότησης, δηλαδή καλύπτει, όπως κάνουν τα σχέδια εθελουσίας, πολλούς ανθρώπους, και γι’ αυτούς που δεν θα ήθελαν να συμμετάσχουν, στη δυτική Μακεδονία δημοσιοποιήθηκαν πάνω από διακόσιες κενές οργανικές θέσεις, στις οποίες μπορούν οι μισθωτοί του ΑΗΣ Μελίτης να αιτηθούν την τοποθέτησή τους είτε στη ΔΕΗ είτε στον ΔΕΔΔΗΕ. Ταυτόχρονα έχει προχωρήσει και πρόγραμμα επανεκπαίδευσης και αξιοποίησης των εργαζομένων μέσα στην επιχείρηση.

Συνεπώς, δεν υφίσταται θέμα υποχρεωτικής μετακίνησης ή μετάθεσης, υπάρχει ένα πακέτο λύσεων και θα επιλέξουν οι εργαζόμενοι το πώς θα αξιοποιήσουν κάθε ένα από αυτά. Και αφού ολοκληρωθεί αυτή η διαδικασία, θα δούμε τι θα γίνει παραπέρα. Άλλωστε η Μελίτη είναι πιθανόν να χρειαστεί για λόγους ενεργειακής ασφάλειας να παραμείνει ελάχιστους μήνες ακόμη, οπότε υπάρχει λίγος χρόνος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία συνάδελφε.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Υπουργέ, πραγματικά εμένα με εκπλήσσει η πρόταση. Είπατε για διακόσιες θέσεις οργανικές στη Δυτική Μακεδονία, γιατί αυτά που έχουν μεταφερθεί στους εργαζόμενους είναι μόνο είκοσι πέντε θέσεις εργασίας στον ΑΗΣ, με τον επικεφαλής είκοσι έξι, πέντε θέσεις προσωπικό καθαριότητας και από εκεί και πέρα, θα υπάρχει πρόγραμμα μετακίνησης προσωπικού γιατί οι προτεινόμενες ειδικότητες δεν επαρκούν για να καλύψουν όλο το προσωπικό. Αυτό είναι που υπάρχει. Αν δεσμεύεστε ότι υπάρχουν διακόσιες θέσεις εντός δυτικής Μακεδονίας…

Και επίσης, εδώ κοιτάξτε τι γίνεται τώρα. Ο κόσμος ή αναγκαζόταν να φύγει εκτός Δυτικής Μακεδονίας ή έπρεπε να απολυθεί γιατί κόβεται το επίδομα ενοικίου εντός της Περιφέρειας Δυτικής Μακεδονίας, αλλά δίνεται όταν πάνε εκτός δυτικής Μακεδονίας. Και εδώ μπαίνει ένα θέμα. Πραγματικά σας το λέω αδειάζει η δυτική Μακεδονία, χάθηκαν και έδρες στις εκλογές, φεύγει ο πληθυσμός, αραιώνει, δηλαδή σε λίγο θα έρθει η ερημοποίηση.

Μου απάντησατε για τις μόνιμες θέσεις, το κρατάω και επανέρχομαι για το εργολαβικό προσωπικό το οποίο καλύπτει πάγιες και διαρκείς ανάγκες τόσα χρόνια. Ήταν υπό ομηρία βεβαίως, η ΔΕΗ τους εκμεταλλεύτηκε, δούλεψαν όπως δούλευαν οι άνθρωποι και τώρα δεν υπάρχει καμμία πρόβλεψη γι’ αυτούς. Θα έπρεπε στοιχειωδώς. Δεν είναι δυνατόν σε περιοχές που έχουν δώσει τόσα πολλά οι εργαζόμενοι να αναγκάζονται να φύγουν, να μένουν χωρίς δουλειά. Είναι πολύ άδικο, είναι τραγικό.

Όταν λέμε σχέδιο απολιγνιτοποίησης, περιλαμβάνει αυτές τις θέσεις εργασίας που αν θυμάστε ο ίδιος ο Πρωθυπουργός έλεγε ότι θα δημιουργηθούν δέκα χιλιάδες νέες θέσεις εργασίας, η Ευρώπη προέβλεπε ότι θα χαθούν είκοσι χιλιάδες θέσεις εργασίας και τώρα σε ό,τι σχεδιασμό βλέπουμε από εσάς καλύπτετε τέσσερις χιλιάδες θέσεις εργασίας. Εσείς μου έχετε πει ότι μειώνεται η ανεργία. Βέβαια, γιατί φεύγουν όλοι. Δεν είναι λύση αυτή. Πρέπει να βρεθούν άμεσα οι λύσεις και για τους εργολαβικούς.

Εγώ θα ρωτήσω πού είναι αυτές οι επενδύσεις που είχατε εξαγγείλει το 2019 που θα δημιουργούσαν αυτές τις χιλιάδες θέσεις εργασίας. Πού είναι οι επενδύσεις του ειδικού καθεστώτος του αναπτυξιακού νόμου; Πού είναι τα 7,5 δισεκατομμύρια; Μαλώναμε σε αυτή την Αίθουσα. Εμείς λέγαμε 1,6 δισεκατομμύριο, εσείς λέγατε 7,5 δισεκατομμύρια. Τελικά τίποτα δεν έχει αξιοποιηθεί. Τεράστιο πρόβλημα. Δεν έχουν προχωρήσει όσα είχατε υποσχεθεί.

Αυτά τα μεγάλα επενδυτικά σχέδια βλέπουμε ότι δεν υλοποιούνται. Αποσύρουν το ενδιαφέρον τους οι εταιρείες. Προσφάτως η «ADVENT TECHNOLOGIES» στην Κοζάνη απεντάχθηκε. Άλλοι αποσύρουν το ενδιαφέρον τους γιατί δεν υπάρχουν τα κίνητρα, δεν υπάρχουν ακόμα τα ειδικά πολεοδομικά για τη χωροθέτηση των επενδύσεων, υπάρχει καθυστέρηση στην αποκατάσταση των εδαφών και μη εξασφάλιση ασφάλειας δικαίου, αφού υπάρχει έντονος προβληματισμός ως προς τη συνταγματικότητα των όποιων παρεμβάσεων, χαμηλά κίνητρα κ.λπ..

Άρα ούτε οι μεγάλες επενδύσεις. Μηδέν μέχρι σήμερα. Μάλιστα η κατανομή των πόρων σε σχέση με μεγάλες, μικρομεσαίες και μικρές είναι τελείως άνιση και έξω από τη λογική του ταμείου δίκαιης μετάβασης. Τα ποσοστά δηλαδή είναι απίστευτα.

Και να σας πω κάτι, κύριε Υπουργέ; Αναφερθήκατε ξανά στην προηγούμενη κυβέρνηση. Πόσα χρόνια πρέπει να κυβερνάτε για να αναλάβετε μια ευθύνη γι’ αυτό που εξαγγείλατε; Και έχει σημασία, θα έκλειναν οι μονάδες, βεβαίως και θα έκλειναν γιατί έχουμε και κλιματική κρίση, σταδιακά.

Εσείς κλείνετε τον λιγνίτη και βάζετε φυσικό αέριο, είμαστε η χώρα με τις μεγαλύτερες επενδύσεις -8 δισεκατομμύρια στην προηγούμενη θητεία- σε έργα φυσικού αερίου -μην αναφερθώ ξανά στην τηλεθέρμανση με το φυσικό αέριο, δεν μπορώ- και πέντε χρόνια το μόνο που έχει γίνει είναι επιτροπές, φορείς, ΕΕΔΑΜ, η «ΜΕΤΑΒΑΣΗ Α.Ε.», όλοι αυτοί στην Αθήνα με υψηλούς μισθούς και μπόνους. Είναι μηδέν στην περιοχή. Θέλω να το καταλάβετε αυτό.

Πηγαίνετε μια βόλτα την Τετάρτη που έχουν κινητοποίηση πάλι οι εργαζόμενοι και όλη η κοινωνία της Φλώρινας και πείτε τους τι ωραία τα έχετε πάει και τι ωραία τα έχετε σχεδιάσει. Η δίκαιη μετάβαση θέλει σχεδιασμό σοβαρό, θέλει και πόρους και δίκαιη κατανομή των πόρων και δεν γίνεται τίποτα από όλα αυτά.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Επίσης, αγαπητή κυρία συνάδελφε, θέλει να ρωτάτε και τον αρμόδιο Υπουργό, γιατί, όπως πολύ καλά γνωρίζετε, η δίκαιη μετάβαση ανήκει στο Υπουργείο Οικονομικών σήμερα και προηγουμένως πάλι δεν ανήκε στο Υπουργείο Οικονομικών που έχω υπηρετήσει, ανήκε στο Υπουργείο Ανάπτυξης και δεν είναι σωστό, δεν μπορώ να απαντήσω για θέματα που δεν είναι αρμοδιότητάς μου.

**ΘΕΟΠΙΣΤΗ (ΠΕΤΗ) ΠΕΡΚΑ:** Δεν πειράζει. Πρέπει να τα ξέρετε.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Υπάρχουν σχετικές απαντήσεις.

Εγώ θέλω να επιστρέψω λίγο σε αυτό που είπατε στην αρχή για την εξαγωγή λιγνίτη, για να καταρρεύσει ένας μύθος, ο οποίος υπάρχει.

Ο βασικός λόγος για τον οποίο ο λιγνίτης δεν είναι ανταγωνιστικός στην Ευρώπη είναι οι τιμές των ρύπων.

**ΘΕΟΠΙΣΤΗ (ΠΕΤΗ) ΠΕΡΚΑ:** Περιβαλλοντικά είναι το ίδιο. Είτε και στη Φλώρινα είτε δίπλα είναι το ίδιο. Ίδια ζημιά κάνει.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ξαναλέω, οπουδήποτε και να καις στον πλανήτη, είναι απολύτως το ίδιο όταν μιλάμε για ρύπους. Έλα ντε όμως που η Ευρώπη έχει ETS και η Βόρεια Μακεδονία δεν έχει ETS, που σημαίνει ότι στην τιμή του ηλεκτρισμού στη Βόρεια Μακεδονία, στο Κόσσοβο, στη Σερβία δεν περιλαμβάνονται. Τώρα είναι 60 και κάτι. Αν θυμάμαι καλά -συγχωρείστε με, μπορεί να κάνω ένα λάθος- αλλά πρέπει να είναι δύο δικαιώματα ρύπων ανά μεγαβατώρα, που σημαίνει ότι ξεκινάμε –με το καλημέρα σας- με 130 ευρώ κόστος στις παλιές μονάδες, στις πιο σύγχρονες είναι πιο λίγο. Νομίζω στην Πτολεμαΐδα είναι περίπου 1 και κάτι, αλλά και πάλι στην Πτολεμαΐδα 5 ξεκινάει με 70-80 αντί για 135.

Αυτό πρακτικά τι σημαίνει; Αυτό πρακτικά σημαίνει ότι όποτε μπαίνει ο λιγνίτης, μπαίνουμε κι εμείς μέσα και μπαίνουμε μέσα βαθιά, όχι αστεία. Όποτε μπαίνει ο λιγνίτης, μας κοστίζει, με εξαίρεση ακραίες συνθήκες, κάποιες μέρες το καλοκαίρι, κάποιες μέρες αυτόν τον καιρό που μπορεί να ξεπερνά τα 250 ευρώ. Ξέρετε πόσες ώρες μέχρι τώρα στον Νοέμβριο, που είναι κακός μήνας και θα κάνουμε παρέμβαση, ξεπερνά τα 250 ευρώ. Είναι μέχρι τώρα είκοσι επτά ώρες, μέχρι χθες, μέσα στον Νοέμβριο. Με τον λιγνίτη, με κάτω από 250 ευρώ τα παλιά εργοστάσια, δεν βγαίνουμε.

Και δεν τους αρκούν όλες οι ώρες, δεν ανάβουν-σβήνουν σαν τα φυσικά αέρια. Οι λιγνίτες είναι μονάδες βάσης. Πρέπει να δουλεύουν όλη μέρα, όλη νύχτα για να είναι παραγωγικοί. Άμα δουλεύουν όλη μέρα, όλη νύχτα και κοστίζουν 330 ευρώ τη μεγαβατώρα, πώς θα χρησιμοποιήσουμε το καύσιμό τους;

**ΘΕΟΠΙΣΤΗ (ΠΕΤΗ) ΠΕΡΚΑ:** Μα καταστρέφεται ένα χωριό, αυτό σας είπα!

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ξαναλέω, λοιπόν, ότι το ότι συνεχίζει η παραγωγική δραστηριότητα και εξάγονται αυτοί οι λιγνίτες, σημαίνει πρακτικά ότι υπάρχει κάποια δραστηριότητα στην περιοχή. Θα πρέπει να…

**ΘΕΟΠΙΣΤΗ (ΠΕΤΗ) ΠΕΡΚΑ:** Ποιος το εκμεταλλεύεται αυτό;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Η απάντηση είναι ότι εμείς δεν μπορούμε να το εκμεταλλευτούμε γιατί για κάθε μεγαβατώρα λιγνίτη ηλεκτρικό που παράγεται, όταν η μέση τιμή φέτος της μεγαβατώρας, μέχρι τώρα, είναι περίπου 90 ευρώ η μεγαβατώρα, στους παλιούς λιγνίτες θα μπαίναμε για κάθε μεγαβατώρα 140 ευρώ μέσα. Πώς να σας εξηγήσω; Είναι πολύ ακριβό το σπορ να παράγεις κάτι μη παραγωγικά.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προχωρούμε στη συζήτηση της έκτης με αριθμό 184/11-11-2024 επίκαιρης ερώτησης πρώτου κύκλου του Προέδρου της Κ.Ο. «ΝΙΚΗ» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Δικαιοσύνης με θέμα: «Καταγγελίες για παραλείψεις του Εφέτη Ανακριτή Λάρισας σχετικά με το δυστύχημα στα Τέμπη».

Κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Το έγκλημα των Τεμπών συγκλόνισε το πανελλήνιο. Εκείνο το μοιραίο βράδυ του Φλεβάρη δεκάδες ψυχές, παιδιά γεμάτα όνειρα και νιάτα δροσερά πέταξαν στον ουρανό. Έγκλημα ασύλληπτο! Το αθώο τους αίμα βοά και ζητά δικαιοσύνη. Δεν μπορεί να ξεχαστεί. Τα μνήματα είναι ανοιχτά και καρτερούν. Και να θυμάστε, θα μιλάμε σίγουρα στο μέλλον για προ Τεμπών Ελλάδα και για μετά τα Τέμπη Ελλάδα.

Και δεν είναι τυχαίο ότι μόλις σήμερα, λίγες ώρες πριν από τη σημερινή απάντηση στην επίκαιρη ερώτησή μου, η Εισαγγελέας του Αρείου Πάγου κ. Γεωργία Αδειλίνη διέταξε, με αφορμή τα δημοσιεύματα και όχι με αυτεπάγγελτη ανακοίνωση στον εισαγγελέα του ίδιου του κυρίου Ανακριτή, επείγουσα ποινική προκαταρκτική εξέταση για κάθε αυτεπάγγελτο διωκόμενο έγκλημα, προκειμένου να διερευνηθεί για ποιον λόγο το υλικό από τις κάμερες του σιδηροδρομικού σταθμού Θεσσαλονίκης που παραδόθηκε από τους υπεύθυνους της εταιρείας διαχείρισής τους στον κύριο Εφέτη Ανακριτή της υπόθεσης των Τεμπών δεν περιείχε το σημαντικότερο. Ποιο; Τις βιντεοσκοπήσεις από το μηχανοστάσιο της Θεσσαλονίκης κατά τον χρόνο που έγινε η φόρτωση της εμπορικής αμαξοστοιχίας.

Έτσι σήμερα, είκοσι έναν μήνες μετά την τραγωδία, το έγκλημα των Τεμπών, επιβεβαιώνεται ότι το πιο σημαντικό στοιχείο που θα αποδείκνυε τα αμαρτωλά φορτία που φορτώθηκαν στην επίμαχη εμπορική αμαξοστοιχία απουσιάζει, αυτό δηλαδή που έπρεπε να διασφαλιστεί ότι θα είναι στη δικογραφία από την πρώτη κιόλας ημέρα της ανάκρισης. Ο ελληνικός λαός πρέπει να μάθει ποιοι ευθύνονται για όλες αυτές τις σκανδαλώδεις παραλείψεις, για την εξαφάνιση πολύτιμων αποδείξεων, για την κοπτοραπτική στο «112», για την επίμονη άρνηση να γίνει έρευνα για τις εκρήξεις από χημικά, έρευνα που τόσο πολύ οι πάσης φύσεως υπόλογοι φοβούνται και για όλες τις λοιπές καταγγελλόμενες μεθοδεύσεις και παραλείψεις.

Κύριε Υπουργέ, με αφορμή και την ανακοίνωση της κ. Μαρίας Καρυστιανού, Προέδρου του Συλλόγου Πληγέντων Δυστυχήματος Τεμπών, και τα δημοσιεύματα της 10ης Νοεμβρίου 2024 για τις καταγγελλόμενα παραλείψεις του κυρίου Εφέτη Ανακριτή Λάρισας, συνεκτιμωμένων και των προβλεπόμενων στη διάταξη του άρθρου 23 ν.4786/20, με το οποίο αντικαταστάθηκε η παράγραφος 1 του άρθρου 69 του ν.1756/1988, ερωτάσθε:

Πρώτον, ποια μέτρα θα λάβετε για την έρευνα των όσων δημοσίως καταγγέλλονται σε βάρος του κυρίου Εφέτη Ανακριτή Λάρισας που χειρίζεται την τόσο ευαίσθητη και σημαντική για όλη τη χώρα υπόθεση των Τεμπών;

Δεύτερον, προτίθεστε κατά τα προβλεπόμενα στον νόμο να μεριμνήσετε, ώστε να αντικατασταθεί ή και να ενισχυθεί από άλλους συναδέλφους του, ώστε να υπάρχει ασφάλεια για τους συγγενείς των θυμάτων και όλον τον ελληνικό λαό ότι η έρευνα είναι ουσιαστική και πραγματική και όχι ελλιπής ως δημοσίως καταγγέλλεται;

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ευχαριστώ, κύριε Πρόεδρε.

Κύριε Πρόεδρε, το τραγικό δυστύχημα των Τεμπών με τους πενήντα επτά νεκρούς πράγματι βύθισε στο πένθος τις οικογένειες των θυμάτων, αλλά και ολόκληρη την πατρίδα μας. Η σκέψη μας είναι στους οικείους τους, που -όπως δήλωσε ο Πρωθυπουργός- έχουν κάθε δικαίωμα να κάνουν τον πόνο τους διαμαρτυρία. Μέλημά μας είναι οι ένοχοι να τιμωρηθούν και αυτό θα γίνει με τη λειτουργία των θεσμών που εγγυάται η ελληνική πολιτεία.

Θα ξεκινήσω, για να απαντήσω και στα δύο ερωτήματα της ερώτησής σας, από μια γενική παρατήρηση. Είναι αυτονόητο ότι αν το δικαίωμα της Βουλής να ζητεί εφ’ όλης της ύλης πληροφόρηση δεν εκπληρώνεται επαρκώς, η δημοκρατική νομιμοποίηση της Βουλής καθίσταται κενή περιεχομένου και φέρει μόνο τυπικό χαρακτήρα. Τα όρια ωστόσο του κοινοβουλευτικού ελέγχου προσδιορίζονται από το Σύνταγμα και τον νόμο, καθώς κρίσιμο ζήτημα για την οριοθέτηση του πεδίου της Κυβέρνησης να απαντά στον κοινοβουλευτικό έλεγχο είναι -και αυτό το επισημαίνω- το θεσμικό πλαίσιο των αρμοδιοτήτων της.

Θα ήθελα να σας υπενθυμίσω -διότι είμαι βέβαιος ότι το γνωρίζετε- όπως η ολομέλεια των Προέδρων Εφετών και Εφετών Λάρισας λίγες μέρες μετά το τραγικό συμβάν των Τεμπών αποφάσισε ομόφωνα, σύμφωνα με το άρθρο 28 του Κώδικα Ποινικής Δικονομίας, την ανάθεση της κύριας ανάκρισης από Εφέτη Ανακριτή ορίζοντας ταυτόχρονα και αναπληρωτή του. Ο ορισμός δύο έμπειρων εφετών ανακριτών κρίθηκε αναγκαίος λόγω της πολυπλοκότητας της έρευνας, αλλά και επειδή η υπόθεση είχε και έχει πολλές παραμέτρους. Μάλιστα, την ανώτατη εποπτεία της ανάκρισης κατά νόμο έχει ο Εισαγγελέας Εφετών Λάρισας.

Η δικαιοσύνη οφείλει να ερευνά κάθε πτυχή της υπόθεσης και να εξετάζει κατά την κρίση της τα αιτήματα που υποβάλλουν οι συνήγοροι των θυμάτων και των οικογενειών τους. Η κύρια ανάκριση, όπως ασφαλώς γνωρίζετε, βρίσκεται ακόμη σε εξέλιξη και το κυριότερο είναι μυστική. Οι δικαστικές και εισαγγελικές αρχές ασκούν το έργο τους με απόλυτη ανεξαρτησία και διερευνούν τι μπορεί να συνδέεται αιτιωδώς με το τραγικό δυστύχημα που οδήγησε στον θάνατο πενήντα επτά συνανθρώπους μας. Η ανάκριση, όπως είπα, βρίσκεται ακόμη σε εξέλιξη, προκειμένου να διερευνηθούν όλες οι πτυχές τής τόσο ευαίσθητης και σημαντικής για όλη τη χώρα, όπως αναφέρετε, υπόθεσης.

Προς αυτήν την κατεύθυνση κινείται και το έγγραφο της εισαγγελέως του Αρείου Πάγου, στο οποίο αναφερθήκατε αναπτύσσοντας την ερώτησή σας.

Με βάση τη διάταξη του άρθρου 23 του οργανισμού δικαστηρίων, που επίσης αναφέρετε στην ερώτηση, ο Υπουργός Δικαιοσύνης ασκεί εποπτεία μόνο στη διοίκηση της δικαιοσύνης, ενώ κατά την παράγραφο 3 του ίδιου άρθρου -σας τη διαβάζω όπως ακριβώς διατυπώνεται στον νόμο- «οποιαδήποτε οδηγία, σύσταση ή υπόδειξη σε δικαστικό λειτουργό για ουσιαστικό ή δικονομικό θέμα σε συγκεκριμένη υπόθεση ή κατηγορία υποθέσεων είναι ανεπίτρεπτη και συνιστά πειθαρχικό αδίκημα».

Επίσης, για να απαντήσω και στο δεύτερο ερώτημά σας ως προς το ζήτημα της ενίσχυσης του εφέτη ανακριτή, και εδώ το τι συμβαίνει ή το τι μπορεί να συμβεί αναφέρεται στο άρθρο 30 του Κώδικα Οργανισμού Δικαστηρίων και Κατάστασης Δικαστικών Λειτουργών, το οποίο επί λέξει αναφέρει τα εξής: «Σε υποθέσεις επείγουσες ή που απαιτούν ιδιαίτερη ή μακροχρόνια έρευνα το τριμελές συμβούλιο διεύθυνσης ή ο δικαστής που διευθύνει το δικαστήριο μπορούν με σύμφωνη γνώμη του εισαγγελέα εφετών να ορίσουν επίκουρο ανακριτή έναν πρόεδρο πρωτοδικών ή περισσότερους πρωτοδίκες της γενικής επετηρίδας, εφόσον το ζητήσει ο ανακριτής». Επομένως, για να κρίνει τον ορισμό επίκουρου ανακριτή αποκλειστικά και μόνο αρμόδιο είναι το τριμελές συμβούλιο διεύθυνσης ή ο δικαστής που διευθύνει το δικαστήριο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κύριε Υπουργέ, δυστυχώς για όλους μας και πάνω από όλους για τους συγγενείς των θυμάτων των Τεμπών, η απάντησή σας στην καίρια ερώτησή μας για το έγκλημα των Τεμπών ήταν για άλλη μια φορά απάντηση υπεκφυγής και συγκάλυψης.

Τολμάτε, λοιπόν, να υπεκφεύγετε και να μην απαντάτε επί της ουσίας ενώ γνωρίζετε:

Πρώτον, ότι το ίδιο το Σύνταγμα στο άρθρο 91 αλλά και ο ν.4938/2022, δηλαδή ο Κώδικας Κατάστασης Δικαστικών Λειτουργών, στο άρθρο 117 παράγραφος 1 ορίζει ρητά ότι «αρμόδιος για την άσκηση πειθαρχικής δίωξης είναι πρώτος από όλους ο Υπουργός Δικαιοσύνης για όλους τους δικαστικούς λειτουργούς».

Δεύτερον, ότι ο Κώδικας Κατάστασης Δικαστικών Λειτουργών στο άρθρο 117 παράγραφος 2 αυτού ορίζει ρητά ότι «ο αρμόδιος να ασκήσει τη δίωξη» δηλαδή ο Υπουργός Δικαιοσύνης εν προκειμένω «όταν λάβει με οποιονδήποτε τρόπο γνώση ότι τελέστηκε από δικαστικό λειτουργό πράξη που μπορεί να χαρακτηριστεί ως πειθαρχικό παράπτωμα, υποχρεούται να ασκήσει πειθαρχική αγωγή».

Επίσης, στην παράγραφο 9 του ίδιου άρθρου 117 ορίζεται ότι «ο αρμόδιος για την άσκηση της πειθαρχικής δίωξης ενεργεί αμέσως προκαταρκτική εξέταση».

Θα καταθέσω στα Πρακτικά και τα σχετικά έγγραφα.

Τρίτον, το Σύνταγμα και ο νόμος ρητά ορίζουν ότι ο Υπουργός Δικαιοσύνης προς τον οποίον απευθύνθηκε η επίκαιρη ερώτησή μας όχι μόνο είναι αρμόδιος, αλλά έχει την υποχρέωση να προχωρήσει σε προκαταρκτική εξέταση και δη αμέσως μόλις λάβει γνώση ότι έχει τελεστεί πράξη από δικαστικό λειτουργό η οποία μπορεί να χαρακτηριστεί ως πειθαρχικό παράπτωμα.

Τέταρτον, ενώ ο Υπουργός Δικαιοσύνης έχει τις παραπάνω ρητές υποχρεώσεις και τα καθήκοντα, όχι μόνο δεν τα ασκεί, αλλά κρύβεται πίσω από τη διάκριση των εξουσιών, η οποία όμως, αν θιγόταν, ούτε το Σύνταγμα ούτε ο νόμος θα τον είχε ορίσει ως αρμόδιο για την άσκηση πειθαρχικής προκαταρκτικής έρευνας και πειθαρχικής δίωξης κατά δικαστικών λειτουργών. Εξάλλου η εντολή για πειθαρχική έρευνα και μόνο θα αναδείξει αν όντως υπάρχει ευθύνη και άρα αν κατ’ επέκταση υπάρχει χρεία αντικατάστασης ή ενίσχυσης του ορισθέντος δικαστικού λειτουργού εν όψει και του αντικειμενικά τεράστιου όγκου της δικογραφίας των Τεμπών.

Πέμπτον, επιλέγετε, λοιπόν, συνειδητά την αποχή από την έρευνα των δημοσίως καταγγελλομένων, ενώ οι ίδιοι οι συγγενείς των θυμάτων καταγγέλλουν πλείστες όσες παραλείψεις, που οδηγούν στη συγκάλυψη και όχι στην ανάδειξη της αλήθειας, που σε ένα αληθές κράτος δικαίου θα έπρεπε να είναι το ζητούμενο.

Και η πρόεδρος, όμως, του Συλλόγου των Τεμπών στην από 10-11-2024 δημόσια ανακοίνωσή της ρητά καταγγέλλει και εμείς μαζί της: «Το κράτος που σας μετέφερε στο τρένο του θανάτου τη δικαίωση την ψυχή σας την ανέθεσε στη δικαιοσύνη, στην τυφλή δικαιοσύνη που δεν είδε τίποτα από όλα όσα βγαίνουν στο φως και επιβεβαιώνουν το έγκλημα της απόλυτης συγκάλυψης.

Ο ανακριτής τα έχει όλα στα χέρια του, αλλά επίμονα αντιστέκεται στο καθήκον του να διατάξει έρευνα και διώξεις. Τι είναι αυτό που τον φοβίζει να ερευνήσει;

Δεν είναι όμως μόνο ανακριτής. Και το «112» άκουσε, αλλά η αρμόδια υπηρεσία στην απομαγνητοφώνηση αφαίρεσε οτιδήποτε σημαντικό άλλο ακουγόταν εκτός από τις κραυγές αφήνοντας στη δικογραφία παραποιημένα τα επίσημα κείμενα των ηχητικών. Η παραποίηση στοιχείων είναι κακούργημα.

Γιατί ο ανακριτής δεν άσκησε ούτε γι’ αυτό δίωξη; Υπάρχει άλλος λόγος εκτός του δόλου για να παραποιήσεις στοιχεία;

Ο ανακριτής ούτε κατηγόρησε κανέναν ούτε διέταξε έρευνα, αλλά ούτε ενημέρωσε τους συγγενείς για δύο πολύ σημαντικά στοιχεία:

Πρώτον, οι ιατροδικαστές που έλεγαν σε όλους μας ότι τα παιδιά μας πέθαναν ακαριαία, όταν μηνύθηκαν, αποκάλυψαν ότι τα τριάντα άτομα κάηκαν ζωντανά.

Δεύτερον, η ταχύτητα ανάφλεξης και μετάδοσης της καύσης, η πυρκαγιά και η θερμοκρασία που αναπτύχθηκε μπορούσαν να γίνουν μόνο από καύση χημικών -υδρογονανθράκων-, σύμφωνα με τις τεχνικές μελέτες κορυφαίων επιστημόνων.

Άρα έπρεπε να είχε ξεκινήσει έρευνα αμέσως γι’ αυτό.

Έπρεπε οι τεχνικοί σύμβουλοι και οι δικηγόροι των γονέων να αποκαλύψουν την αλήθεια την οποία η δικαιοσύνη δεν αναζήτησε ποτέ;

Γιατί έκοψαν τους διαλόγους που διαβάζουμε σήμερα ολόκληρους στις εφημερίδες;

Γιατί δεν ήθελαν να αποκαλυφθεί ότι υπήρχαν ζωντανοί που πέθαναν λόγω των εκρήξεων και της φωτιάς και όχι λόγω της σύγκρουσης;

Ποιοι είναι τόσο δυνατοί και απαγορεύουν την έρευνα για τις εκρήξεις και τη φωτιά που έκαψαν τους ανθρώπους μας και πόσο εγκληματικά είναι τα μυστικά που θέλουν να κρύψουν;

Γιατί πολεμούν τη δημοσιοποίησή τους;

Η απάντηση είναι ξεκάθαρη: Φοβούνται την οργή της κοινωνίας που θα βγει στους δρόμους όταν καταλάβει ότι για το κράτος και τα ένοχα μυστικά του δεν έχει καμμία αξία η ζωή μας. Γι’ αυτό και τους βολεύει να λένε “να ξεκινήσει η δίκη, να τελειώνουμε”. Είναι σίγουροι για το ευνοϊκό γι’ αυτούς αποτέλεσμα της δίκης. Κάποιοι ίσως θα είναι εντάξει με αυτό. Εμείς όχι. Οι ψυχές των νεκρών δεν θα επιτρέψουν το τέλος μιας φτωχής ανάκρισης που δεν θα έχει επιτελέσει το καθήκον της και την έναρξη μιας δίκης - παρωδία που δεν θα περιλάβει όλους τους ενόχους και θα δώσει περιθώρια αμφιβολιών».

Μαζί με τους συγγενείς δεν θα το επιτρέψουμε και εμείς στη Νίκη που στεκόμαστε δίπλα τους μαζί με όλον τον ελληνικό λαό, καθώς όλοι μας θα μπορούσαμε να είμαστε επιβάτες σε αυτό το τρένο θανάτου. Οι καταγγελίες που έχουν δει το φως της δημοσιότητας είναι συγκλονιστικές. Μιλούν για παράλειψη έρευνας, για τις αναφλέξεις - εκρήξεις από τα χημικά, που καταγγέλλεται με εμπεριστατωμένες τεχνικές εκθέσεις ότι μεταφέρονταν. Μιλούν και για την πυρκαγιά που οι εκρήξεις προκάλεσαν, κατακαίγοντας ζωντανούς τριάντα συνανθρώπους μας. Μιλούν για δόλια παραποίηση και αλλοίωση αποδεικτικών στοιχείων και για μη αναζήτηση ποινικών ευθυνών.

Τι παραπάνω πρέπει να καταγγελθεί για να διαταχθεί άμεσα έρευνα για τις καταγγελλόμενες πράξεις και παραλείψεις;

Τι παραπάνω πρέπει να καταγγελθεί για να εκτελέσει ο Υπουργός Δικαιοσύνης το καθήκον του για πειθαρχική έρευνα αυτών των αναφορών;

Προκύπτει, λοιπόν, ότι η απάντησή σας βρίθει υποκρισίας, διότι κατά το σύνηθες πιεζόμενοι για τις πολιτικές σας ευθύνες επιλέγετε ως οδό διαφυγής την υποκριτική απάντηση του τύπου «έχει επιληφθεί η δικαιοσύνη και δεν παρεμβαίνω στο έργο της».

Δεν σας έφτασε, λοιπόν, το πραγματικό μπάζωμα του πεδίου, τώρα προωθείτε και το νομικό μπάζωμα της δικογραφίας - τραγωδίας των Τεμπών που αφορά όλους μας.

Εμείς η Νίκη, τιμώντας τον όρκο μας, απαιτούμε να βγει η αλήθεια στο φως και να ερευνηθούν όλα τα αδικήματα που καταγγέλλονται. Πάνω απ’ όλα τα αδικήματα της έκρηξης και της ανθρωποκτονίας από ενδεχόμενο δόλο, από μεταφορά χημικών αρωματικών υδρογονανθράκων, όπως οι τεχνικοί σύμβουλοι με τις τεχνικές εκθέσεις τους, στηριζόμενοι σε σειρά επιστημονικών δεδομένων, αποδεικνύουν, αλλά και τα αδικήματα από την παραποίηση και αλλοίωση των αποδεικτικών στοιχείων.

Κύριε Πρόεδρε, κύριε Υπουργέ, μόνο η έρευνα θα φωτίσει την αλήθεια. Γιατί την φοβάστε τόσο πολύ;

Τέλος, αυτό που μας τρομάζει είναι το μπάζωμα των συνειδήσεών σας.

Ευχαριστώ πολύ.

(Στο σημείο αυτό ο Πρόεδρος του Δημοκρατικού Πατριωτικού Κινήματος - ΝΙΚΗ καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Πρόεδρε, ελπίζω όταν δείτε το βίντεο της ερώτησής σας να καταλάβετε πόσο βαθιά αντισυνταγματικά και θεσμικά συμπεριφερθήκατε λίγο πριν στην Αίθουσα αυτή.

Και θέλω να σας ρωτήσω ευθέως: Έχετε γνώση της δικογραφίας; Απαντήστε μου.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** …(Δεν ακούστηκε)

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Πώς τα λέτε αυτά όταν δεν γνωρίζετε τη δικογραφία; Πώς επιχειρείτε στην Αίθουσα του ελληνικού Κοινοβουλίου να δημιουργήσετε, χάριν πρόσκαιρων εντυπώσεων, κλίμα αντιδικίας όχι μεταξύ της Κυβέρνησης, αλλά μεταξύ της Αντιπολίτευσης και των δικαστών;

Τι ζητήσατε ακριβώς, καταλάβατε; Ζητήσατε σε μια εκκρεμή στην ανάκριση υπόθεση ο Υπουργός Δικαιοσύνης να διατάξει πειθαρχική έρευνα κατά του ανακριτή που διενεργεί την ανάκριση. Καλά κατάλαβα;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Έχω πειστήρια. Προβλέπεται.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Έτσι είναι, κύριε Πρόεδρε; Αυτό ζητήσατε; Ζητήσατε ο Υπουργός Δικαιοσύνης να διατάξει πειθαρχική διαδικασία σε βάρος του ανακριτή που διενεργεί αυτή την ώρα την ανάκριση;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Αν είναι πλημμελής.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Αυτό ζητάτε, λοιπόν. Το επιβεβαιώνετε.

Εγώ δεν θα απαντήσω περαιτέρω, κύριε Πρόεδρε. Νομίζω ότι όταν τίθεται τέτοιο ζήτημα ο Υπουργός Δικαιοσύνης απλώς οφείλει να υπενθυμίζει τον νόμο. Ακόμη και αυτές οι διατάξεις του Κώδικα Οργανισμού Δικαστηρίων τις οποίες αναφέρατε, σας τις είπαν λάθος. Εγώ θα δώσω τις διατάξεις έτσι όπως ισχύουν σήμερα. Θα δείτε ότι ο Υπουργός Δικαιοσύνης οφείλει να ενεργήσει ή μπορεί να ενεργήσει μόνο μετά από σχετική έρευνα και πρόταση για πειθαρχική δίωξη του δικαστικού λειτουργού που θα ενεργήσει την προκαταρκτική. Όχι όπως ακριβώς θα διαπιστώσετε. Και θα παρακαλούσα, κύριε Πρόεδρε, να τις διαβάσετε έτσι ώστε την επόμενη φορά να έρθετε προετοιμασμένος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητήσουμε τώρα την έβδομη με αριθμό 176/11-11-2024 επίκαιρη ερώτηση πρώτου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Δικαιοσύνης με θέμα: «Για την αδικαιολόγητη καθυστέρηση της ανάκρισης στην υπόθεση δολοφονίας του Νίκου Σαμπάνη από αστυνομικά όργανα».

Ελάτε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ. Έχοντας μόλις ακούσει τις απαντήσεις που δόθηκαν για το έγκλημα των Τεμπών δεν μπορώ, βεβαίως, να μένω σιωπηλή.

Κύριε Υφυπουργέ, σήμερα η Εισαγγελία του Αρείου Πάγου διατάσσει κατεπείγουσα προκαταρκτική έρευνα γιατί ακόμη δεν βρίσκονται στη δικογραφία οι μαγνητοσκοπήσεις, το βιντεοληπτικό υλικό από την εμπορική αμαξοστοιχία που όλες οι ενδείξεις και τα στοιχεία οδηγούν στο συμπέρασμα ότι μετέφερε παράνομο φορτίο. Και για να μη με ρωτήσετε και εμένα εάν γνωρίζω τη δικογραφία, εγώ γνωρίζω τη δικογραφία και σας λέω ότι η σπουδή που επέδειξε η Κυβέρνηση και ο ίδιος ο Υπουργός Δικαιοσύνης να κλείσει άρον άρον η ανάκριση για να μην υπάρξουν έρευνες σε αυτά ακριβώς τα θέματα και να μην υπάρξουν κατηγορούμενοι κυβερνητικοί, είναι η απόλυτη απόδειξη ότι αισθάνεστε ένοχοι για το έγκλημα των Τεμπών το οποίο επιμένετε και σήμερα να το αποκαλείτε -σας άκουσα και τις δύο φορές- τραγικό δυστύχημα και τραγικό συμβάν.

Αποφεύγει η Κυβέρνηση να ονοματίσει έγκλημα το έγκλημα, ενώ διεξάγεται ανάκριση σε βαθμό κακουργήματος από εφέτη ειδικό ανακριτή. Αρνείστε να το πείτε έγκλημα, ενώ η δικαιοσύνη το έχει χαρακτηρίσει έγκλημα και αυτό αποδεικνύει την ενοχή της Κυβέρνησής σας.

Θα επανέλθω στο θέμα αυτό με νέα επίκαιρη ερώτηση. Να είστε βέβαιοι ότι εμείς δεν θα ησυχάσουμε, ούτε οι οικογένειες των θυμάτων θα ησυχάσουν ούτε οι επιζώντες και οι επιζώσες θα ησυχάσουν ούτε η ελληνική κοινωνία θα ησυχάσει μέχρι να φωτιστεί όλη η αλήθεια και να αποδοθεί δικαιοσύνη. Σας το υπόσχομαι. Σας το εγγυώμαι.

Έρχομαι στο θέμα της επίκαιρης ερώτησης που με έναν ενδιαφέροντα τρόπο συνδέεται και με το έγκλημα των Τεμπών. Γιατί ενώ στο έγκλημα των Τεμπών σπεύδετε και λέτε να κλείσει η ανάκριση, ακόμα κι αν δεν έχουν πάει όλοι οι κατηγορούμενοι, ακόμη και αν δεν υπάρχουν μέσα στη δικογραφία τα στοιχειώδη υλικά που θα έπρεπε να υπάρχουν, υπάρχει μια άλλη υπόθεση η υπόθεση της δολοφονίας ενός δεκαοκτάχρονου παιδιού, του Νίκου Σαμπάνη ο οποίος στις 23 Οκτωβρίου του 2021, πριν από τρία χρόνια και ένα μήνα σχεδόν, έπεσε νεκρός από καταιγισμό πυροβολισμών ενώ ήταν συνοδηγός σε όχημα που οδηγούσε δεκατετράχρονο παιδί. Έπεσε, λοιπόν, νεκρός ο Νίκος Σαμπάνης, ένα νεαρό παιδί Ρομ -αθίγγανοι λέει η καταγραφή της Αστυνομίας- από τριάντα έξι πυροβολισμούς, που πολλοί από αυτούς τον βρήκαν και τον εξουδετέρωσαν, ενώ ταυτόχρονα τραυματίστηκαν και άλλα δύο δεκαεξάχρονα παιδιά που επέβαιναν στο ίδιο όχημα.

Η ανάκριση για αυτό το έγκλημα διήρκεσε έξι μήνες. Ήταν πλημμελέστατη και το Συμβούλιο Πλημμελειοδικών του Πειραιά έκρινε ότι πρέπει να συμπληρωθεί. Ξέρετε πότε έκρινε ότι πρέπει να συμπληρωθεί; Τον Γενάρη του 2023. Και από τον Γενάρη του 2023 μέχρι τον Οκτώβριο του 2024, οι συνήγοροι των οικογενειών -φτωχές οικογένειες, κύριε Υπουργέ, που δεν είναι αυτονόητο ότι θα έχουν συνήγορο- καταγγέλλουν ότι δεν έγινε καμμία συμπληρωματική ενέργεια ανάκρισης. Δηλαδή, για δεκαοκτώ μήνες και πλέον, από τον Μάιο του 2023, δεν έγινε καμμία ανακριτική ενέργεια. Κι εκεί δεν επιδείξατε ευαισθησία να πείτε «να τελειώνει η ανάκριση». Δεν ακούσαμε τον κ. Φλωρίδη να λέει «πρέπει να κλείσει η ανάκριση, να αποδοθεί δικαιοσύνη». Επτά αστυνομικοί κατηγορούμενοι οι οποίοι όλοι αφέθηκαν ελεύθεροι μετ’ επαίνων σχεδόν χωρίς ούτε περιοριστικό όρο, χωρίς να έχει υπάρξει ούτε πειθαρχικός έλεγχος. Δεν είναι της δικής μας αρμοδιότητας αλλά σας αφορά. Επτά αστυνομικοί ελεύθεροι. Και ξέρετε ποιο ήταν το αποτέλεσμα; Άλλες δύο δολοφονίες νεαρών Ρομά το 2022 και το 2023.

Στις 11 Νοεμβρίου έκανε ερώτηση ο Βουλευτής Διαμαντής Καραναστάσης, έκανα κι εγώ επίκαιρη ερώτηση στον Υπουργό Προστασίας του Πολίτη. Τα ερωτήματα είναι αμείλικτα. Γιατί δεν παρενέβη ο Υπουργός Δικαιοσύνης, όπως νομιμοποιείται κατά τον Κώδικα Ποινικής Δικονομίας, για να διατάξει την κατά προτεραιότητα διενέργεια της συμπληρωματικής ανάκρισης που κατά τον Κώδικα Ποινικής Δικονομίας διαρκεί δύο μήνες και εν προκειμένω ακόμα δεν έχει ξεκινήσει; Εκτός αν ξεκίνησε μετά τις ανακοινώσεις των συνηγόρων πριν από τρεις εβδομάδες.

Δεύτερον, αποδέχεστε αυτή την ανισονομία; Ότι, δηλαδή, εντοπίζεται διαφορετική μεταχείριση των δολοφονιών πολιτών που είναι Ρομ; Ότι υπάρχει ρατσιστικό κίνητρο, δηλαδή, όχι μόνο στη δράση της Αστυνομίας αλλά και στη λειτουργία της δικαιοσύνης; Αποδέχεστε αυτή την ανισονομία όταν αστυνομικοί εμπλέκονται στην αφαίρεση ζωής απλών πολιτών και μάλιστα νέων παιδιών, νέων ανθρώπων;

Σας λέω πέρυσι τέτοιες μέρες πάλι αυτά ρωτούσα. Είμαι συνήγορος της οικογένειας του Αλέξανδρου Γρηγορόπουλου που δολοφονήθηκε με δύο βολές και μία σφαίρα στην καρδιά από αστυνομικούς στις 6 Δεκέμβρη του 2008 και ακόμη δεν έχει γίνει αμετάκλητη η καταδίκη του δολοφόνου.

Ακόμα σέρνεται, γιατί κάποιοι λένε ότι έχει ελαφρυντικό αυτός που πυροβόλησε ευθέως ένα δεκαπεντάχρονο παιδί. Ποιο είναι το δικό σας στίγμα; Ποια είναι η θέση του Υπουργείου Δικαιοσύνης γι’ αυτήν την ανάκριση που χρονίζει για άλλο ένα νέο παιδί με ενεχόμενους αστυνομικούς και ποια είναι η θέση σας για το ρατσιστικό κίνητρο για το οποίο βοά ο τόπος και διαμαρτύρονται οι διεθνείς οργανώσεις δικαιωμάτων του ανθρώπου;

Περιμένω τις απαντήσεις σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Θα σας απαντήσω ευθέως και με παρρησία, κυρία Πρόεδρε.

Ξεκινώντας την απάντησή μου στην ερώτησή σας θα ήθελα να πω ότι οι συμπολίτες μας Έλληνες Ρομά έχουν τις ίδιες ακριβώς υποχρεώσεις και απολαμβάνουν τα ίδια δικαιώματα, και προφανώς το δικαίωμα ισονομίας και το δικαίωμα ισοπολιτείας, χωρίς καμμία διάκριση που να στηρίζεται στη φυλή, τη γλώσσα, τις θρησκευτικές ή άλλες πεποιθήσεις τους. Οι διακρίσεις αυτές, άλλωστε, απαγορεύονται όχι μόνο από το Σύνταγμά μας αλλά και από διεθνείς διακηρύξεις και συμβάσεις κυρωμένες από την Ελλάδα, όπως ο Χάρτης των Θεμελιωδών Δικαιωμάτων και η Ευρωπαϊκή Σύμβαση για τα Δικαιώματα του Ανθρώπου που θα κάνω μια ιδιαίτερη αναφορά παρακάτω.

Κατά συνέπεια, όταν ερωτάται Υπουργός της ελληνικής Κυβέρνησης απαντά με παρρησία ότι αναγνωρίζουμε στους Έλληνες Ρομά τα ίδια δικαιώματα με τους υπόλοιπους. Άρα, ό,τι προβλέπεται από τον Κώδικα Ποινικής Δικονομίας για τους υπόλοιπους πολίτες προβλέπεται και για τους Ρομά και έχουν ακριβώς τις ίδιες υποχρεώσεις και τα ίδια δικαιώματα.

Όπως αναπτύξατε στην ερώτησή σας, από τον Οκτώβριο του 2021 υπάρχει εκκρεμής ποινική δικογραφία η οποία δεν έχει ολοκληρωθεί ακόμη στο στάδιο της κύριας ανάκρισης. Γι’ αυτόν τον λόγο πρέπει να σας πω –και θα σας δώσω και το σχετικό έγγραφο- ότι υποβάλαμε προς το Πρωτοδικείο Πειραιά και υπάρχει έγγραφη απάντηση στην οποία αναφέρεται ότι έχει ασκηθεί ποινική δίωξη σε βάρος των κατηγορουμένων και αναφέρονται οι κατηγορούμενοι για τα εξής πέντε εγκλήματα: ανθρωποκτονία από πρόθεση κατά συναυτουργία και κατά συρροή τετελεσμένη και σε απόπειρα, απόπειρα ανθρωποκτονίας κατά συναυτουργία και κατά συρροή, συνέργεια σε απόπειρα ανθρωποκτονίας κατά συναυτουργία και κατά συρροή, οπλοχρησία και κλοπή με διάρρηξη κατά συναυτουργία.

Η δικογραφία που σχηματίστηκε εισήχθη τον Οκτώβριο του 2021 στο ανακριτικό γραφείο του Πρωτοδικείου Πειραιά και έχουν εκδοθεί από τον Δεκέμβριο του 2021 έως τον Απρίλιο του 2023 τέσσερα βουλεύματα του Συμβουλίου Πλημμελειοδικών Πειραιά.

Το τι αφορούν τα βουλεύματα, κυρία Πρόεδρε, μπορώ να σας το δώσω εγγράφως, για να μην καθυστερούμε.

Μάλιστα, όπως αναφέρεται στο σχετικό έγγραφο, με το από Φεβρουαρίου 2023 βούλευμα του συμβουλίου διατάχθηκε περαιτέρω κύρια ανάκριση.

Συνεπώς, η υπόθεση δεν βρίσκεται σε τελματώδη κατάσταση που, όπως λέτε, εγγίζει τα όρια της αρνησιδικίας αλλά αντιθέτως διενεργείται συμπληρωματική ανάκριση μετά από βούλευμα του Συμβουλίου Πλημμελειοδικών Πειραιά. Κίνησε, λοιπόν, νέα προθεσμία για την περαιτέρω διερεύνηση της υπόθεσης.

Επίσης, από τα στοιχεία τα οποία έχουμε ζητήσει και έχουν περιέλθει στο Υπουργείο Δικαιοσύνης, δεν προκύπτει ότι η ιδιότητα και η ταυτότητα του θύτη και του θύματος στη συγκεκριμένη υπόθεση διαμορφώνουν ειδικούς χρόνους δικαστικής προστασίας. Άλλωστε, όπως είμαι βέβαιος ότι γνωρίζετε, το Σύνταγμά μας κατοχυρώνει την απόλυτη προστασία της ζωής, της τιμής και της ελευθερίας όσων βρίσκονται στην ελληνική επικράτεια χωρίς διάκριση φυλής, γλώσσας, θρησκευτικών ή πολιτικών πεποιθήσεων. Και πρέπει να σας πω ότι για εμάς η ανθρώπινη ζωή έχει απόλυτη και αυθύπαρκτη αξία.

Τα υπόλοιπα, κύριε Πρόεδρε, στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οι διακηρύξεις και οι διατυπώσεις έχουν αξία όταν συνοδεύονται από πράξεις. Όταν καθίστανται κενό γράμμα, αντηχούν στην άδεια Αίθουσα ως ειρωνεία, κυνισμός και αναλγησία.

Οι γονείς του Νίκου Σαμπάνη θρηνούν το παιδί τους από τις 23 Οκτωβρίου του 2021 και είναι καταγεγραμμένη η αμείλικτη δολοφονική επίθεση από επτά αστυνομικούς στους οποίους το κέντρο της ΕΛ.ΑΣ. είπε: «τέλος. Απομακρυνθείτε. Τέλος. Όλες οι ομάδες να απομακρυνθούν. Ούτε ένας θα ασχοληθεί με το αυτοκίνητο πλέον» και η Ομάδα «ΔΙΑΣ» είπε «ίσως το προλάβω» και το κέντρο απάντησε «Η εντολή είναι σαφής. Διακόπτουμε τώρα. Όλοι οι σταθμοί στους τομείς τους».

Με αυτήν την εντολή η Ομάδα «ΔΙΑΣ» έριξε τριάντα έξι σφαίρες –τριάντα έξι σφαίρες!- και ένα δεκαεπτάχρονο στα δεκαοκτώ παιδί έπεσε νεκρό για πάντα και άλλα δύο τραυματίστηκαν, ένα χαροπάλευε.

Από την εποχή του Πολυτεχνείου, ξέρετε, τα σενάρια για τους νεκρούς που δεν υπήρξαν, για τους νεκρούς που έπεσαν πάνω στις σφαίρες, για το όπλο που εκπυρσοκρότησε, για το θύμα που γλίστρησε και έπεσε, για τον φοιτητή που έπεσε πάνω στη ζαρντινιέρα μέχρι να βγει το βίντεο της ανηλεούς αστυνομικής βίας, για τον Μιχάλη Καλτεζά, για τον Αλέξανδρο Γρηγορόπουλο, για όλους τους ανθρώπους που αφαιρέθηκε η ζωή τους και κυρίως για τόσο νέα παιδιά, ακούμε διακηρύξεις, ακούμε λόγια που είναι κενά ουσιαστικής και έμπρακτης υλοποίησης.

Και, βεβαίως, αυτό το οποίο αναδίδεται είχα την ευκαιρία να το πω και στην αγόρευσή μου στον πρώτο βαθμό στην υπόθεση της δολοφονίας του Αλέξανδρου Γρηγορόπουλου. Το όπλο του Επαμεινώνδα Κορκονέα όπλισαν όλες οι δικαστικές αποφάσεις που αθώωναν αστυνομικούς που σκότωσαν πολίτες και παιδιά. Τα όπλα αυτών των αστυνομικών που πυροβόλησαν τριάντα έξι φορές εναντίον ανήλικων παιδιών Ρομά τα όπλισαν οι δικαστικές αποφάσεις και στάσεις και οι κυβερνητικές υποκριτικές τοποθετήσεις που δεν φρόντισαν ποτέ να αποδοθεί πραγματική δικαιοσύνη και να εκπεμφθεί το μήνυμα ότι η αστυνομική βία είναι έγκλημα, δεν είναι ανεκτή και τιμωρείται. Από τον Μιχάλη Καλτεζά, στον Αλέξανδρο Γρηγορόπουλο, στον Ζακ Κωστόπουλο -για τη δολοφονία του οποίου επίσης αθωώθηκαν οι αστυνομικοί, ενώ όλοι είδαμε ποια ήταν η συμμετοχή τους- στον Νίκο Σαμπάνη, στον νεαρό Φραγκούλη, στον νεαρό Μιχαλόπουλο, στα παιδιά που δολοφονήθηκαν μετά τον Σαμπάνη υπάρχει δικαστική συνευθύνη και κυβερνητική συνευθύνη.

Κύριε Υφυπουργέ, μου λέτε ότι μία συμπληρωματική ανάκριση που διατάχθηκε τον Μάιο του 2023 και δεν έχει ξεκινήσει τον Οκτώβριο του 2024 δεν είναι σε τέλμα, όταν ο Κώδικας Ποινικής Δικονομίας λέει «σε δύο μήνες η συμπληρωματική ανάκριση»; Αυτό εκπέμπει το μήνυμα στη δικαιοσύνη, κύριε Υφυπουργέ, ότι δεν τρέχει και κάτι! Και παρακαλώ να μου το εξηγήσετε. Γιατί δεν τρέχει κάτι; Είναι παρακατιανή, είναι υποδεέστερη η ζωή αυτού του παιδιού που χάθηκε για πάντα; Είναι παιδιά ενός κατώτερου θεού τα παιδιά των Ρομά; Είναι παιδιά ενός κατώτερου θεού οι Ρομά στην πατρίδα μας; Είναι Έλληνες πολίτες, ξέρετε, αλλά το δικαίωμα στη ζωή προστατεύεται για όλους ανεξαρτήτως φύλου, φυλής, εθνότητας, καταγωγής, ταυτότητας φύλου, θρησκεύματος, σεξουαλικού προσανατολισμού, ασθένειας, αναπηρίας.

Τα είπατε κι εσείς, τα διαβάσατε. Όμως, δεν υλοποιούνται αυτά διά της ανάγνωσης. Υλοποιούνται με την πολιτική βούληση και με την άτεγκτη στάση όταν υπάρχει δολοφονία παιδιού από αστυνομικούς που σήμερα κυκλοφορούν ελεύθεροι και μάγκες θα μου επιτρέψετε να πω.

Όσο δεν προχωράει η ανάκριση και τελματώνει, όσο δεν αποδίδεται δικαιοσύνη, τόσο κινδυνεύουν και οι Ρομ πολίτες και συνολικά οι πολίτες. Είναι σε μεγάλη έξαρση η αστυνομική βία στη χώρα μας και σε μεγάλη έλλειψη η κυβερνητική και πολιτική βούληση να ελεγχθούν οι αστυνομικοί που παραβιάζουν τον όρκο και το καθήκον τους.

Είναι η πολλοστή επίκαιρη ερώτηση που κάνω για το θέμα και δεν κάνω μόνο ερωτήσεις. Είναι η πολλοστή παρέμβαση που κάνει η Κοινοβουλευτική μας Ομάδα για το θέμα. Δεν θεωρώ ότι η απάντησή σας με την οποία δικαιολογείτε το Πρωτοδικείο του Πειραιά γι’ αυτή την αποτελμάτωση της διαδικασίας είναι επαρκής. Αντίθετα, θεωρώ ότι εκπέμπει ένα επικίνδυνο μήνυμα.

Θέλω να σας πω ότι αυτή την ώρα δίνει διάλεξη στην πατρίδα μας ο Ύπατος Αρμοστής του ΟΗΕ για τα Ανθρώπινα Δικαιώματα και η Κυβέρνηση είναι βαρύτατα εκτεθειμένη για τις παραβιάσεις των αρχών του κράτους δικαίου και για ρατσιστικά εγκλήματα.

Θα περιμένω και τη δεύτερη απάντησή σας, χωρίς να έχω την ελπίδα ότι θα διαφοροποιηθείτε από την πρώτη, αλλά να περιμένετε κι εσείς ότι εμείς δεν θα ησυχάσουμε μέχρι όλοι οι πολίτες και όλα τα παιδιά στη χώρα αυτή να είναι ασφαλή και η δικαιοσύνη να λειτουργεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Αυτό που είπατε μπορώ να το επιβεβαιώσω κι εγώ. Ούτε εμείς θα ησυχάσουμε, κυρία Πρόεδρε, μέχρις ότου όλα τα παιδιά στη χώρα να είναι ασφαλή και η δικαιοσύνη λειτουργεί.

Πρέπει, όμως, να σας θυμίσω ότι δικό μας μέλημα το οποίο όχι απλώς το είπαμε και το διαβάσαμε αλλά το θεσμοθετήσαμε ήταν και η επιτάχυνση της ποινικής διαδικασίας. Θυμάστε τον Μάιο -εσείς δεν ψηφίσατε- εδώ στην Αίθουσα είχαμε διαδικασία τριήμερη για την επίσπευση της ποινικής διαδικασίας έτσι ώστε να επιταχύνεται όχι μόνο η προδικασία και η κύρια ανάκριση αλλά και η κύρια δίκη για να υπάρχει γρήγορα η ετυμηγορία της δικαιοσύνης.

Σε ό,τι αφορά τώρα την ερώτησή σας. Όπως σας είπα, έχουν εκδοθεί τέσσερα βουλεύματα εκ των οποίων τα δύο, απ’ ό,τι βλέπω, είναι βουλεύματα που αφορούν αιτήματα εξαίρεσης κατά της ανακρίτριας, πράγμα που γνωρίζετε ότι καθυστερεί την πρόοδο της κύριας ανάκρισης. Στη συμπληρωματική ανάκριση δεν γνωρίζω, ούτε εσείς νομίζω γνωρίζετε, αν έχουν γίνει και ποιες πράξεις διότι καλύπτεται από μυστικότητα. Κατά συνέπεια, δεν μπορούμε αυτή την ώρα να κάνουμε κριτική σε μια υπόθεση η οποία βρίσκεται σε εξέλιξη, είναι στην κύρια ανάκριση, και να αποδώσουμε ευθύνη ολιγωρίας στην ανακρίτρια η οποία διενεργεί συμπληρωματική ανάκριση.

Όσα, λοιπόν, είπατε, επιτρέψτε μου να πω δεν έχουν άμεση σχέση με την ερώτηση σας. Τα περισσότερα αφορούν το έγκλημα το οποίο διερευνάται. Και, ασφαλώς, έχουμε όλοι την ευαισθησία να γνωρίζουμε τι έγινε και οι ένοχοι εφόσον κριθούν ένοχοι από το δικαστήριο, να καταδικαστούν με τις ποινές που προβλέπει ο Ποινικός Κώδικας.

Σας υπενθυμίζω, κυρία Πρόεδρε, διότι ούτε αυτές τις διατάξεις εσείς είχατε ψηφίσει, ότι έχουμε πρόσφατα αυξήσει τα προβλεπόμενα όρια ποινών και για την πρόσκαιρη και για την ισόβια κάθειρξη. Σας θυμίζω ότι στη διάταξη του άρθρου 52 του Ποινικού Κώδικα αυξήθηκε από δεκαπέντε σε είκοσι έτη το προβλεπόμενο όριο της πρόσκαιρης κάθειρξης, ενώ στην περίπτωση της ισόβιας κάθειρξης αυστηροποιήσαμε τις προϋποθέσεις της υφ’ όρον απόλυσης.

Επίσης, έχουμε στην περίπτωση ανθρωποκτονίας από πρόθεση η μόνη ποινή που μπορεί να καταγνώσει το δικαστήριο είναι η ισόβια κάθειρξη. Αυτά, βεβαίως, δεν τα είχατε εγκρίνει με την ψήφο σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πότε;

 **ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Πότε έχουν γίνει αυτά; Με τον ν.5090/2024.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πότε δεν τα εγκρίναμε;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ψηφίσατε τις διατάξεις του Ποινικού Κώδικα που τροποποίησαν το όριο των ποινών; Θυμάστε αν τις ψηφίσατε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για πείτε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Όχι, τις έχετε ψηφίσει αυτές;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πείτε τα, κύριε Υφυπουργέ.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ερωτώ, τις έχετε ψηφίσει; Γιατί αν τις ψηφίσατε, είσαστε συνεπής προς αυτά που είπατε. Αν δεν τις έχετε ψηφίσει, όμως, δεν είστε συνεπής.

Ευχαριστώ,κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 18.40΄ λύεται η συνεδρίαση για αύριο, ημέρα Τρίτη 19 Νοεμβρίου 2024 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**